কামৰূপ ৰাজ্য - অসমীয়া ৱিকিপিডিয়া\n(কামৰূপ (ইতিহাস)ৰ পৰা পুনঃনিৰ্দেশিত)\nৰাজধানী প্ৰাগজ্যোতিষপুৰ (গুৱাহাটী)\nচৰকাৰ সম্পূৰ্ণ ৰাজতন্ত্ৰ, ঐকিক ৰাজ্য\nকাল ধ্ৰুপদী যুগ\n- স্থাপিত ৩৫০\n- পতন ১১৪০\nবৰ্তমানৰ অৱস্থিতি ভাৰত\nকামৰূপ (ইংৰাজী: Kamarupa বা Pragjyotisha) অসমৰ প্ৰথম ঐতিহাসিক ৰাজ্য যিখন ৩৫০ চনৰ পৰা ১১৪০ চনলৈ প্ৰায় ৮০০ বছৰ বৰ্তি আছিল। ইয়াক প্ৰাগজ্যোতিষ বুলিও কোৱা হৈছিল। এই ৰাজ্য মুঠ তিনিটা ৰাজবংশই তেওঁলোকৰ ৰাজধানী বৰ্তমানৰ গুৱাহাটী আৰু তেজপুৰৰ পৰা শাসন কৰিছিল। সমগ্ৰ ব্ৰহ্মপুত্ৰ নদী উপত্যকা, উত্তৰ বংগ আৰু বাংলাদেশৰৰ চিলেট জিলা ইয়াৰ লগত সংলগ্ন আছিল।\nপ্ৰাচীনকালত ইয়াৰ নাম আছিল প্ৰাগজ্যোতিষ। কালিকা পুৰাণ আৰু হিউয়েনচাংৰ মতে এই ৰাজ্যৰ পশ্চিম সীমান্তত কৰতোৱা নদী আৰু পূব দিশত শদিয়াৰ নিকটৱৰ্তী দিক্কাৰবাসিনী মন্দিৰ আছিল। দক্ষিণ সীমান্ত আছিল বৰ্তমান বাংলাদেশৰ ঢাকা আৰু মৈমনসিংহ জিলাৰ মধ্যবৰ্তী অঞ্চল। বৰ্মন, ম্লেছ আৰু পাল ৰাজবংশই ৰাজ্যখনত দ্বাদশ শতাব্দী পৰ্যন্ত শাসন কৰিছিল। কামৰূপ ৰাজ্যৰ অস্তিত্ব পাল ৰজাসকলৰ পতনৰ পিছত ধীৰে ধীৰে লোপ পাবলৈ ধৰে। দ্বাদশ শতাব্দীৰ পিছত ৰাজ্যখন সৰু সৰু ৰাজনৈতিক অঞ্চলত ভাগ ভাগ হৈ পৰে যদিও তাৰ পিছতো ঐতিহাসিকবিদসকলে কামৰূপ কামৰূপ নামেৰেই সমগ্ৰ ভূখণ্ডৰ উল্লেখ কৰিছিল। ১৫শ শতিকাৰ শেষৰফালে কমতা ৰাজ্য আক্ৰমণ কৰা মুছলিম শাসক আল্লাউদ্দিন হুছেইন শ্বাহৰ মুদ্ৰাত অঞ্চলটোক কামৰূ বা কামৰূদ বুলি উল্লেখ কৰা হৈছে। এই ৰাজ্যৰ নামৰ অস্তিত্ব বৰ্তমান অসমৰ কামৰূপ জিলাৰ মাজতেই বৰ্তি আছে।\n৭ম আৰু ৮ম শতিকাত অসমত কামৰূপ ৰাজ্যৰ বিস্তৃতি। বিশ্বাসনীয় গ্ৰন্থৰ ঐতিহাসিক তথ্য আৰু এই অঞ্চলত পুৰাতাত্বিক চিহ্নৰ ভিত্তিত এই মানচিত্ৰ তৈয়াৰ কৰা হৈছে। কামৰূপ ৰাজ্যত বৰ্তমানৰ ভূটান আৰু অৰুণাচল প্ৰদেশৰ অঞ্চলো অন্তৰ্ভুক্ত আছিল।\nকামৰূপ ৰাজ্যৰ শিলালিপিৰ স্থানবোৰে ইয়াৰ ভৌগোলিক অৱস্থান আৰু বিস্তৃতিৰ উমান দিয়ে।\n1 কামৰূপৰ উৎসসমূহ\n2 ভৌগোলিক সীমা\n3 কামৰূপ ৰাজ্যৰ গঠন\n4 ৰাজনৈতিক ইতিহাস\n4.1 বৰ্মন ৰাজবংশ (৩৫০ খ্ৰীষ্টাব্দ–৬৫৫ খ্ৰীষ্টাব্দ)\n4.2 ম্লেছ ৰাজবংশ (c655–c900 CE)\n4.3 পাল ৰাজবংশ\n4.4 স্বাধীন ৰজাসমূহ\n4.5 কামৰূপ ৰাজ্যৰ অন্ত\nকামৰূপৰ উৎসসমূহ[সম্পাদনা কৰক]\nটলেমিৰ বিশ্বমানচিত্ৰত এছিয়া য’ত কামৰূপক Cirrhadia হিচাপে দেখুৱা হৈছে।\nমহাভাৰত আৰু ৰামায়ণত এই অঞ্চলক প্ৰাগজ্যোতিষ হিচাপে আখ্যায়িত কৰা হৈছে। (উৎস চাওক) ইৰিত্ৰিয় সাগৰৰ পেৰিপ্লাছ (প্ৰথম শতাব্দী) আৰু টলেমিৰ জিঅ’গ্ৰাফিয়াত (দ্বিতীয় শতাব্দী) এই অঞ্চলক কিৰহাদিয়া নামে আখ্যায়িত কৰিছে যি কিৰাট গণৰ নামেৰে নামকৰণ কৰা হৈছে। প্ৰাচীন লিপিত কামৰূপৰ প্ৰথম উল্লেখ পোৱা যায় ৪ৰ্থ শতাব্দীৰ সমুদ্ৰগুপ্তৰ এলাহাবাদসকলৰ শিলালিপিৰ পৰা। পৰ্যটক হিউয়েনচাং ৭ম শতাব্দীৰ সময়ত ভাস্কৰবৰ্মনৰ শাসনকালত এই ৰাজ্য ভ্ৰমণ কৰে। কামৰূপৰ শিলালিপিৰ দৰে কামৰূপৰ ৰজাসকলৰ সময়ৰ বিশেষকৈ ভাস্কৰবৰ্মণৰ সময়ৰ অসম আৰু বাংলাদেশত পোৱা বিভিন্ন শিলালিপিৰ পৰা অনেক মূল্যবান তথ্য পোৱা সম্ভৱ হৈছে।\nস্থানীয় উৎসসমূহত কামৰূপ নামটোৰ ব্যৱহাৰ দেখা নাযায়। স্থানীয়ভাৱে ইয়াক প্ৰাগজ্যোতিষ বুলিহে কোৱা হৈছিল; ৰজাক কোৱা হৈছিল প্ৰাগজ্যোতিষাধিপতি। অশোকৰ সময়ৰ নথি-পত্ৰত অসমৰ কোনো উল্লেখ নাই।\nভৌগোলিক সীমা[সম্পাদনা কৰক]\nদশম শতিকাৰ কালিকা পুৰাণ আৰু সপ্তম শতিকাৰ হিউয়েনচাঙৰ বৰ্ণনা অনুসৰি পশ্চিমফালৰ সীমা আছিল ঐতিহাসিক কৰতোৱা নদী। পূবে আছিল বৰ্তমান কালৰ শদিয়াৰ ওচৰৰ তাম্ৰেশ্বৰী দেৱীৰ মন্দিৰ। দক্ষিণৰ সীমা আছিল বাংলাদেশৰ ঢাকা আৰু মৈমনসিং জিলাৰ মাজৰ সীমাৰ ওচৰত। গতিকে কামৰূপ ৰাজ্য ব্ৰহ্মপুত্ৰ উপত্যকাৰ লগতে বৰ্তমানৰ ভূটান আৰু বাংলাদেশৰ কিছু অংশলৈ বিস্তৃত আছিল। এই অঞ্চলসমূহত সিঁচৰতি হৈ থকা বিভিন্ন অভিলেখে এই কথা সমৰ্থন কৰে। ত্ৰয়োদশ শতিকাত কামৰূপ ৰাজ্য খণ্ড-বিভণ্ড হৈ সৰু সৰু ৰাজ্য গঢ় লৈ উঠে। তাৰ ভিতৰত পশ্চিমে কমতা ৰাজ্য আৰু পূবে আহোম ৰাজ্য শক্তিশালী হৈ পৰে। ১৫৮১ চনত কমতাৰ শাসক কোচ ৰজা নৰনাৰায়ণে তেওঁৰ ৰাজ্যক দুভাগত ভাগ কৰে আৰু সোনকোষ নদীৰ পূবৰ অংশটো চিলাৰায়ৰ পুত্ৰ ৰঘুদেৱক সঁপি পশ্চিম অংশটো নিজে ৰাখে। বৰ্তমানৰ পশ্চিমবঙ্গ-অসমৰ সীমাই এই বিভাজনকে প্ৰতিফলিত কৰে। নৰনাৰায়ণৰ পিছত ১৬০২ চনমানৰ পৰা পূবৰ কোচ ৰাজ্যখন বাৰে বাৰে মোগল আৰু আহোমৰ আক্ৰমণৰ সন্মুখীন হয়। ১৬১৫ চনমানৰ পৰা এই ঠাই মোগল আৰু আহোমৰ যুদ্ধথলীত পৰিণত হয়। ১৭শ শতিকাৰ শেষৰফালে আহোমে শেষবাৰৰ বাবে মোগলক খেদি পঠিয়াই আৰু ১৮২৬ চনত ব্ৰিটিছৰ আগমণ পৰ্যন্ত এই স্থান অধিকাৰ কৰি থাকে।\nকামৰূপ ৰাজ্যৰ গঠন[সম্পাদনা কৰক]\nকামৰূপৰ ৰজাসকলে এৰি যোৱা শিলালিপি বা হিউৱেনচাঙৰৰ দৰে পৰ্যটকৰ বৰ্ণনাৰ পৰা কামৰূপ ৰাজ্যৰ গঠন অনুমান কৰিব পাৰি।\nৰজা আৰু ৰাজসভা: ৰজাজনক দৈৱিক মূলৰ বুলি ভবা হৈছিল। জ্যেষ্ঠানুক্ৰমে পৰৱৰ্তী ৰজা নিৰ্বাচন কৰা হৈছিল, কিন্তু ইয়াত দুবাৰ যতি পৰিলে বেলেগ বংশ বাছনি কৰা হৈছিল। আগৰ ৰজাজনে কোনো সন্তান নোহোৱাকৈ মৃত্যুবৰণ কৰাৰ পিছত দ্বিতীয় নিয়ম অনুসৰি ৰাজ্যৰ উচ্চ বিষয়াসকলে ব্ৰহ্মপালক ৰজা পাতিছিল। ৰাজসভাত ৰাজগুৰু, কবি, বিদ্বান ব্যক্তি, চিকিৎসক আদি লোক আছিল। বিভিন্ন অভিলেখত ৰাজপ্ৰসাদৰ ভিন ভিন বিষয়াৰ পদৰ নাম পোৱা যায়: মহাবৰাধিপতি, মহাপ্ৰতিহাৰ, মহাল্লকাপ্ৰৌধিক আদি।\nমন্ত্ৰীসভা: ৰজাক পৰামৰ্শ দিবলৈ মন্ত্ৰীৰ এটা গোট আছিল (মন্ত্ৰীপৰিষদ)। হিউৱেনচাঙৰ বৰ্ণনাত ভাস্কৰবৰ্মণে মন্ত্ৰীসকলৰ লগত কৰা এক আলোচনাৰ কথা আছে। কমৌলি অনুদানৰ মতে এই পদসমূহ ব্ৰাহ্মণসকলৰ দ্বাৰা বংশানুক্ৰমে পূৰণ কৰা হৈছিল। ৰাজ্যৰ কাম-কাজৰ সুচাৰু পৰিচালনাৰ বাবে বিষয়াৰ আন আন কিছুমান গোট আছিল।\nৰাজহ: বিশেষ কৰ-সংগ্ৰাহকে কৃষকৰপৰা মাটিৰ খাজানা (কৰ) সংগ্ৰহ কৰিছিল। খেতি কৰা মাটিৰ অধিকাৰ নথকা কৃষকসকলে উপৰিকৰ দিব লাগিছিল। কৈৱৰ্তসকলে নাৱেৰে বণিজ কৰা সদাগৰসকলৰপৰা শুল্ক সংগ্ৰহ কৰিছিল। ৰাজ্যৰ তামৰ খনিৰ ওপৰত একচেতীয়া অধিকাৰ আছিল। ৰাজ্যৰ ভঁৰাল আৰু ধনকোষৰ চোৱা-চিতাৰ দায়িত্ব ভাণ্ডগৰাধিকৃত আৰু কোষ্ঠগাৰিকৰ ওপৰত ন্যস্ত কৰা হৈছিল।\nঅনুদান: ৰজাই ব্ৰাহ্মণসকলক অনুদান দিছিল (ব্ৰাহ্মদেয়)। ইয়াৰ ভিতৰত আছিল গাঁও, পানী আদি। অনুদান লাভ কৰাসকলে ৰাজহ সংগ্ৰহৰ অধিকাৰ পোৱাৰ লগতে নিজে কৰ দিয়া বা উপদ্ৰৱৰ পৰা মুক্ত আছিল। কেতিয়াবা কিছুমান ব্ৰাহ্মণক উত্তৰ ভাৰতৰপৰা আনি বৰ্ণাশ্ৰমধৰ্ম স্থাপনৰ উদ্দেশ্যেৰে কামৰূপত বহুওৱা হৈছিল। অনুদানৰ নিয়মে সামন্ত শ্ৰেণী থকাৰ কথাও ইংগিত কৰে। মন্দিৰ আৰু ধাৰ্মিক অনুষ্ঠানলৈ দিয়া অনুদানক ধৰ্মোত্তৰ আৰু দেৱোত্তৰ বুলি কোৱা হৈছিল।\nমাটিৰ জৰীপ: মাটিৰ জৰীপ কৰি শ্ৰেণীবিভাজন কৰা হৈছিল। খেতিৰ মাটিৰ (ক্ষেত্ৰ) স্বত্ব ব্যক্তিবিশেষ বা পৰিয়ালৰ ওচৰত আছিল। অনুৰ্বৰ মাটি (খিল) আৰু অৰণ্যৰ স্বত্ব সমূহীয়া আছিল।\nপ্ৰশাসন: গোটেই ৰাজ্যখনক প্ৰশাসনিক গোটত ভগোৱা হৈছিল। ওপৰৰ পৰা তললৈ সেইবোৰ আছিল ভুক্তি, মণ্ডল, বিষয়, পুৰা (নগৰ) আৰু অগ্ৰহৰ (গাঁৱৰ সমষ্টি)। অধিকাৰ আৰু তেওঁৰ তলতীয়া ন্যায়কৰণিক, ব্যৱহাৰিক, কায়স্থ আদিয়ে এইসমূহৰ চোৱা-চিতা কৰিছিল। তেওঁলোকে ন্যায়িক দায়িত্বও পালন কৰিছিল, কিন্তু তাৰ সৰ্বোচ্চ কৰ্তৃত্ব ৰজাৰ ওচৰত আছিল। আইন বলবৎ কৰা আৰু শাস্তি বিহাৰ দায়িত্বত আছিল দাণ্ডিক (দণ্ডাধীশ) আৰু দণ্ডপাশিক (দাণ্ডিকৰ আদেশ বলবৎ কৰা বিষয়া)।\nৰাজনৈতিক ইতিহাস[সম্পাদনা কৰক]\nচাওক: কামৰূপ ৰাজ্যৰ প্ৰাৰম্ভিক কাল\nসমুদ্ৰগুপ্তৰ এলাহাবাদ শিলাস্তম্ভত সীমামূৰীয়া ৰাজ্য হিচাপে কামৰূপ ৰাজ্যৰ প্ৰথম উল্লেখ আছিল। চতুৰ্থ শতিকাত গুপ্ত সাম্ৰাজ্যৰ তলতীয়া কিন্তু সাৰ্বভৌম ৰাজ্য হিচাপে বৰ্তমানৰ গুৱাহাটীৰ ওচৰে-পাজৰে কামৰূপ ৰাজ্যৰ আৰম্ভণি হৈছিল। বৰ্তমানৰ নগাঁও জিলাৰ কপিলী নদীৰ উপত্যকাৰ দবকা ৰাজ্যৰ লগত ইয়াৰ প্ৰথম উল্লেখ আছে, কিন্তু পাছৰ বুৰঞ্জীত স্বাধীন অঞ্চল হিচাপে দবকাৰ পুনৰ উল্লেখ নাই। সম্ভৱতঃ তেনে বহু সৰু ৰাজ্যৰ এখন হিচাপে জন্ম লোৱা কামৰূপে বিস্তৃতি লভি গোটেই ব্ৰহ্মপুত্ৰ উপত্যকা আৰু আগলৈকো সামৰি লয়। এই ৰাজ্যখন ৰজা নৰকৰ মূলৰ তিনিটা মুখ্য বংশ‌ই শাসন কৰিছিল। নৰকে দানৱ ৰাজবংশৰ আদিবাসী ৰজা ঘটকাসুৰক পৰাস্ত কৰি তেওঁৰ বংশ প্ৰতিষ্ঠা কৰিছিল বুলি কোৱা হয়।\nবৰ্মন ৰাজবংশ (৩৫০ খ্ৰীষ্টাব্দ–৬৫৫ খ্ৰীষ্টাব্দ)[সম্পাদনা কৰক]\nপ্ৰধান প্ৰবন্ধ: বৰ্মন ৰাজবংশ\nপুষ্যবৰ্মনে (৩৫০-৩৭৪ খ্ৰীষ্টাব্দ) বহু শত্ৰুৰ লগত ৰণ লাগি বৰ্মন বংশ প্ৰতিষ্ঠা কৰিছিল। তেওঁৰ পুত্ৰ সমুদ্ৰবৰ্মনক (৩৭৪-৩৯৮ খ্ৰীষ্টাব্দ)ক স্থানীয় শাসকবোৰে ৰজাৰূপে স্বীকৃতি দিছিল। পিছৰ ৰজাসকলেও ৰাজ্যখন সুস্থিৰ আৰু বিস্তাৰ কৰাৰ প্ৰচেষ্টা অব্যাহত ৰাখে। নাৰায়ণ বৰ্মা (৪৯৪-৫১৮ খ্ৰীষ্টাব্দ) আৰু তেওঁৰ পুত্ৰ ভূতি বৰ্মাই (৫১৮-৫৪২ খ্ৰীষ্টাব্দ) অশ্বমেধ যজ্ঞ কৰিছিল। ভাস্কৰবৰ্মনৰ দিনৰ নিধনপুৰ তাম্ৰলিপিৰ মতে এই সম্প্ৰসাৰণত বৰ্তমানৰ বাংলাদেশৰ চিলেট অঞ্চলো অন্তৰ্ভুক্ত হৈছিল।\nপ্ৰাৰম্ভিক সম্প্ৰসাৰণৰপৰা ভূতি বৰ্মনৰ ৰাজত্বৰ আৰম্ভণিলৈ ৰাজ্যখন মালৱাৰ ৰজা যশোধৰ্মনে (৫২৫-৫৩৫ খ্ৰীষ্টাব্দ) আক্ৰমণ কৰিছিল। পশ্চিম দিশৰপৰা হোৱা সেইটোৱেই আছিল প্ৰথম প্ৰধান আক্ৰমণ। কামৰূপ ৰাজ্যৰ ওপৰত এই আক্ৰমণত প্ৰভাৱ জনা নাযায়। কিন্তু ভূতি বৰ্মনৰ নাতি স্থিতবৰ্মনে (৫৬৬-৫৯০) গৌড়ৰ লগত বিজয়ী হোৱা আৰু দুটাকৈ অশ্বমেধ যজ্ঞ অনুষ্ঠিত কৰালৈ চাই এই ৰাজ্যই শক্তিশালী ৰূপ ঘূৰাই পোৱা বুজা যায়। তেওঁৰ পুত্ৰ সুপ্ৰস্থিত বৰ্মন (৫৯০-৬০০) পূব মালৱাৰ মহাসেনগুপ্তাৰ আক্ৰমণৰ সন্মুখীন হয়। গৌড়ৰ আক্ৰমণৰ মাজতে সুস্থিতবৰ্মনৰ মৃত্যু হয়। তেওঁৰ দুই পুত্ৰ সুপ্ৰস্থিতবৰ্মন আৰু ভাস্কৰবৰ্মনে হস্তীবাহিনীৰ বিৰুদ্ধে যুঁজ দিয়ে। তেওঁলোকক বন্দী কৰি গৌড়লৈ লৈ যোৱা হয়। সম্ভৱতঃ মিত্ৰতাৰ প্ৰতিশ্ৰুতিৰ পিছত তেওঁলোকে নিজ ৰাজ্য ঘূৰাই পায়। সুপ্ৰস্থিতবৰ্মনে ৫৯৫-৬০০ খ্ৰীষ্টাব্দ সময়ছোৱাত ৰাজত্ব কৰিছিল আৰু উত্তৰাধিকাৰী অবিহনে তেওঁৰ মৃত্যু হয়।\nসুপ্ৰস্থিতবৰ্মনৰ পিছত তেওঁৰ ভাতৃ ভাস্কৰবৰ্মনে (৬০০-৬৫০) ৰাজভাৰ পায়। বৰ্মন বংশৰ সকলোতকৈ বিখ্যাত ৰজা ভাস্কৰবৰ্মনে ৰাজ্য প্ৰসাৰৰ লগতে গৌড় আক্ৰমণো কৰে। গৌড়ৰ ৰজা শশাংক‌ই থানেছৰৰ পূৰ্বৰ ৰজাজনক হত্যা কৰাৰ পিছত তেওঁৰ ভায়েক হৰ্ষবৰ্ধন ৬০৬ খ্ৰীষ্টাব্দত ৰাজপাটত উঠে আৰু ভাস্কৰবৰ্মনে মিত্ৰতাৰ হাত আগবঢ়ায়। হৰ্ষবৰ্ধনে অৱশেষত ৰজাবিহীন মৌখাৰি ৰাজ্য দখল কৰে আৰু তেওঁৰ ৰাজধানী কনৌজলৈ তুলি নিয়ে। হৰ্ষবৰ্ধন আৰু ভাস্কৰবৰ্মনৰ মিত্ৰতাই শশাংকৰ ৰাজ্যক দুয়োফালৰ পৰা চেপি আনে। কিন্তু তেওঁৰ পৰাজয় ইয়াৰ ফলতহে হ'ল নেকি সেয়া জনা নাযায়। ভাস্কৰবৰ্মনে গৌড়ৰ ৰাজধানী কৰ্ণসুৱৰ্ণত (বৰ্তমানৰ মুৰ্ছিদাবাদ, পশ্চিম বংগ) তেওঁৰ বিজয় স্থানৰ পৰা নিধানপুৰ তাম্ৰফলি জাৰী কৰে। এই ফলিয়ে ভূতিবৰ্মনে পূৰ্বতে জাৰী কৰা চিলেট অঞ্চল সম্পৰ্কীয় এটা অনুদানৰ ঠাই লয়।\nপ্ৰায় ৬৪৩ খ্ৰীষ্টাব্দত পৰিব্ৰাজক হিউৱেন চাং ভাস্কৰবৰ্মনৰ ৰাজ্যলৈ আহে। তেওঁ লিখি গৈছে যে কামৰূপ ৰাজ্যৰ পশ্চিম সীমান্ত আছিল কৰতোৱা নদী। তেওঁৰ ভ্ৰমণ অন্ত পৰোঁতে ভাস্কৰবৰ্মন তেওঁৰ লগতে কনৌজলৈ যায় আৰু প্ৰয়াগত (এলেহাবাদ) হৰ্ষবৰ্ধনে আয়োজন কৰা এক ধাৰ্মিক অনুষ্ঠানত অংশ লয়। তেওঁ প্ৰায় এবছৰ কাল কামৰূপ ৰাজ্যৰ পৰা আঁতৰত থাকে। অনুমান কৰা যায় যে ভাস্কৰবৰ্মনে চীনৰ লগতো সম্পৰ্ক বজাই ৰাখিছিল। কামৰূপ ৰাজ্যত জনপ্ৰিয় হৈ পৰা জিন ৰাজবংশ (২৬৫-৪২০) বিষয়ক এটা চীনা গীতৰ কথা তেওঁ হিউৱেন চাঙৰ আগত উল্লেখ কৰিছিল। চীনা বুৰঞ্জীৰ মতে হৰ্ষবৰ্ধনৰ মৃত্যুৰ পিছত তেওঁ চীনৰ পৰা ৱাং হুৱেন চ'ৰ নেতৃত্বত অহা এটা দলক সহায় কৰিছিল। কোনো উত্তৰাধিকাৰী অবিহনেই চিৰকুমাৰ ভাস্কৰবৰ্মনৰ মৃত্যু হয়।\nম্লেছ ৰাজবংশ (c655–c900 CE)[সম্পাদনা কৰক]\nপ্ৰধান প্ৰবন্ধ: ম্লেছ ৰাজবংশ\nসন্তানহীন ভাস্কৰবৰ্মণৰ মৃত্যুৰ পিছত কিছু সংঘাতৰ মাজেৰে কামৰূপৰ শাসনৰ ভাৰ শালস্তম্ভ বংশ (৬৫৫-৬৭০ খ্ৰী.) আৰু ম্লেছ বংশৰ হাতলৈ যায়। এই বংশটোৰ সম্পৰ্ক নৰক ৰাজবংশ লগত আছিল যদিও পূৰ্বৰ বৰ্মণ ৰাজবংশৰ লগত ইয়াৰ কোনো সম্পৰ্ক নাছিল। এই বংশৰ ৰাজধানী আছিল হাৰুপেশ্বৰ (এতিয়াৰ তেজপুৰৰ ওচৰৰ দ-পৰ্বতীয়া)। এওঁলোকৰ শাসনব্যৱস্থা সামন্তীয় ধৰণৰ আছিল। ৰাজনৈতিক ক্ষমতা ৰজা আৰু দ্বিতীয় স্তৰৰ শাসক 'মহাসামন্ত' আৰু তৃতীয় স্তৰৰ শাসক 'সামন্ত'ৰ মাজত ভাগ হৈছিল। এই বংশৰ শেষ ৰজা আছিল ত্যাগ সিংহ (৮৯০-৯০০ খ্ৰী.)।\nপাল ৰাজবংশ[সম্পাদনা কৰক]\nপ্ৰধান প্ৰবন্ধ: পাল ৰাজবংশ\nশালস্তম্ভ বংশৰ শেষ ৰজা ত্যাগসিংহৰ কোনো সন্তান অবিহনে মৃত্যু হোৱাত শাসকীয় নেতাসকলে ভৌম পৰিয়ালৰ ব্ৰহ্মপালক (৯০০-৯২০ খ্ৰী.) ৰজা হিচাপে নিৰ্বাচিত কৰে। এই প্ৰক্ৰিয়াটো বংগৰ পাল বংশৰ গোপালক নিৰ্বাচন কৰাৰ দৰেই আছিল। এই বংশৰ প্ৰথম ৰাজধানী আছিল হাৰুপেশ্বৰ আৰু পিছলৈ ৰত্নপালে গুৱাহাটীৰ ওচৰৰ দুৰ্জয়লৈ ৰাজধানী স্থনান্তৰিত কৰে। পাল বংশৰ শ্ৰেষ্ঠ ৰজা হিচাপে গণ্য কৰা ধৰ্মপালৰ ৰাজধানী আছিল কামৰূপ নগৰ (এতিয়াৰ উত্তৰ গুৱাহাটী)। পাল বংশৰ শেষ ৰজা আছিল জয়পাল (১০৭৫-১১০০ খ্ৰী.)। এই সময়ছোৱাতে কামৰূপ ৰাজ্যক আক্ৰমণ কৰা হৈছিল আৰু গৌড়ৰ পাল ৰজা ৰামপালে কামৰূপৰ পশ্চিম অংশ অধিকাৰ কৰে।\nস্বাধীন ৰজাসমূহ[সম্পাদনা কৰক]\nগৌড়ৰ ৰজাই বেছিদিন কামৰূপ শাসন কৰিব নোৱাৰিলে আৰু তিম্জ্ঞদেৱে (১১১০-১১২৬) কিছুকালৰ বাবে স্বাধীনভাৱে কামৰূপ শাসন কৰে। গৌড়ৰ ৰজা কুমাৰপালৰ (ৰামপালৰ পুত্ৰ) এজন বিষয়াই তিম্জ্ঞদেৱৰ বিৰুদ্ধে অভিযান আৰম্ভ কৰে আৰু কামৰূপৰ Hamshkonchi অঞ্চলত নিজকে শাসকৰূপে প্ৰতিষ্ঠা কৰে। কুমাৰপালৰ লগত বন্ধুত্বপূৰ্ণ যোগাযোগ ৰাখিলেও তেওঁ কামৰূপৰ ৰজাৰ লেখীয়াকৈ হাতীৰ মোহৰ ব্যৱহাৰ কৰি অনুদান দিবলৈ লয় আৰু মহাৰজাধীৰাজ উপাধি গ্ৰহণ কৰে। এই সময়ছোৱাত কামৰূপ ৰাজ্যত কিছুমান সৰুসুৰা সমস্যাই দেখা দিয়ে। ১২০৫ চনত আফগান মহম্মদ-ই-বখতিয়াৰে কামৰূপৰ মাজেৰে তিব্বতৰ বিৰুদ্ধে অভিযানৰ বাবে যায় আৰু দুৰ্দশাৰ সন্মুখীন হয়। ১২৫৭ চনত বংগৰ মুঘীচুদ্দিন য়াজবেকে কামৰূপৰ এজন অজ্ঞাত শাসকক আক্ৰমণ কৰি পৰাস্ত কৰে। কিন্তু য়াজবেকে বেছিদিন ৰাজধানী অধিকাৰ কৰি থাকিব নোৱাৰিলে। বাৰিষাকালি তেওঁলোকৰ শক্তি টুটি আহে আৰু শেষত স্থানীয় মানুহৰ হাতত মৃত্যু হয়।\nকামৰূপ ৰাজ্যৰ অন্ত[সম্পাদনা কৰক]\nশেষৰফালে পশ্চিম কামৰূপত বড়ো, কোচ আৰু মেছ জনগোষ্ঠীৰ নেতাসকলে শাসন কৰিছিল। মধ্য অসমত কছাৰী ৰাজ্য আৰু পূবফালে চুতীয়া ৰাজ্য বাঢ়ি আহিছিল। পিছলৈ শক্তিশালী ৰাজ্য স্থাপন কৰা আহোম জনগোষ্ঠীৰ লোকসকলে কছাৰী আৰু চুতীয়া ৰাজ্যৰ মাজত থিতাপি লোৱা আৰম্ভ কৰিছিল।\nৱিকিমিডিয়া কমন্সত কামৰূপা সম্পৰ্কীয় মিডিয়া ফাইল আছে।\n↑ (Sircar 1990:63–68)\n↑ মধ্যযুগত ব্ৰহ্মপুত্ৰৰ উত্তৰফালে সংকোশ নদী আৰু বৰনদীৰ মাজৰ অঞ্চলটোক কামৰূপ (বা পাৰ্ছিয়ান বুৰঞ্জীৰ মতে। কোচ হাজো) বুলি কোৱা হৈছিল।\n↑ (Lahiri 1991:26–28)\n↑ Sircar, D. C., (1990) Chapter 5: Epico-Puranic Myths and Legends, pp 81\n↑ "The name Kamarupa does not appear in local grants where Pragjyotisha alone figures with the local rulers called Pragjyotishadhipati." (Puri 1968, পৃষ্ঠা 3)\n↑ (Puri 1968, পৃষ্ঠা 4)\n↑ Historical Karatoya River from Banglapedia\n↑ Sircar (1990) pp 63–64\n↑ Bhuyan, S. K. (1949) Anglo-Assamese Relations 1771–1826, Department of Historical and Antiquarian Studies in Assam, Gauhati, pp 260 and map.\n↑ Choudhury, P. C., (1959) The History of Civilization of the People of Assam, Guwahati\n↑ (Lahiri 1991:68)\n↑ (Lahiri 1990:72) গোলাঘাটত উদ্ধাৰ হোৱা নগাজৰী খনিকৰ গাঁৱৰ শিলালিপিৰপৰা এই কথা গম পোৱা যায় যে ৰাজ্যখন কমসময়তে পূবলৈ বিস্তাৰিত হৈছিল।\n↑ (Sircar 1990:101)\n↑ (Lahiri 1991:70). Though the first evidence is from the Mansador stone pillar inscription of Yasodharman, there is no reference to this invasion in the Kamarupa inscriptions.\n↑ (Sircar 1990:109)\n↑ (Sircar 1990:113)\n↑ (Sircar 1990:115)\n↑ (Lahiri 1991:76)\n↑ (Lahiri 1991:77–79)\n↑ (lahiri 1991:78)\n↑ কমৌলী অনুদানত বিদ্যাদেৱে কামৰূপৰ ৰাজকীয় মোহৰত হাতীৰ সলনি গণেশৰ প্ৰতিকৃতি ব্যৱহাৰ কৰিছিল।\nGuha, Amalendu (December 1983), "The Ahom Political System: An Enquiry into the State Formation Process in Medieval Assam (1228–1714)", Social Scientist খণ্ড 11 (12): 3–34, doi:10.2307/3516963\nSarkar, J N (1990), "Koch Bihar, Kamrup and the Mughals, 1576–1613", in Barpujari, H K, The Comprehensive History of Assam: Mediebal Period, Political, II, প্ৰকাশক Guwahati: Publication Board, Assam, pp. 92–103\nSircar, D C (1990), "Pragjyotisha-Kamarupa", in Barpujari, H K, The Comprehensive History of Assam, I, প্ৰকাশক Guwahati: Publication Board, Assam, pp. 59–78\nSircar, D C (1990), "Political History", in Barpujari, H K, The Comprehensive History of Assam, I, প্ৰকাশক Guwahati: Publication Board, Assam, pp. 94–171\n"https://as.wikipedia.org/w/index.php?title=কামৰূপ_ৰাজ্য&oldid=247486"ৰ পৰা অনা হৈছে\nএই পৃষ্ঠাখন ০২ অক্টোবৰ, ২০২০ তাৰিখে ০০:৫৩ বজাত অন্তিম সংশোধন কৰা হৈছিল।


Budget Smartphones Samsung to Realme check out these phone under 10 thousands rupees|১০,০০০তকৈ কম দামৰ কেইটামান শ্ৰেষ্ঠ স্মার্টফোন! Samsungৰ পৰা Realmeলৈ, চাওক নাম আৰু ফিচাৰ...– News18 assam\nHome » photogallery » business »Budget Smartphone: ১০,০০০তকৈ কম দামৰ কেইটামান শ্ৰেষ্ঠ স্মার্টফোন! Samsungৰ পৰা Realmeলৈ, চাওক নাম আৰু ফিচাৰ...\nBudget Smartphone: ১০,০০০তকৈ কম দামৰ কেইটামান শ্ৰেষ্ঠ স্মার্টফোন! Samsungৰ পৰা Realmeলৈ, চাওক নাম আৰু ফিচাৰ...\nBudget Smartphones: যদি আপোনাৰ বাজেট ১০,০০০ টকা হয়, আপুনি চাব পাৰে এনে শ্ৰেষ্ঠ স্মাৰ্টফোন।\n| December 20, 2021, 00:27 IST\nনৱবৰ্ষৰ প্ৰাকমুহূৰ্তত এটা নতুন ফোন কিনিব বিচাৰে নেকি? নে এই খ্ৰীষ্টমাছত খ্ৰীষ্টমাছৰ উপহাৰ হিচাপে প্ৰিয়জনক ফোন এটা উপহাৰ দিব বিচাৰে? যদি এনে কোনো পৰিকল্পনা আছে, এই প্ৰতিবেদনটো আপোনাৰ বাবে। যদি আপুনি বাজেটৰ ভিতৰত এটা নতুন স্মাৰ্টফোন (Budget Smartphone) ক্ৰয় কৰাৰ পৰিকল্পনা কৰি আছে, যদি আপোনাৰ বাজেট ১০,০০০ টকা হয়, আপুনি ইয়াত এটা ভাল স্মাৰ্টফোন পাব পাৰে। (ছবি সংগৃহীত)\nযদি আপুনি আপোনাৰ হিচাপৰ সৈতে খাপ খোৱা নতুন স্মাৰ্টফোন (Budget Smartphone) ক্ৰয় কৰিব বিচাৰে, তেন্তে ৰিয়েলমি, মাইক্ৰ'মেক্স, মটৰোলাৰ দৰে প্ৰতিষ্ঠিত ব্ৰেণ্ড আছে। জিঅ' ফোন নেক্সটৰ নামো তালিকাত যোগ কৰিব পাৰি। এনেক্ষেত্ৰত আপুনি পাব পৰা ৪টা শ্ৰেষ্ঠ স্মাৰ্টফোনৰ ওপৰত এবাৰ চকু ফুৰাওক।\nৰিয়েলমি নাৰ্জো ৩০এ, ৮৯৯৯ টকাৰ পৰা দাম আৰম্ভ হয়। এই ৰিয়েলমি স্মাৰ্টফোনটো এতিয়া বজাৰত জনপ্ৰিয়। ৰিয়েলমি নাৰ্জো ৩০এ ফোনৰ বেছ ভেৰিয়েণ্টৰ মূল্য ৮৯৯৯ টকা। ৰিয়েলমি কোম্পানীৰ ফোনটো হৈছে স্মাৰ্টফোনবোৰৰ ভিতৰত এনে এটা ফোন, যি এতিয়া ভাৰতত ১০,০০০ টকাতকৈ কম মূল্যত বিক্ৰী হৈ আছে।\nএই ফোনটোৰ বিশেষত্ব কি জানি লওক: ফোনটোত ৬.৫ ইঞ্চিৰ ডিছপ্লে, MediaTek Helio G85 প্ৰচেছৰ, ৮ মেগাপিক্সেল চেলফি কেমেৰা চেন্সৰ, ১৩ মেগাপিক্সেল ৰিয়াৰ মেইন কেমেৰা চেন্সৰ, ৬০০০mAh বেটাৰী আছে। আন কিছুমান আকৰ্ষণীয় গুণো আছে।\nমটৰোলা মোটো ই৭ প্লাছ- মটৰোলা স্মাৰ্টফোন মোটো ই৭ প্লাছৰো মূল্য ১০,০০০ টকা। লেনোভো অধিকৃত কোম্পানী মটৰোলাৰ পৰা এই ফোনটোৰ বেছ ভেৰিয়েণ্ট ৮৯৯৯ টকাৰ পৰা আৰম্ভ হয়।\nফোনটোত ৬.৫ ইঞ্চিৰ ডিচপ্লে, Qualcomm Snapdragon ৪৬০ প্ৰচেছৰ, ৮ মেগাপিক্সেল ফ্ৰণ্ট কেমেৰা, ৪৮ মেগাপিক্সেল ডুৱেল ৰিয়াৰ কেমেৰা ছিষ্টেম আৰু ৫০০০mAh বেটাৰী আছে। মোটো ই৭ প্লাছ ফোনত আৰু বহুতো উন্নত আৰু আধুনিক সুবিধা আছে।\nচেমছাং গেলাক্সি F02S: ইয়াৰ মূল্য ৯৪৯৯ টকা, চেমচাং গেলাক্সি F02Sত আছে এটা ৬.৫ HD প্লাছ infinity-V ডিচপ্লে আছে, যাৰ এছপেক্ট ৰেছিঅ' ২০.৯। ফোনটোত ৪৫০ চিপছেট কোৱালকম স্নেপড্ৰেগন আছে। ফোনটোত ৩জিবি ৰেম + ৩২ জিবি ষ্ট'ৰেজ আৰু ৪ জিবি ৰেমৰ সৈতে ৬৪জিবি আভ্যন্তৰীণ ষ্টোৰেজ আছে। শক্তিৰ বাবে, চেমচাং গ্যালাক্সি F02S-ত ৫০০০ এমএএইচ বেটাৰী আছে, যি হৈছে ১৫ৱাট চাৰ্জিং ক্ষমতাৰ অধিকাৰী।\nৰিয়েলমি C25 - ভাৰতত ১০০০০ টকাত আন এটা স্মাৰ্টফোন আছে। ৰিয়েলমি কোম্পানীৰ ফোনটোক ৰিয়েলমি C২৫ বুলি কোৱা হয়। এই ফোনটোৰ বেছ মডেলটো ৯৯৯৯ টকাৰ পৰা আৰম্ভ হয়।\nস্মাৰ্টফোনটোত ৬.৫ ইঞ্চিৰ ডিচপ্লে আছে। ৰিয়েলমি C25 ফোনটোত ফোনটোৰ পিছফালৰ কেমেৰাত ৮ মেগাপিক্সেল ফ্ৰণ্ট কেমেৰা, এটা ৬০০০mAh বেটাৰী আৰু ১৩ মেগাপিক্সেল প্ৰাথমিক চেন্সৰ আছে।\nমাইক্ৰ'মেক্স ইন ২বি: এই ফোনৰ মূল্যও ১০০০০ টকাৰ তলত আছে। বেচ ভেৰিয়েণ্টটো ৮৪৯৯ টকাৰ পৰা আৰম্ভ হয়।\nমাইক্ৰ'মেক্সৰ ইন 2B ফোনত ৬.২৫ ইঞ্চি ডিচপ্লে, ডুৱেল ৰিয়াৰ কেমেৰা চিষ্টেম, আন ২ এমপি চেন্সৰৰ সৈতে ১৩ এমপি মেইন চেন্সৰ, Unisoc T ৬১০ প্ৰচেছৰ, ৫ এমপি ফ্ৰণ্ট কেমেৰা চেন্সৰ আৰু ৫০০০mAh বেটাৰী আছে। এই মাইক্ৰ'মেক্স স্মাৰ্টফোনত আন বহুতো সুবিধা আছে।


মাটি কিনিব নেকি?\nFebruary 26, 2022 4:08 pm\nগুৱাহাটী মহানগৰীত বাস কৰা প্ৰায় সংখ্যক মধ্যবিত্তৰে এক সপোন থাকে। মহানগৰীত এক কঠা মাটি কিনা, পাৰিলে কাৰোবাৰপৰা ধাৰ কৰি কিম্বা বেংকৰ খণ লৈ হ’লেও তাত এটা ঘৰ বনোৱা, এখন সুখৰ সংসাৰ লহপহকৈ গঢ় দিয়া ইত্যাদি ইত্যাদি অলেখ সপোন আমাৰ বুকুত থাকে। দুখৰ কথা যে আমাৰ বেছিভাগৰে সেই সপোন পূৰ্ণ নহয় আৰু লাখ-লাখ মহানগৰবাসীয়ে সেই স্বপ্ন বুকুত বান্ধিয়েই এই সংসাৰৰ পৰা মেলানি মাগিবলগীয়া হয়।\nএই সপোন পূৰ কৰিব নোৱাৰো এই কাৰণেই যে বছৰৰ কথা বাদেই মাহে মাহে গুৱাহাটী মহানগৰ আৰু তাৰ পাৰ্শ্বৱতী সমগ্ৰ এলেকাত মাটিৰ দাম হোৰাহোৰে বাঢ়ি আছে। সেই বৃদ্ধি আকৌ হাজাৰৰ হিচাপত নহয়। লাখ অথবা কোটিৰ হিচাপত গতিকে কোনোমতে পেট পুহি ৰখা মধ্যবিত্তই উপায়ন্তৰ হৈ পাহাৰে-কন্দৰে মাটি দখল কৰি থাকিব লগা হয় অথবা সুদীৰ্ঘ জীৱন মালিকৰ টিটকাৰি শুনি ভাৰাতীয়া হিচাবে জীৱন পাৰ কৰিব লগা হয়।\nতাৰে মাজতে কিছুলোকে গুৱাহাটীৰ নিকটৱৰ্তী সোণাপুৰ, ক্ষেত্ৰী, জাগীৰোড, আজাৰা,ছয়গীও আদি এলেকাত মাটি কিনিবলৈ বিচাৰে যদিও মাটিৰ দাম বৃদ্ধিৰ ভূতটোৱে সেইবোৰ ঠাইকো লাহে লাহে আক্ৰান্ত কৰিবলৈ ধৰিছে।\nগতিকে সেই সপোনটোও এতিয়া মহানগৰীয়া মধ্যবিত্তৰ মনাকাশত অস্ত যাবলৈ ধৰিছে। ইয়াৰ মাজতে আহিছে এক মধুৰতম\nখবৰ। খবৰটো হ’ল গুৱাহাটীৰ নিকটৱৰ্তী জাগীৰোড কাগজ কলৰ মাটিৰ মূল্য বিঘাই প্রতি ঠিক কৰা হৈছে তেনেই সামান্য।\nকিন্তু এই মাটি কিনিব পাৰিব কোনে? আহক, আচল ৰহস্যৰ অলপ উমান লওঁ।\nশেহতীয়াভাৱে হিন্দুস্তান পেপাৰ ক’ৰপোৰেচন লিমিটেডৰ ফালৰপৰা নগাঁও কাগজ কল আৰু কাছাৰ কাগজ কলৰ\nভূ-সম্পত্তি নিলামৰ বাবে যিখন ‘Sale Notice For Assets of Hindustan Paper Corporation Limited- In Liquidation’ শীৰ্ষক নিবিদা প্রকাশ কৰা হৈছে সেইখনৰ সন্দৰ্ভত দুটামান অভিমত দাঙি ধৰিবলৈ বিচাৰিছো। ১৫ ফেব্ৰুৱাৰী\nতাৰিখে ৰাজহুৱা কৰা নিবিদাখনৰ পূৰ্বে কাগজ কল দুটাৰ লিকুইডেটৰ জনে নগাঁও আৰু কাছাৰ কাগজ কলৰ সমস্ত ভূমি সম্পত্তি ১১৩৯ কোটি টকাত নিলামৰ বাবে নিবিদা আহ্বান কৰিছিল। নিলাম নিবিদাত তালিকাভূক্ত কৰিছিল নগাঁও কাগজ কলৰ ৫৭৩.৯৫ একৰ ভূমি সম্পত্তি, কাছাৰ কাগজ কলৰ ১০০৮ একৰ ভূমি সম্পত্তি, হাফলঙত থকা ১০ কঠা লীজ ভূমি, মুম্বাইত থকা হাউছিং ফ্লেট, গুৱাহাটীৰ দুটা ফ্লেট, কলকাতাৰ হাউছিং কলনি, দিল্লীৰ কাৰ্যালয় আৰু নগালেণ্ড পেপাৰ\nকোম্পানীত বিনিয়োগ কৰা প্রায় ১০ কোটি টকা মূল্যৰ ইকুইটি শ্বেয়াৰ। যোৱা ১৫ ফেব্ৰুৱাৰীত জাৰি কৰা নিলামকৰণৰ তালিকাৰ পৰা ১ কোটি ৪ লাখ মূল্যৰ গুৱাহাটীৰ গেম ভিলেজত থকা দুটা আৱাসিক ফ্লেট আৰু কলকাতাৰ চল্টলেক চিটিত থকা হাৰ্ট হাস্পতালৰ সমীপৰ হাউছিং কলনীৰ ৫৮.৫০ কোটি টকা মূল্যৰ সম্পত্তি আঁতৰাই দিয়া হৈছে।\nঅৰ্থাৎ কাগজ কলৰ গুৱাহাটী আৰু কলকাতাৰ এই দুই সম্পত্তি বিক্ৰী হোৱাটো স্পষ্ট হৈ পৰিছে। লিকুইডেটৰজনে ইতিপূৰ্বে বহুবাৰ নিলামৰ নিবিদা আহ্বান কৰাৰ পাছতো কোনো প্ৰতিষ্ঠানে কাগজ কল দুটা ক্ৰয় কৰিবলৈ আগবাঢ়ি নহাৰ পৰিপ্ৰেক্ষিতত এইবাৰ কাগজ কল দুটাৰ ভূমি সম্পত্তিৰ মূল্য ৪১৩.৩৪ কোটি টকা নিৰূপণ কৰা হৈছে বুলি ধাৰণা কৰা হৈছে। এইখিনিতে প্রশ্ন উঠিছে দুটা ।\nপ্রথমতে, অসম চৰকাৰৰ ঔদ্যোগিক উন্নয়ন নিগমে ইতিপূৰ্বে কাগজ কল দুটা ৩০০ কোটি টকাত ক্ৰয়ৰ বাবে লিকুইডেটৰক প্রস্তাৱ দিছিল ৷ইয়াৰ আগতে বিজেপি দলে কথা দিছিল যে শাসনত অধিষ্ঠিত হ’লে দলটোৱে অশোক কাগজ কল, নগাঁও কাগজ কল, কাছাৰ কাগজ কল আদি পুনৰুজ্জীৱিত কৰি কাৰ্যক্ষম কৰি তুলিব। ২০১৬ চনৰ ২৭ মাৰ্চত প্ৰধানমন্ত্ৰী নৰেন্দ্ৰ মোদীয়ে অসমৰ পঞ্চগ্ৰামত অনুষ্ঠিত এক নিৰ্বাচনী সমাৱেশত ভাষণ প্ৰদান কৰি অসমবাসীক প্ৰতিশ্ৰুতি দিছিল যে\nবিজেপি চৰকাৰে এই দুয়োটা কাগজ কল পুনৰুজ্জীৱিত কৰি তুলিব আৰু অসমত চৰকাৰ গঠন কৰিলে ৰাজ্য চৰকাৰে কাগজ কল দুটা চলাবলৈ সকলো ধৰণৰ সহায় আগবঢ়াব। ২০১৬ ছেপ্টেম্বৰত অৰ্থাৎ অসমত সৰ্বানন্দ সোণোৱাল চৰকাৰ প্রতিষ্ঠা হোৱাৰ মাত্ৰ তিনিমাহ পাছত নগাঁও কাগজ কলৰ পুনৰ্গঠন আৰু কাছাৰ কাগজ কল পুনৰুজ্জীৱিত কৰাৰ বাবে কেন্দ্ৰীয় চৰকাৰে আঠশ কোটি টকাৰ এক প্ৰস্তাৱ প্রস্তুত কৰিছে বুলি বিজেপি শাসিত অসম চৰকাৰৰ ফালৰপৰা ঘোষণা কৰা হৈছিল। পুনৰ\n২০১৭ চনৰ আগষ্ট মাহত তদানীন্তন মুখ্যমন্ত্ৰী সৰ্বানন্দ সোণোৱালে কাগজ কল দুটাৰ পুনৰুজ্জীৱনৰ বাবে কেন্দ্ৰৰপৰা ১৮০০ কোটি টকা বিচৰা বুলি মন্তব্য প্রকাশ কৰিছিল। আশ্চৰ্যৰ কথাটো হ’ল বিজেপি শাসিত অসম চৰকাৰে পৰৱৰ্তী সময়ত এই সমগ্র প্রতিশ্ৰুতি ধোৱাঁচাঙত উঠাই দি কাগজ কল দুটা নিলাম কৰাত সন্মতি প্রকাশ কৰিছিল। এইবেলি ডঃ হিমন্ত বিশ্ব শৰ্মাই মুখ্যমন্ত্ৰীৰ পদ দখল কৰাৰ পাছতে ঘোষণা কৰিছিল যে অসম চৰকাৰে কাগজ কলৰ কৰ্মচাৰীক প্ৰাপ্য বাকেয়াৰ ৫৭০ কোটি টকা তিনি মাহৰ ভিতৰত প্রদান কৰিব। সেই তিনিমাহ কাহানিবাই উকলিল যদিও কাগজ কলৰ কৰ্মচাৰীসকলে আজিলৈকে কোনো বকেয়া ধন লাভ নকৰিলে। ধনৰ অভাৱত ইমানদিনে ৯৯ জন কৰ্মচাৰীয়ে অকাল মৃত্যুক সাৱটি ল’ব লগা হ’ল যদিও অসম বা ভাৰত চৰকাৰে এই কাগজ কলৰ কৰ্মচাৰীসকলৰ প্ৰতি সামান্যতমো সহানুভূতি প্রকাশ নকৰিলে। কাগজ কল দুটা\nপুনৰুজ্জীৱিত নকৰি কেৱল কল দুটাৰ ভূ-সম্পত্তি কিনিবলৈ আগ্ৰহী অসম চৰকাৰে এতিয়া ৪১৩.১৪ কোটি টকা ( যি মূল্য\nঅসম চৰকাৰে প্রস্তাৱ কৰা মূল্যতকৈ এশ কোটিতকৈ বেছি) মূল্যৰে এই মাটি কিনিবনে? যদিহে অসম চৰকাৰৰ ঔদ্যোগিক উন্নয়ন নিগমে কাগজ কলৰ মাটিখিনি কিনে তেন্তে সেই মাটিত কি কৰিব? এই প্ৰশ্নটোৰ উত্তৰ স্বচ্ছতাৰ কথা বাৰম্বাৰ কৈ অহা অসম চৰকাৰে অসমৰ ৰাইজক জনাব লাগে।\nদ্বিতীয়তে, আজি কিছুদিন আগতে কামৰূপ মহানগৰ জিলাৰ পাঁচটা ৰাজহ চক্র এলেকাত মাটিৰ চৰকাৰী মূল্য ৫০ ৰ পৰা ৩০০ শতাংশ পৰ্যন্তলৈ বৃদ্ধি কৰা হৈছে। লগতে ৰাজ্যখনৰ বাকী প্ৰান্ততো মাটিৰ চৰকাৰী মূল্য বৃদ্ধিৰ যো-জা চলোৱা বুলি কথা ওলাইছে। দেখা যায় যে নিবিদাত উল্লেখ কৰা ধৰণে যদি মাটিৰ মূল্য হয় তেন্তে নগাঁও কাগজ কলৰ ৫৭৩.৯৫ একৰ মাটি (অসমত ১ একৰ মাটিত ৩.০২৪ বিঘা মাটি বুলি ধৰিলে বিঘাৰ হিচাপত মাটি হ’ব প্রায় ১৭৩৫ বিঘা মাটি) আৰু\nকাছাৰ কাগজ কলৰ ১০০৮ একৰ (প্রায় ৩০৪৮ বিঘা) মাটিৰ মূল্য বজাৰ মূল্যতকৈ বহুগুণে কম ধৰা হৈছে। গড় হিচাপত\nপ্রতি বিঘা মাটিত প্রায় ৮৬৩,৭৬৭ টকা৷ যিসময়ত অসমৰ যিকোনো চহৰীয়া অঞ্চলত মাটিৰ মূল্যই বিঘাই প্রতি বজাৰ মূল্যত\nকোটিৰ ঘৰ চুইছে আৰু আনকি ভিতৰুৱা গ্রামাঞ্চলতো মাটি বিঘাই প্রতি কেবা লক্ষাধিক টকা হৈছে সেই সময়ত গুৱাহাটীৰ একেবাৰে নিকটৱৰ্তী জাগীৰোড আৰু শিলচৰৰ পাশ্বৱতী কাগজ কলৰ মাটিৰ মূল্য কেনেকৈ ইমান কম হ’ব পাৰে? সময়েহে হয়তো এই প্রশ্নৰ সঠিক উত্তৰ সকলোৰে আগত উন্মোচন কৰিব।


আপোনাক মনে মনে কোনো লোকে ঈৰ্ষা কৰে নেকি? এই লক্ষণ দেখিলেই বুজিব পাৰিবhow you understand someone secretly jealous about you– News18 Assam\nআপোনাক মনে মনে কোনো লোকে ঈৰ্ষা কৰে নেকি? এই লক্ষণ দেখিলেই বুজিব পাৰিব\nপ্ৰথমে লক্ষ্য কৰিব লাগিব, আপোনাৰ নামত কোনোবাই মিছা খবৰ উলিয়াইছে নেকি?\nNews18 Assam | News18 Assam | August 29, 2020, 2:11 PM IST\nপ্ৰথমে লক্ষ্য কৰিব লাগিব, আপোনাৰ নামত কোনোবাই মিছা খবৰ উলিয়াইছে নেকি? মিছা কথা বহুতে ক’ব আপোনাক, যি আপোনাৰ সফলতাক ঈৰ্ষা কৰে। আপোনাক কোনোবাই ধৰক মিছা অপবাদ দিছে, তেন্তে জানিব তেওঁ আপোনাক হিংসা কৰে।(প্রতীকী ছবি)\nআপোনাৰ ওপৰত যদি কোনো লোকে কথাই প্ৰতি খং কৰে, বা সকলো কথাতে কিবা নহয় কিবা ভুল ধৰে, তেন্তে বুজিব লোকজনে আপোনাক হিংসা কৰে। ইচ্ছা কৰি আপোনাক মানসিক ভাবে দুৰ্বল কৰিবলৈ এনেধৰণৰ কাম কৰে।(প্রতীকী ছবি)\nআপোনাৰ দৰে হোৱাৰ চেষ্টা কৰিছে নেকি কোনো লোকে? যিদৰে আপুনি সফলতা লাভ কৰিছে, সেই পথকে অনুকৰণ কৰিছে? তেন্তে জানিব যে, সেই লোকজনেও আপোনাক হিংসা কৰে। যদি আপোনাৰ উপদেশ লৈ আগবাঢ়িব বিচাৰে, তেন্তে ই ঈৰ্ষা নহয়, মনে মনে অনুকৰণ কৰাহে ঈৰ্ষা কৰাৰ লক্ষণ।(প্রতীকী ছবি)\nযি আপোনাৰ ক্ষতি কৰা বা আপোনাৰ বিৰুদ্ধে কথা লগাই বহু লোকক নিজৰ ফলীয়া কৰে. তেন্তে বুজিব সেই লোকজনে আপোনাক ঈৰ্ষা কৰে। কাৰণ আপোনাৰ সফলতা লোকজনৰ সহ্য হোৱা নাই।(প্রতীকী ছবি)\nসকলোৱে আপোনাৰ সফলতাক বাহ বাহ দিছে, কিন্তু দুজন মানে সহ্য কৰিব পৰা নাই, তথাপিও বেলেগকে দেখুৱাই শুভেচ্ছা জনাইছে, তেন্তে সেইসকল লোকৰ পৰা সাৱধানে থাকিব। (প্রতীকী ছবি)\nবিধানসভা নিৰ্বাচনত মিত্ৰজোঁটৰ সৈতে আসন বুজাবুজি এশ শতাংশ নিশ্চিত, ক’লে প্ৰমোদ বড়োৱে\n‘বিধানসভা নিৰ্বাচনত মিত্ৰজোঁটৰ সৈতে আসন বুজাবুজি এশ শতাংশ নিশ্চিত’


ডিচমেনৰিয়া (ইংৰাজী: Dysmenorrhea) হৈছে নাৰীৰ মাহেকীয়া ঋতুস্ৰাৱৰ সময়ত হোৱা বিষ যিয়ে তেওঁৰ দৈনিক কাম-কাজত বাধা জন্মায়।। কিন্তু সাধাৰণতে ঋতুস্ৰাৱৰ বিষকে ডিচমেনৰিয়া বুলি কোৱা হয়। এই প্ৰবন্ধত প্ৰথম সংজ্ঞাটো ব্যৱহাৰ কৰা হৈছে।\nবিশ্বৰ বিভিন্ন ঠাইত চলোৱা সমীক্ষা মতে ৫০% ৰো অধিকাংশ মহিলাৰ এনে বিষ অনুভৱ হয়৷ ডাক্তৰী ভাষাত এই অৱস্থাক বোলে৷ গ্ৰীক শব্দ "ডিচ" মানে হ'ল কষ্টকৰ, "মেন'" মানে হ'ল মাহিলি আৰু ৰিয় মানে হ'ল প্ৰবাহ৷ স্ত্ৰী-ৰোগ বিশেষজ্ঞসকলে মহিলাৰ সততে পোৱা অসুবিধাসমূহৰ ভিতৰত ই হ'ল এবিধ প্ৰমুখ ৰোগ৷ ডিচমেনৰিয়া ঋতুস্ৰাৱৰ কেইবাদিনো আগৰেপৰা হ'ব পাৰে বা লগতে হ'ব পাৰে আৰু সাধাৰণতে ঋতুস্ৰাৱ শেষ হোৱাৰ লগে লগে বিষো কমি যায়। কেতিয়াবা ডিচমেনৰিয়াৰ লগত অতিমাত্ৰা ৰক্তস্ৰাৱ হয়- এনে অৱস্থাক Menorrhagia বোলে৷\nকোনো আন ৰোগ বা জৰায়ুৰ গঠনৰ ত্ৰুটিৰ বাবে হোৱা ডিচমেনৰিয়াক "চেকেণ্ডেৰী ডিচমেনৰিয়া" বোলা হয়। আন কোনো কাৰক নাথাকিলে তাক "প্ৰাইমেৰী ডিচমেনৰিয়া" বোলা হয়।\nমাহেকীয়া ঋতুস্ৰাৱ হওঁতে ভূক্তভোগী এইসকল মহিলাই কম-বেচি পৰিমানে তল পেটৰ বিষ অনুভৱ কৰে৷ বিষটো একেলেথাৰিয়েও থাকিব পাৰে নাইবা এৰাধৰাকৈয়ো হব পাৰে৷ বিষটো কৰঙন আৰু পিঠিলৈয়ো বিয়পিব পাৰে৷ মাহেকীয়া আৰম্ভ হোৱাৰ দুই এদিন আগৰ পৰাই বিষ হব পাৰে আৰু মাহেকীয়া চলি থকা দিনকেইটাত বিষ অব্যাহত থাকে৷ শতকৰা দহ ভাগ মহিলাই পেটৰ বিষৰ ফলত স্কুল,কলেজ বা কামৰ ক্ষতি কৰিবলগীয়া হয়৷ আকৌ এক তথ্যমতে প্ৰতি সাতগৰাকী মহিলাৰ ভিতৰত এগৰাকীৰ পেটৰ বিষ তীব্ৰ হয়৷ আনুসংগিক কিছুমান লক্ষণ দেখা পোৱা যাব পাৰে৷ সেইবিলাক হ'ল-ওকালি,বমি,মূৰৰ বিষ,মূৰ-ঘূৰণি,পেটৰ অসুখ হোৱা বা শৌচ কচা হোৱা, ভাগৰ লগা, মানসিক অস্থিৰতা হোৱা, তাপ-ধ্বনি-পোহৰৰ প্ৰতি অসহিষ্ণুতা বা অতি সংবেদনশীল হোৱা, স্তনযুগলত বিষ অনুভৱ হোৱা আদি৷\nডিচমেনৰিয়া দুই প্ৰকাৰৰ হ'ব পাৰে৷ মহিলাৰ স্বাভাবিক জনন তন্ত্ৰত কোনো নিৰ্দিষ্ট কাৰণ ধৰা নপৰিলে সি হব প্ৰাইমেৰী ডিচমেনৰিয়া৷ জনন তন্ত্ৰৰ বিজুতিৰ ফলত বিষ হলে চেকেণ্ডেৰী ডিচমেনৰিয়া- যাৰ বিভিন্ন কাৰণ হব পাৰে যেনে এণ্ড'মেট্ৰিয়’চিচ, লিয়োমায়মা, এডিনোমাইক'চিচ, ইউটেৰাইন ফাইব্ৰয়ড,অভেৰিয়ান চিষ্ট, গৰ্ভাশয়ৰ ভিতৰত লগোৱা গৰ্ভ নিৰোধক সামগ্ৰী আদি৷\nএণ্ডমেট্ৰিয়'চিচ ৰোগ চেকেণ্ডৰী ডিচমেনৰিয়াৰ এবিধ প্ৰমুখ কাৰণ৷ এই ৰোগত জৰায়ুৰ কোষ (এণ্ডমেট্ৰিয়েল টিচু) শৰীৰৰ অন্যান্য ঠাইত পোৱা যায়৷ যাৰ ফলত ৰোগীৰ মাহেকীয়াৰ বিষ, অনিয়মীয়া বা বৰ্দ্ধিত ঋতুস্ৰাব, সন্তানহীনতা আদি হোৱা পৰিলক্ষিত হয়৷ ২৫ৰ পৰা ৩৫বছৰত এই ৰোগ হোৱা দেখা যায়৷ পেলভিক পৰীক্ষা, ভেজাইনেল আলট্ৰাচনগ্ৰাফি আৰু পেলভিক লেপাৰস্কপিৰ যোগেদি ৰোগ চিনাক্ত কৰা যায়৷ হৰম'নৰ দ্বাৰা চিকিৎসাৰ ওপৰিও কিছুমান ৰোগীক নিৰাময়ৰ বাবে অপাৰেচন কৰিবলগীয়া হয়৷\nপ্ৰাইমেৰী ডিচমেনৰিয়া কম বয়সীয়া মহিলাৰ ক্ষেত্ৰতহে হয়৷ ছোৱালীৰ প্ৰথম ঋতু্স্ৰাৱ আৰম্ভ হোৱাক ডাক্তৰী ভাষাত Menarche বোলে৷ ঋতু্মতী হোৱাৰ পৰা কুৰিবছৰ বয়সলৈ নাইবা তাৰ সামান্য ওপৰ বয়সলৈ প্ৰাইমেৰী ডিচমেনৰিয়া হব পাৰে৷ বয়স বঢ়াৰ লগে লগে নাইবা সন্তান প্ৰসৱ কৰাৰ পিছত মাহেকীয়াৰ বিষটো ক্ৰমে কমি আহি নাইকীয়া হৈ পৰে৷\nআনহাতে চেকেণ্ডৰী ডিচমেনৰিয়া সাধাৰণতে ৩০ৰ পৰা ৪৫ বছৰীয়া মহিলাৰহে হোৱা দেখা যায়৷ এটা সময়ত বহু বছৰলৈ নিয়মীয়া আৰু বিষ নোহোৱা মাহেকীয়া হোৱা মহিলাৰ লাহে লাহে মাহেকীয়াত বিষ হবলৈ আৰম্ভ কৰে আৰু ক্ৰমে বিষ বেচি হবলৈ ধৰে৷ লগত আনুসংগিক কিছুমান লক্ষণ দেখা দিব পাৰে৷ সেইবিলাক হ'ল- মাহেকীয়া অনিয়মীয়া হোৱা, ৰক্তস্ৰাৱৰ পৰিমাণ বাঢ়ি যোৱা, মাহেকীয়াৰ মাজতো কেতিয়াবা ৰক্তস্ৰাৱ হোৱা, যোনিদ্বাৰে দি স্ৰাব নিৰ্গত হোৱা, যৌন ক্ৰিয়াত কষ্ট অনুভৱ কৰা আদি৷\nজৰায়ুৰ U ভিতৰত প্ৰষ্টাগ্লেণ্ডিন এফ-২ আলফা rostald নামৰ ৰাসায়নিক পদাৰ্থ বিধৰ ক্ৰিয়াৰ ফলত জয়াৰুৰ ভিতৰৰ লাইনিং সাজু হয় গৰ্ভধাৰণৰ বাবে ৷ কিন্তু যেতিয়া সেইটো হৈ নুঠে, ডিম্বকোষ গৰ্ভস্থ নোহোৱাৰ ফলত-তেতিয়া জয়ায়ুৰ মাংসপেশীৰ সংকোচন হয়, জয়াৰুলৈ ৰক্ত সঞ্চালন কমি যায় আৰু মাহেকীয়াৰ ৰক্তস্ৰাৱৰ লগত বিষ হবলৈ ধৰে৷ যদিও প্ৰষ্টাগ্লেণ্ডিনৰ নিয়মীয়া প্ৰক্ৰিয়াৰ যোগদিয়েই মহিলাৰ ঋতুস্ৰাৱ হয় - বিষ সেইসকল মহিলাৰহে হয় যাৰ ক্ষেত্ৰত এই বিধ ৰাসায়নিক পদাৰ্থ হয় বেচিকৈ নিৰ্গত হয় নতুবা মহিলাগৰাকী প্ৰষ্টাগ্লেণ্ডিনৰ প্ৰতি বেচি সংবেদনশীল(sensitive )হয়৷ মস্তিষ্কৰ পিটিউটৰি গ্ৰন্থিৰ পৰা ওলোৱা ভেচপ্ৰেচিন নামৰ হৰম'নে প্ৰষ্টাগ্লেণ্ডিনৰ উৎপাদনত ক্ৰিয়া কৰে৷ আন এটা থিয়ৰি মতে জৰায়ুৰ ৰক্তপ্ৰবাহ হ্ৰাস পালে কিছুমান এনে পদাৰ্থৰ উৎপত্তি হয় যাৰ ফলত টাইপ-চি বিষৰ কোষসমূহ সক্ৰিয় হৈ উঠে৷ ইয়াৰ ওপৰিও লিউক'ট্ৰিন Leuti নামৰ আন এবিধ ৰাসায়নিক তত্বৰ উৎপত্তিৰ বাবেও ডিচমেনৰিয়া হয় বুলি ভবাৰ থল আছে৷ বিশেষকৈ সেইসকল মহিলাৰ ক্ষেত্ৰত যাক প্ৰষ্টাগ্লেণ্ডিন বিৰোধী দৰবে Prostagln-inhiodru উপকাৰ নাসাধে৷\nডিচমেনৰিয়াক প্ৰভাৱিত কৰিব পৰা কিছুমান কাৰক হ'ল, সোণকালে অৰ্থাৎত কম বয়সতে ঋতুস্ৰাৱ Menarh আৰম্ভ হোৱা; মাহেকীয়াৰ পৰিমাণ আৰু দিন বেচি হোৱা; ধপাত বা মদৰ সেৱন; মেদবহুলতা; পৰিয়ালত এনে ৰোগ থকা, জয়াৰু যদি বেকা হৈ থাকে Retroverted Uteru; যোনিমুখ যদি বেচি সংকীৰ্ণ Narrow Cervical হয়; মানসিক অস্থিৰতা; এলেহুৱা -শাৰীৰিক শ্ৰম বিমুখতা আদি৷\nৰোগৰ চিনাক্তকৰণ বিশেষ জটিল নহয়৷ প্ৰাইমেৰী ডিচমেনৰিয়াৰ ৰোগীক লক্ষণসমূহ সুধি প্ৰাথমিক পৰীক্ষা কৰিয়েই চিনাক্ত কৰিব পাৰি৷ জনন-তন্ত্ৰৰ পৰীক্ষা তেতিয়াহে কৰাৰ প্ৰয়োজন হয়,যদি চেকেণ্ডৰী ডিচমেনৰিয়া বুলি সন্দেহ কৰাৰ থল থাকে৷ চেকেণ্ডৰী ডিচমেনৰিয়া ৰ বাবে বহুখিনি পৰীক্ষাৰ আৱশ্যকতা হব পাৰে ৷ সেইবিলাক হ'ল তেজৰ টি চি,ডি এল চি, ই এচ আৰ,হিমগ্লবিন, ভি ডি আৰ এল; ভেজাইনেল স্বাব পৰীক্ষা; প্ৰসাৱ পৰীক্ষা; হিষ্ট-চালফিংগ'গ্ৰাম এক্সৰে; পেটৰ আলট্ৰাচাউণ্ড; এণ্ডমেট্ৰিয়েল বায়স্পি; লেপাৰস্কপিক পৰীক্ষা আদি৷ চিকিৎসা- চেকেণ্ডৰী ডিচমেনৰিয়াক তাৰ কাৰণ চিনাক্ত হোৱাৰ পিছত সেইমতে যথোপযুক্ত বিধান দিব লাগিব৷\nপ্ৰাইমেৰী ডিচমেনৰিয়াৰ চিকিৎসা\nপ্ৰয়োজনীয় আশ্বাসনে ৰোগীৰ মনৰ ভিতৰৰ পৰা ভীতি দূৰ কৰিব৷\nআহাৰ-কম চৰ্বিযুক্ত সুষম নিৰামিষ আহাৰ বেচি উপযোগী৷\nসহায়ক ঔষধ - ভিটামিন-ই, বি-কমপ্লেস্ক, অমেগা-৩ ফেটি এচিড৷\nপ্ৰধান ঔষধ - ষ্টেৰইড নথকা প্ৰষ্টাগ্লেণ্ডিন বিৰোধী দৰবে NonAnt InflammatoD NIবেচি ভাগ ৰোগীৰে কষ্টৰ উপশম ঘটায়৷ নেপ্ৰস্কেন, আইব্ৰুপ্ৰফেন,কিটোপ্ৰফেন,মেফেনেমিক এচিড,ডাইক্লফেনেক আদি এই শ্ৰেণীত পৰে৷ এনে দৰবে প্ৰষ্টাগ্লেণ্ডিন ৰ উৎপাদনত বাধা দিয়াৰ ফলত ৰোগীৰ বিষৰ উপশম ঘটে৷ সাধাৰণতে এইবিলাকৰ যি কোনো এবিধ দৰব চিকিৎসকে সাধাৰণতে তিনিটা মাহেকীয়া চক্ৰৰ বাবে খাবলৈ কয়৷ বিষ অনুভৱ হোৱাৰ লগে লগে দৰববিধ আৰম্ভ কৰি মাহেকীয়া চলি থকা দিনকেইটাত খাব লাগে৷ চিকিৎসকক নজনোৱাকৈ নিজে দৰব আৰম্ভ কৰিব নালাগে৷ কিয়নো ভুলকৈ বা বেচিকৈ ইয়াৰ সেৱন কৰিলে এচিডিটি,গেষ্ট্ৰাটিচ, হেমাটমেচিচ আদি হব পাৰে৷\nকিছুমান ৰোগীক পেৰাচিটামল আৰু এচপিৰিন টেবলেটেও উপকৃত কৰা দেখা গৈছে৷ অৰেল কন্ট্ৰাচেপ্টিভ পিলত অইষ্ট্ৰজেন আৰু প্ৰজেচষ্টৰন হৰম'ন মিহলি থকাৰ ফলত ইয়াক খালে ডিম্বকোষৰ পৰা ডিম্ব প্ৰস্ফুটিত নহয়৷ যাৰ ফলত ৰোগীয়ে বিষ অনুভৱ নকৰে৷ কিছুমান ডিচমেনৰিয়াৰ ৰোগীক চিকিৎসকে এনেদৰে হৰম'নৰ দ্বাৰা চিকিৎসা কৰে৷ অৰ্থাৎত অভোলেচন Ovulatio ৰোধ কৰিলে মাহেকীয়াৰ বিষ নহয়৷এন্টিলিউকট্ৰিন ড্ৰাগছ যেনে মন্টলুকাচ আদিৰ বহল প্ৰয়োগ ডিচমেনৰিয়াত এতিয়ালৈকে হোৱা নাই৷\nTheFreeDictionary > dysmenorrhea Citing:\neMedicine Specialties > Dysmenorrhea Authors: Andre Holder, Laurel D Edmundson, Mert Erogul. Updated: Dec 31, 2009\nHilário SG, Bozzini N, Borsari R, Baracat EC (2008). "Action of aromatase inhibitor for treatment of uterine leiomyoma in perimenopausal patients". Fertil. Steril. খণ্ড 91 (1): 240–3. doi:10.1016/j.fertnstert.2007.11.006. PMID 18249392.\nNabeshima H, Murakami T, Nishimoto M, Sugawara N, Sato N (2008). "Successful total laparoscopic cystic adenomyomectomy after unsuccessful open surgery using transtrocar ultrasonographic guiding". J Minim Invasive Gynecol খণ্ড 15 (2): 227–30. doi:10.1016/j.jmig.2007.10.007. PMID 18312998.\nHubacher D, Reyes V, Lillo S et al. (2006). "Preventing copper intrauterine device removals due to side effects among first-time users: randomized trial to study the effect of prophylactic ibuprofen". Hum. Reprod. খণ্ড 21 (6): 1467–72. doi:10.1093/humrep/del029. PMID 16484309.\nJohnson BA (2005). "Insertion and removal of intrauterine devices". Am Fam Physician খণ্ড 71 (1): 95–102. PMID 15663031.\nLethaby A, Augood C, Duckitt K, Farquhar C (2007). Lethaby, Anne. ed. "Nonsteroidal anti-inflammatory drugs for heavy menstrual bleeding". Cochrane Database Syst Rev (4): CD000400. doi:10.1002/14651858.CD000400.pub2. PMID 17943741.\nDysmenorrhea বিষয়ে Curlie (DMOZ)-ত থকা তথ্য


পৃষ্ঠা:সাধনা- দণ্ডিনাথ কলিতা.djvu/৪৭ - ৱিকিউৎস\nযুৱতী — কিয়, অহাত বেয়া পালে নে কি? আপুনিতো আমাৰ ঘৰলৈ নাযায়েই; সেইদেখি ময়ে বিচাৰি আহিছোঁ।\nৰম্ভাৰ কথাৰ গঢ় দেখি দীনবন্ধুৱে তাৰ কি উত্তৰ দিব, একো স্থিৰ কৰিব নোৱাৰিলে; তেওঁ মনে মনে বিৰক্তি অনুভৱ কৰিবলৈ ধৰিলে। ৰম্ভাই আকৌ ক’লে, — “ইয়াৰ ভিতৰতে এদিন জানো আমাৰ ঘৰত পদধূলা পেলাব?”\nকথাৰ লগে লগে এটা মিচিকিয়া হাঁহিৰে সৈতে এনে এটা চকুৰ পাক দিলে যে দীনবন্ধু স্তম্ভিত হৈ গহীন ভাবেৰে ক’লে — “মোৰ সময় বৰ কম, গাওঁ ফুৰিবলৈ অৱসৰেই বা ক’ত? তাতে যদি তোমাৰ ককাইদেৱৰ আগৰ নিচিনা হৈয়েই আছে, তেন্তে তেওঁক ঘৰত পোৱাও সহজ নহয়।”\nৰম্ভা — ককাইদেউ ঘৰত নাথাকিব পাৰে, মইতো প্ৰায় ঘৰতেই থাকোঁ। আপোনাক অভ্যৰ্থনা কৰিবলৈ পালে, মই নিজক কৃতাৰ্থ মানিম। আমাৰ জানো তেনে ভাগ্য হ’ব!\nআকৌ সেই বক্ৰ দৃষ্টি! দীনবন্ধুৰ অসহ্য হ’ল, তথাপি কোনোমতে আত্মসংবৰণ কৰি ক’লে, — “সেই বিষয়ে ভাবিবলৈ যথেষ্ট সময় পোৱা যাব। সম্প্ৰতি তোমাৰ আগমনৰ উদ্দেশ্য কি সোনকালে জানিবলৈ পালে বাধিত হ’ম। মোৰ গা ধুবৰ সময় প্ৰায় হৈ আহিল।”\nৰম্ভাই ভাবিলে দীনবন্ধু নিতান্ত নীৰস গাৱঁলীয়া ধৰণৰ মানুহ। তেওঁৰ নিচিনা সুন্দৰীৰ লগত আলাপ কৰিবলৈ কত মানুহে হাবাথুৰি খাই ফুৰে, কিন্তু দীনবন্ধুৱে যেন তেওঁক বিদায় দিব পাৰিলেহে ৰক্ষা পৰে! তথাপি সহজে পৰাজয় মনা ৰম্ভাৰ স্বভাৱ নহয়, এটা অতি তীব্ৰ কটাক্ষপাত কৰি ক’লে — “মই আপোনাৰ বহুমূলীয়া সময় নষ্ট কৰিব লগাত পৰিছোঁ; সেইবাবে ক্ষমা কৰিব। যদি এতিয়া সময় নাই, তেন্তে আবেলিকৈ আহিম, এতিয়া আহোঁৱেই।”\n— ৪১ —\n"https://as.wikisource.org/w/index.php?title=পৃষ্ঠা:সাধনা-_দণ্ডিনাথ_কলিতা.djvu/৪৭&oldid=50997"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ২৫ এপ্ৰিল ২০২০ তাৰিখে ১৫:৩৮ বজাত সলনি কৰা হৈছিল।


তাপমাত্ৰা মাইনাছ ৪০ৰ তলত, ৪০ ফুটলৈকে বৰফ! লাডাখত থকা সেনা-জোৱানৰ বাবে বিশেষ আৱাসগৃহ– News18 Assam\nতাপমাত্ৰা মাইনাছ ৪০ৰ তলত, ৪০ ফুটলৈকে বৰফ! লাডাখত থকা সেনা-জোৱানৰ বাবে বিশেষ আৱাসগৃহ\nUpdated:November 18, 2020, 10:26 PM IST\nনৱেম্বৰ মাহৰ পৰাই লাডাখৰ বিভিন্ন অঞ্চলৰ তাপমাত্ৰা নামিছে প্ৰায় মাইনাছ ৪০ ডিগ্ৰীৰ তললৈ।\nLast Updated: November 18, 2020, 10:26 PM IST\nএপ্ৰিলৰ পৰাই উত্তপ্ত হৈ আছে লাডাখ। ভাৰত-চীনৰ মাজত চলি থকা সীমান্ত সংঘাতৰ বাবে উত্তপ্ত হৈ আছে লাডাখ। লাডাখ সীমান্তলৈ এতিয়া বিশেষ ভাবে চকু ৰাখিছে ভাৰতীয় সেনাই। তাৰ সমান্তৰাল ভাবে কাশ্মীৰৰ বিভিন্ন অঞ্চলত আৰম্ভ হৈছে তুষাৰপাত। লাডাখৰ বহু অঞ্চল এতিয়া আৱৰিছে বৰফেৰে। ফলত কিছু পৰিমাণে সমস্যাত পৰিছে সীমান্তৰ সুৰক্ষাৰ দায়িত্বত থকা সেনা-জোৱানসকল।\nনৱেম্বৰ মাহৰ পৰাই লাডাখৰ বিভিন্ন অঞ্চলত প্ৰায় মাইনাছ ৪০ ডিগ্ৰীৰ তললৈ নামিছে তাপ মাত্ৰা। বহু ঠাই ৩০-৪০ ফুট পৰ্যন্ত বৰফেৰে ঢাকিছে। এই অৱস্থাত সেনাবাহিনী থকাতো অত্যন্ত কষ্টকৰ। গতিকে এই কথা মনত ৰাখিয়েই লাডাখত জোৱানসকলৰ বাবে বিশেষ সুবিধাযুক্ত আৱাসগৃহ প্ৰস্তুত কৰি তোলা হৈছে।\nকি কি ব্যৱস্থা আছে এই আৱাসগৃহ সমূহত?\nআৱাসগৃহত সমূহত বিশেষ ভাবে পানীৰ সুবিধাৰ ওপৰত গুৰুত্ব দিয়া হৈছে। গৰম পানীৰ ব্যৱস্থা আছে। স্বাস্থ্য আৰু পৰিষ্কাৰ-পৰিচ্ছন্নতাক বিশেষ ৱাবে গুৰুত্ব দিয়া হৈছে। আবাসগৃহ সমূহৰ প্ৰতিটো কোণেই সেনা জোৱানৰ সুবিধাৰ প্ৰতি লক্ষ্য ৰাখি নিৰ্মাণ কৰা হৈছে। শীতৰ পৰা যাতে কিছু পৰিমাণে হ’লেও জোৱানসকল হাত সাৰি থাকিব পাৰে, সেই ক্ষেত্ৰত বিশেষ ভাবে গুৰুত্ব দিয়া হৈছে।\nসেনাৰ তম্বুত বিশেষ ভাবে হিটিঙৰ ব্যৱস্থা কৰা হৈছে। কেৱল ইমানেই নহয়, সেনাৰ চিকিত্‍সাৰ কথা মনত ৰাখি বিশেষ ব্যৱস্থা ৰখা হৈছে আৱাসগৃহ সমূহত।\nজৰুৰী পৰিস্থিতিৰ বাবে পৰ্যাপ্ত সুবিধাৰ ব্যৱস্থা কৰা হৈছে বুলি জনাইছে ভাৰতীয় সেনাৰ তৰফৰ পৰা। আমেৰিকাৰ পৰা ঠাণ্ডাৰ দিনত পৰিধান কৰিব পৰা উন্নতমানৰ পোছাক আমদানি কৰিছে ভাৰতে।\nFirst published: November 18, 2020, 10:26 PM IST


Cadimycetin in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Cadimycetin ar byavahar, ppali, parshwakriya, upkaar, kriya-pratikriya aaru satarkatabani\nCadimycetin ৰ মূল্য আৰু পেকৰ চাইজ - Cadimycetin Price and Pack Size in Assamese - Cadimycetin ar mulya aaru pakor size\nCadimycetin की जानकारी\nCadimycetin ৰ লাভ আৰু ব্যৱহাৰসমূহ- Cadimycetin Benefits & Uses in Assamese- Cadimycetin ar laabh aaru byavaharsamuh\nCadimycetin ৰ পালি আৰু সেয়া কেনেদৰে ল'ব- Cadimycetin Dosage & How to Take in Assamese - Cadimycetin ar paali aaru xeya kenedore lobo\nCadimycetin ৰ পাৰ্শ্চক্ৰিয়াসমূহ- Cadimycetin Side Effects in Assamese- Cadimycetin ar parshwakriyasamuh\nCadimycetin সংক্ৰান্ত সতৰ্কতাবাণীসমূহ- Cadimycetin Related Warnings in Assamese- Cadimycetin xonkranta xatarkatabanisamuh\nঅইন দৰৱৰ সৈতে Cadimycetinৰ গুৰুতৰ ক্ৰিয়া-প্ৰতিক্ৰিয়া- Severe Interaction of Cadimycetin with Other Drugs in Assamese- Oinor xoite Cadimycetin ar gurutor kriya-pratikriya\nCadimycetin মতভেদসমূহ- Cadimycetin Contraindications in Assamese- Cadimycetin nishedhsamuh\nCadimycetin ৰ বিষয়ে সততে সোধা প্ৰশ্নসমূহ- Frequently asked Questions about Cadimycetin in Assamese- Cadimycetin ar bikhoye satate xodha prashnasamuh\nখাদ্য আৰু মদৰ সৈতে Cadimycetin ক্ৰিয়া-প্ৰতিক্ৰিয়া- Cadimycetin Interactions with Food and Alcohol in Assamese- khadya aaru modor xoite Cadimycetin kriya-pratikriya\nCadimycetin ৰ লাভ আৰু ব্যৱহাৰসমূহ - Cadimycetin Benefits & Uses in Assamese - Cadimycetin ar laabh aaru byavaharsamuh\nCadimycetin তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCadimycetin ৰ পালি আৰু সেয়া কেনেদৰে ল'ব - Cadimycetin Dosage & How to Take in Assamese - Cadimycetin ar paali aaru xeya kenedore lobo\nCadimycetin-ৰ উপাদানসমূহ - Cadimycetin Active Ingredients in Assamese - Cadimycetin-ar upadaansamuh\nCadimycetin ৰ পাৰ্শ্চক্ৰিয়াসমূহ - Cadimycetin Side Effects in Assamese - Cadimycetin ar parshwakriyasamuh\nগৱেষণাৰ ভিত্তিত, Cadimycetin ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCadimycetin সংক্ৰান্ত সতৰ্কতাবাণীসমূহ - Cadimycetin Related Warnings in Assamese - Cadimycetin xonkranta xatarkatabanisamuh\nCadimycetin-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nযিবোৰ গৰ্ভৱতী মহিলাই চিকিতসকৰ পৰা কেনেকে ব্যৱহাৰ কৰিব লাগে তাৰ পৰামৰ্শ লোৱাৰ পূৰ্বেই Cadimycetin লব বিচাৰে। আপুনিও যদি সেয়া নকৰে তেন্তে আপোনাৰ স্বাস্থ্যত ক্ষতিকাৰক প্ৰভাৱ পেলাব।\nCadimycetin-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Cadimycetin এ গম্ভীৰ পাৰ্শ্ব-প্ৰতিক্ৰিয়া কৰিব পাৰে, গতিকে এই ঔষধটো চিকিতসকৰ পৰামৰ্শ নোহোৱাকৈ ব্যৱহাৰ নকৰিব।\nবৃক্কত Cadimycetin কি প্ৰভাৱ দেখা গৈছে?\nCadimycetinৰ বৃক্ক ৰ ওপৰত মৃদু পাৰ্শ্ব-প্ৰতিক্ৰিয়া আছে।\nযকৃতত Cadimycetin কি প্ৰভাৱ দেখা গৈছে?\nCadimycetinৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Cadimycetin ৰ কি প্ৰভাৱ দেখা গৈছে?\nহৃদয় can be affected by Cadimycetinৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Cadimycetinৰ গুৰুতৰ ক্ৰিয়া-প্ৰতিক্ৰিয়া - Severe Interaction of Cadimycetin with Other Drugs in Assamese - Oinor xoite Cadimycetin ar gurutor kriya-pratikriya\nCadimycetin তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCadimycetin মতভেদসমূহ - Cadimycetin Contraindications in Assamese - Cadimycetin nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Cadimycetin লোৱা অনুচিত যাতে -\nCadimycetin ৰ বিষয়ে সততে সোধা প্ৰশ্নসমূহ - Frequently asked Questions about Cadimycetin in Assamese - Cadimycetin ar bikhoye satate xodha prashnasamuh\nএই Cadimycetin-এ অভ্য়াস বা নিচাৰ সৃষ্টি কৰে নেকি?\nনহয়, Cadimycetinয়ে অভ্যাসৰ সৃষ্টি নকৰে।\nCadimycetin য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, কিন্তু ডাক্তৰৰ পৰামৰ্শ মতেহে Cadimycetin লওক।\nনহয়, মানসিক ৰোগৰ চিকিত্সাৰ ক্ষেত্ৰত Cadimycetin ব্যৱহৃত নহয়।\nখাদ্য আৰু মদৰ সৈতে Cadimycetin ক্ৰিয়া-প্ৰতিক্ৰিয়া - Cadimycetin Interactions with Food and Alcohol in Assamese - khadya aaru modor xoite Cadimycetin kriya-pratikriya\nখাদ্য আৰু Cadimycetinৰ ক্ৰিয়া-প্ৰতিক্ৰিয়া\nCadimycetin য়ে প্ৰভাৱ পেলোৱাৰ ক্ষেত্ৰত কেতোৰ খাদ্যৰ সেৱনে সময়ৰ ওপৰত প্ৰভাৱ পেলাব পাৰে। আপুনি এইবিষয়ে ডাক্তৰৰ সৈতে পৰামৰ্শ কৰি লোৱা উচিত।\nমদ আৰু Cadimycetinৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Cadimycetinৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nCadimycetin ৰ অনুকল্প - Substitutes for Cadimycetin in Assamese\nআপুনি বা আপোনাৰ পৰিয়ালৰ কোনোবাই Cadimycetin লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Cadimycetin ব্যৱহাৰ কৰিছিল নেকি?\nআপুনি কিমান পৰিমাণে Cadimycetin সেৱন কৰিছিল?\nআপুনি Cadimycetin ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Cadimycetin সেৱন কৰে?


অসমীয়াই আৰু আলফা বিচাৰেনে - VOICE 24x7\nজোতাৰ গিৰিপ গিৰিপ শব্দই শেষ নিশাৰ টোপনি ভাঙিছিল। ৰাতিপুৱা পদূলিয়ে পদূলিয়ে মানুহবোৰে আকাৰে ইংগিতে বুবু- বাবা কৰি সুধিছিল “ইবিধ নেকি!” কোনোবাই কৈছিল “নহয় অ’, সিবিধহে”।\nএইবোৰ ৯০ দশকৰ কথা। আমিবোৰ সৰু সৰু তেতিয়া । ইবিধ (আৰ্মী) আৰু সিবিধ (আলফা)ৰ ৰাজত্ব সকলোফালে। কোন আচল কোন নকল চিনিব নোৱাৰা পৰিৱেশ। মাত্ৰ উফৰি উফৰি খবৰবোৰ আহে যে ৰাতি অমুকক উঠাই নিলে। তমুকক এৰি দিলে।\nকোনে কাক এৰিছে, ধৰিছে এইবোৰ বুজি নোপোৱাৰ বয়স। বুজি নাপালেও কিছুমান অভিজ্ঞতাৰ পৰা নিজকে আতৰাই ৰাখিবলৈ বাধ্য কৰোৱা পৰিস্থিতি বোৰক সেইসময়ৰ শিশুসুলভ মনবোৰে মানি লব পৰা নাছিল। স্বাধীনতা দিৱস বা গণতন্ত্ৰ দিৱসৰ সোৱাদ কোনোদিন লৈ নাপালো। এনে এজন শিক্ষক লগ নাপালো যাৰ দু:সাহস বা সৎসাহসত সেই দিনবোৰত বিদ্যালয়ৰ প্ৰাঙ্গণত জাতীয় পতাকা উৰিছিল।\nবাতৰি কাকতৰ বৰ বৰ প্ৰৱন্ধ সমূহে তোলপাৰ লগোৱাৰ সময় সেইবোৰ। কাকতত লিখা কথাবোৰকে সত্য বুলি মানি লোৱাৰ বাহিৰে অন্য উপায় নথকাৰ সময় সেইবোৰ। আলফা বুলিলে ভয়ঙ্কৰ অবয়বৰ কিছুমান ৰাক্ষকৰ দৰে চেহেৰা মনলৈ আহিছিল তেতিয়া।স্বাধীনতাৰ বাণীৰ পৰিৱৰ্তে আলফাৰ কুকীৰ্তিৰে ভৰি পৰিছিল সেইসময়ৰ বিয়নী মেলবোৰ। সাধাৰণ মানুহবোৰে স্বাধীন অসম বিছৰা নাছিল। উদণ্ড ডেকাৰ জাক আহি গড়ালৰ পৰা টানি আজুৰি উলিয়াই আমৰলি হাঁহটোৰ মাংসৰে দকচি খাই থৈ যোৱা ভাতখাজে বহু মানুহৰ পাকঘৰৰ চৌকা দুদিনলৈ নজ্বলোৱাকৈ ৰাখিছিল। বহু গাভৰু আলফা প্ৰেমিকৰ অবৈধ সন্তানৰ মাতৃ হৈছিল। স্বাধীনতা সংগ্ৰামৰ দোহাই দি বিয়া কৰোৱাৰ পৰা বিৰত আছিল বহু বেনামী আলফা।\nতথাপিতো কথাবোৰ মানুহে গ্ৰহণ কৰিছিল। একে মাকৰ পেটৰ সন্তান সকলোবোৰ । দেশৰ নামত ওলাই গৈ কাৰোবাক মাৰিছে অথবা নিজৰে বলিদান দিছে। ক’ব লগা একো নাই।\nকিন্তু তাৰ মাজতে পুনৰ উফৰি উফৰি খবৰবোৰ আহিল। আলফাবোৰ ছালফালৈ ঘূৰি আহিছে। এওঁলোকে স্বাধীন অসমৰ চৰ্ত বাদ দিছে। তাৰপৰিৱৰ্তে তেওঁলোকক সংস্থাপন লাগে! অৰ্ধশিক্ষিত কিছুমান স্পইলড্ যুৱকক ছালফা নামাকৰণৰে চৰকাৰে বিশেষ সুবিধা দিলে। লগে লগে উদ্ভৱ হ’ল অন্য এটা অসমীয়াৰ নতুন প্ৰজাতি। আৰম্ভ হ’ল সমাজৰ শান্তি বিঘ্নিত আন কিছুমান কাৰ্যকলাপ। সাধাৰণ অসমীয়া সকলে আকৌ গ্ৰহণ কৰিব লগা হ’ল আন এক নতুন প্ৰত্যাহ্বান। কাৰ কি লাভ বা লোকচান হৈছে সাধাৰণ মানুহৰ বুজাৰ উপায় নাথাকে। তথাপি মানি লয় পৰিৱৰ্তনৰ নামত এটা এটা ভেঁকোভাওনা।\nআমি তেতিয়া ক’ৰ্টতে আছিলো। নতুনকৈ ওকালতি আৰম্ভ কৰিছো। গোটেই আদালতখন লোকাৰণ্য। ডিঙিৰ শিৰ উলিয়াই চিঞৰি চিঞৰি আলোচনাৰ মজিয়ালৈ ঘূৰি অহা আলফাৰ বিয়াগোম নেতা সকলৰ আস্ফালন “হাত কেৰেয়া লগাই আলোচনা সম্ভৱ নহয়”।\nআমি ইমান ‘ডাঙৰ’ আলফা কাষতে দেখা পাই ডিঙি মেলি মেলি চাইছিলো। জংঘলত থাকি থাকি তেওঁলোকৰ আভৰণ অতি সাধাৰণ হ’ব বুলি মনতে এনেই ধাৰণা এটা কৰি থৈছিলো। কিন্তু তেওঁলোকৰ কোট পেণ্টত তেনে কোনো চিন চাব নাছিল।\nঅসমৰ সাধাৰণ জনতাই পুনৰ সপোন দেখিবলৈ ধৰিলে। আশা, এইকেইজনে নিশ্চয় কিবা ভাল কৰিব। অসমৰ ল’ৰাবোৰৰ জংঘল যাত্ৰা হয়তো ইতি পৰিব।লাহে লাহে কথাবোৰ তল পৰিল। আলোচনাবোৰৰ বিষয়ে খবৰ কাগজবোৰ নিমাত হ’বলৈ ধৰিলে। সাধাৰণ মানুহবোৰ আকৌ আগৰ দৰেই চলি থাকিল। অসমখনৰ বাতৰিবোৰহে দিনে দিনে নতুন হ’বলৈ ধৰিলে।\nসেই নতুন খবৰৰ মাজতে আৰু কিছুমান খবৰ যোগ হ’ল। অসমৰ ল’ৰাবোৰ আকৌ আলফালৈ গৈছে। কিয় গৈছে? এতিয়াও স্বাধীন অসমৰ সপোন দেখিবলৈ সময় আছেনে? সেই সপোন আলফা নামৰ সংগঠনটোৱে নিজেই চূড় -মাৰ কৰা নাই জানো? তাৰপাছতো কোনোবাই যদি আকৌ সেই ভগা জাহাজত উঠিবলৈ যায়, তাতকৈ সেইকেইজন অদৰকাৰী অসমীয়া নথকাই ভাল। যিকি নহওক, ভুতৰ ওপৰত দানহ পৰাদি এইবাৰ আকৌ আলফাৰূপী চোৰাংচোৱাৰ উদ্ভৱ হ’ল। অসম পুলিচলৈ অশেষ ধন্যবাদ যে এনেকুৱা ভয়াতুৰ, কলিজাবিহীন ডেকাকেইজনক চোৰাংচোৱাৰ দৰে গধুৰ দায়িত্ব অৰ্পন কৰাৰ বাবে।\nযিকি নহওক মৃত্যুদণ্ড কোনো মানবীয় সংগঠনৰ সঠিক সিদ্ধান্ত হ’ব নোৱাৰে। কোনো অসমীয়াই নিবিচাৰে অসমত পুনৰ শিৰ কটা মৃতদেহৰ দ’ম বান্ধক। অসমীয়াৰ দায়িত্ব অসমীয়াই নিজেই ল’ব জানে!\nগুৱাহাটীৰ বৰঝাৰ বিমান বন্দৰত উপস্থিত 'দ্য গ্ৰেট খালী'


১ লাখ টকা লটাৰী ১০ হাজাৰ টকা বেঙেনা\n১ লাখ টকাৰ লটাৰী ১০ হাজাৰ টকাৰ বেঙেনা – অসম পুলিচৰ সতৰ্ক বাণী\nইজি মানিৰ ধান্দাত সাঁচতীয়া ধনৰ ‘চুনা’ নলগাব\nপিয়ুষ ৰঞ্জন বৰদলৈ\nগুৱাহাটী , July 2, 2019 5:13 pm\nআপোনাৰ মোবাইলতো হয়তো কেতিয়াবা মেচেজ আহে যে আপুনি ১০,০০,০০০ টকাৰ লটাৰী জিকিল। হয়তো কেতিয়াবা কোনো মানুহে আপোনাক ফোন যোগে জনাই। এয়া কোনো নতুন কথা নহয়।\nবৰ্তমান সময়ত ইণ্টাৰনেটৰ ব্যবহাৰ বহুল ভাবে হোৱা বাবে ই মানুহৰ সময় লাঘৱ কৰিবলৈ সক্ষম হৈছে কিন্তু কিছু কিছু মানুহৰ কাৰণে ইণ্টাৰনেট হৈ পৰিছে থগবাজিৰ অন্য এক সমল।\nAny communication to you regarding ‘winning lottery’, unless you boughtavalid ticket, is likely to beatrap. Don’t fall prey to it.@assampolice pic.twitter.com/ICVOPn6S51\n— MyGov Assam (@mygovassam) 29 June 2019\nতলত বৰ্ণনা কৰা ঘটনা দুটা হয়তো আপুনি নিজৰ জীৱনত কেতিয়াও হোৱাটো নিবিচাৰিব।\nপ্ৰথমজন ভুক্তভোগী হৈছে ৭৫ বছৰীয়া, গজন্দ্ৰ নাথ তালুকদাৰ। গুৱাহাটী বেলতলাৰ লখিমী পথৰ নিবাসী। তালুকদাৰ আছিল ভাৰতীয় জলবায়ু বিভাগৰ প্ৰাক্তন চাকৰিয়াল আৰু তেওঁ ভাৰতীয় ষ্টেট বেংকৰ দিচপুৰ শাখাৰ এজন উপভোক্তা।\n২৪ মে তাৰিখে তালুকদাৰে লাভ কৰিছিল ৩ টা বিশেষ SMS যিয়ে পলকতে চিন্তিত কৰি তুলিছিল তেওঁক। SMS তিনিটা আহিছিল দিনৰ ১১:৪৫ ৰ পৰা ১১:৪৮ ৰ ভিতৰত আৰু মাত্ৰ ৩ মিনিটৰ ভিতৰতে তেওঁৰ একাউণ্টৰ পৰা নাইকীয়া হৈছিল ১ লাখ টকা। কিন্তু কেনেকৈ?\nবেংকত খবৰ কৰোতে তেওঁ জানিবলৈ পায় যে ৮০,০০০ টকা কোনোবা মিথিলেষ কুমাৰৰ একাউন্তত জমা হৈছে।\nপৃথিৱীৰ এটা লেখতলবলগীয়া অনুষ্ঠান হৈছে TechCrunch। যোৱাবছৰ TechCrunch য়ে কৈছিল যে ভাৰতীয় ষ্টেট বেংকৰ বহু উপভোক্তাৰ একাউণ্ট নম্বৰ,একাউণ্ট সম্বন্ধীয়া অন্য তথ্য আৰু ইণ্টাৰনেট বেংকিংৰ Password দুষ্ট চক্ৰৰ হাতত পৰিছে। কিয়নো বেংকটোৱে তেওঁলোকৰ Sever-ৰ কেইটামান শাখা সুৰক্ষিত কৰিব পৰা নাই আৰু যাৰ বাবে এই তথ্য সমূহ দুষ্ট চক্ৰৰ হাতত পৰিছে।\nএতিয়া কথাহ’ল আপোনাৰ কষ্ট উপাৰ্জিত ধন বাৰু সুৰক্ষিত নে?\nনিজৰ সঞ্চিত ধন কেনেকৈ সুৰক্ষিত কৰিব\n১. আপোনাৰ একাউণ্ট নম্বৰ কেতিয়াও ছেয়াৰ নকৰিব।\n২. নিজৰ মোবাইলত বেংক একাউন্ট সম্বন্ধীয় যিকোনো তথ্য পাবলৈ SMS সক্ৰিয় কৰি ৰাখক।\n৩. ধন উলিওৱাৰ সময়ত মেছিনটো এবাৰ পৰীক্ষা কৰক।\n৪. নিজৰ পিনকোড সদায় ধাকি ৰাখি ‘Enter’ কৰিব।\n৫. আপোনাক জিকোনো একাউন্ট সম্বন্ধীয় প্ৰশ্ন থাকিলে বেংক কৰ্মচাৰীৰ লগত আলোচনা কৰক।\nসাবধান হওঁক, সতৰ্ক হওঁক। নিজৰ সাঁচতীয়া ধনত বেলেগৰ নজৰ পৰিব নিদিব। ‘ইজি মানি’ৰ ধান্দাত সাঁচতীয়া ধনৰ ‘চুনা’ নলগাব ।


চিনেমাঃ লোকেল কুংফু - অসমীয়াৰ সুখ-দুখ\nHome Unlabelled চিনেমাঃ লোকেল কুংফু\nxukhdukh.com October 03, 2013\n- দিগন্ত কুমাৰ ভট্টাচাৰ্য\nপুণেৰ ফিনিক্স মলৰ পৰা ওলাই ৰাস্তাটো পাৰ হৈ বিপৰীত দিশে গ'লোঁ। তাতে চুক এটাত ঠেলাগাড়ী এখনত এজনে চাহ বিক্ৰী কৰে। মই প্ৰায়েই চাহ খাওঁ ইয়াত। আদা-তেজপাত মিহলাই কৰা চাহকাপৰ মজাই বেলেগ। কেফে কফি ডে' (চিচিডি)ৰ 'বিগ বাজেট'ৰ কফি কাপতকৈ ইয়াৰ ছয়টকীয়া চাহকাপ খাই এক বেলেগ তৃপ্তি পাওঁ।\nঠিক সেই সময়তে 'পিএমটি'ৰ বাছ এখন ৰ'ল। মোৰ এনেকুৱা লাগিল মলিয়ন গামোচা মূৰত বান্ধি এইমাত্ৰ যেন হেণ্ডিমেনজনে নামি আহি চিঞৰিব - 'কাছাৰী, মালিগাঁৱ, আদাবাৰী..খালী গাড়ী, খালী গাড়ী...', ঠিক ব'ঞ্জোই অলপ আগতে চিঞৰাৰ দৰে। হয়, মই তেতিয়াও কিছুসময় আগতে ফিনিক্সৰ 'পিভিআৰ'ত উপভোগ কৰি অহা অসমীয়া কথাছবি 'লোকেল কুংফু'ৰ পৰা চাগে ওলাবই পৰা নাছিলোঁ। পুণেৰ ৰাস্তাত ঠিয় হৈয়ো মোৰ সেই মূহুৰ্তত অসমত থকা যেন লাগিছিল, মোৰ চাৰিওফালে যেন বিচৰন কৰি ফুৰিছে চাৰ্লি, দুলু, ব'ঞ্জো আদি চৰিত্ৰসমূহে।\nকলেজত থাকোতে শুক্ৰবাৰে চিনেমা নোচোৱাটো এক ডাঙৰ পাপ আৰু অসমীয়া চিনেমা হ'লে এঘাৰবজাৰ 'ফাৰ্ষ্ট শ্বো' নাচালে হ'ব পৰা মহাপাপ'ৰ যেন প্ৰায়শ্চিত্ত: নাই - এনে ভাব আছিল আমি কেইজনমানৰ। শুক্ৰবাৰে ক্লাছ পোৱা এজন ছাৰে এবাৰ কৈছিলেই - 'তুমি দেখোন ৰেগুলাৰলি ইৰেগুলাৰ হে মোৰ ক্লাছত'!\nকলেজ আৰু অসম এৰাৰ প্ৰায় দহবছৰ পিছত প্ৰথমবাৰৰ বাবে অসমীয়া ছবি হলত চোৱাৰ সৌভাগ্য ঘটিল, তাৰ বাবে 'লোকেল কুংফু'ৰ লগত জড়িত সকলোকে আন্তৰিক ধন্যবাদ! হয়তো বহি:ৰাজ্যত নিজ মাতৃভাষাৰ ছবি চাবলৈ পাই উৎসাহৰ সীমা নাছিল বাবে ছবিখন একে আষাৰে 'এখন উপভোগ্য ছবি' বুলি ক'ম তথাপিও 'লোকেল কুংফু' এখন কাৰিকৰী ত্ৰুটিশূন্য, সৰ্বাংগসুন্দৰ, লেখত ল'বলগীয়া ছবি বুলি ক'লেও অত্যুক্তি কৰা হ'ব।\nছবিখনৰ কাহিনী সৰল-সাধাৰণ যেন অসমৰ ঘৰৰ কাষৰ নিচেই চিনাকী কেইজনমান যুৱকৰ একো একোটি ঘটনাৰহে মিশ্ৰণ। ইয়াত খলনায়কজনো অতি সাধাৰণ- যিজন ভয়ংকৰ চেহেৰাৰ নহয়, যিয়ে নিজৰ ভায়েকক মদ খোৱাৰ বাবে কোবায় অথবা যিজনে নায়িকা চকুৰ আগেৰে দৌৰি আঁতৰি গ'লেও খেদি গৈ 'জবৰদস্তি' কৰাৰ চেষ্টা নকৰে। ছবিখনৰ প্ৰায়বোৰ দৃশ্যই দৰ্শকক হাঁহিৰ খোৰাক দিয়াত সফল হৈছে, তাৰ ভিতৰত মিক্সিত ভাত-ডাইলৰ লগতে ডেইৰী মিল্ক চক'লেট দি গুড়ি কৰা, ক'ফিৰ দোকানত মন্টি আৰু মন্টিৰূপী চাৰ্লিৰ লগত নায়িকাৰ খুড়াকৰ কথোপকথন, শেষত এজনে চাধা মাৰি আহি তানসেনক 'কি হে, মাৰ খালাক' বুলি সোধা আদিবোৰ বিশেষভাবে উল্লেখযোগ্য। লগতে শেষৰ 'একচন ছিকুৱেঞ্চ'কেইটাই ছবিখনক এক বেলেগ মাত্ৰা দিছে বুলি ক'লে নিশ্চয়কৈ বঢ়াই কোৱা নহয়।\nনায়ক কেনী বসুমতাৰীৰ অভিনয় সুন্দৰ। ব'ঞ্জোৰ মুখখন বহুদিনলৈ মনত থাকিব, তেওঁৰ ভৱিষ্যত উজ্জ্বল বুলি ক'লে ভুল কোৱা নহ'ব। দুলু, ভবানন্দ দাস আদি চৰিত্ৰত অভিনয় কৰা সকলোৱে নিজৰ সাধ্য অনুযায়ী ভাল অভিনয় কৰিছে। কিছু দৃশ্যত অভিনেতা-অভিনেত্ৰীৰ সংলাপ প্ৰক্ষেপনত জড়তা চকুৰ পৰা সাৰি যাব পৰা নাই যদিও সকলোৱে আন্তৰিকতাৰে 'নিজৰ ছবি' বুলি কৰা প্ৰয়াসৰ বাবে সেই সকলোবোৰ 'মাফ' কৰি দিব পাৰি। পৰিচালক হিচাপে কেনী বসুমতাৰী যথেষ্ট সফল বুলিয়েই ক'ব লাগিব। হাবিয়াস থাকিলেও বাজেটৰ সীমাবদ্ধতাৰ বাবে হয়তো কিছু দৃশ্য-দৃশ্যাংশ অধিক উন্নত কৰিবলৈ সক্ষম নহ'ল। কিন্তু ভৱিষ্যতে তেওঁৰপৰা অসমৰ ৰাইজে যেন এখন হ'লেও সৰ্বাংগ-সুন্দৰ কথাছবি উপহাৰ হিচাপে পাব, সেয়া নিশ্চিত:। তাৰ বাবে অৱশ্যেই কেনীক প্ৰয়োজন\nকেনীক প্ৰয়োজন হ'ব অসমৰ চলচ্চিত্ৰপ্ৰেমী ৰাইজৰ উৎসাহ তথা সহযোগিতা!\nBy xukhdukh.com on October 03, 2013\nawesome movie...pura paisa wasool...


1st Unit Test -2021 -Subject- Commerce - Class IX - Time:2Hours -Marks -50 ( Assamese and English medium both) - Gorajan Goodluck Tutor Centre\nHome class ix commerce Unit Test 1st Unit Test -2021 -Subject- Commerce - Class IX - Time:2Hours -Marks -50 ( Assamese and English medium both)\n1st Unit Test -2021 -Subject- Commerce - Class IX - Time:2Hours -Marks -50 ( Assamese and English medium both)\nAdmin September 29, 2021 class ix, commerce, Unit Test,\nপ্রথম গােট পৰীক্ষা ২০২১\nসময় : ২ ঘণ্টা\nমুঠ নম্বৰঃ ৫০\n1. তলৰ প্ৰশ্নকেইটাৰ বিকল্প উত্তৰৰ পৰা শুদ্ধ উত্তৰটো চিনাক্ত কৰি লিখা। 1 x5= 5\n(a) হিচাপকৰণ (Accounting) ৰ সৃষ্টিকর্তা বুলি কাক কোৱা হয়?\n(i) লুকা পেচাৱলীক\n(iii) আদাম স্মিথক\n(iv) এটাও নহয়।\nউত্তৰঃ (i) লুকা পেচাৱলীক\n(b) বিত্তীয় তথ্য সংগ্রহ, লিপিবদ্ধকৰণ, সংক্ষিপ্তকৰণ, শ্রেণী বিভাজন আৰু উপস্থাপন কৰাক কোৱা হয়-\nউত্তৰঃ (ii) হিচাবকৰণ ৷\n(c) B2C বাণিজ্যৰ অর্থ কি ?\n(i) ব্যৱসায়ৰ পৰা ব্যৱসায়লৈ বাণিজ্য\n(ii) ব্যৱসায়ৰ পৰা গ্রাহকলৈ বাণিজ্য\n(iii) আন্তঃ ব্যৱসায়ৰ বাণিজ্য\nউত্তৰঃ (ii) ব্যৱসায়ৰ পৰা গ্রাহকলৈ বাণিজ্য ৷\n(d) চেক কি?\n(ii) নগদ টকা\n(iii) ধাতু মুদ্রা\nউত্তৰঃ (i) ধনাদেশ ৷\n(c) দেশত উৎপাদিত সামগ্রী আনদেশত বিক্ৰী কৰা ব্যৱসায়ক কি বােলা হয় ?\n(i) আমদানি ব্যৱসায়\n(ii) বিদেশী ব্যৱসায়\n(iii) ৰপ্তানি ব্যৱসায়\n(iv) ওপৰৰ এটাও নহয়।\nউত্তৰঃ (iii) ৰপ্তানি ব্যৱসায় ৷\n2. চমু উত্তৰ লিখা ?\n(i) বাণিজ্য মানে কি?\nউত্তৰঃ উৎপাদনকাৰী আৰু উপভোক্তাসকলৰ মাজত সমন্বয় স্থাপন কৰিবলৈ যি প্ৰক্ৰিয়া অৱলম্বন কৰা হয়, তাক বাণিজ্য বোলা হয় ৷ আকৌ বাণিজ্য বুলিলে বুলিলে একমাত্ৰ বেহা-বেপাৰকে নুবুজায়, বৰঞ্চ ই নানা ধৰণৰ সহায়ক কাৰ্যকলাপ সামৰি লয় ৷\n(ii) বিপদশংক বুলিলে কি বুজা?\nউত্তৰঃ বিপদাংশ হৈছে এটা ব্যৱসায়ৰ ফলাফলৰ লগত জড়িত থকা অনিশ্চয়তাসমূহ ৷ কম-বেছি পৰিমাণে সকলো ব্যৱসায়ত বিপদশংকা বা অনিশ্চয়তা জড়িত হৈ থাকে ৷ ইয়াৰ অৰ্থ এয়া , সকলো ব্যৱসায়তে কিছুমান আসোঁৱাহ বা প্ৰত্যাহ্বান থাকে, যি ব্যৱসায়ৰ লোকচানৰ উৎস হ'ব পাৰে ৷ ব্যৱসায় বুলিলে সকলো সময়তে লাভ অৰ্জন কৰা নুবুজায় ৷ এটা ব্যৱসায়ত লাভৰ দৰে লোকচানকো সমান্তৰালভাৱে গণ্য কৰা হয়\n(iii) যৌথ হিন্দু পৰিয়ালৰ ব্যৱসায় কি?\n(iv) ই-বাণিজ্য মানে কি?\nউত্তৰঃ ই-বাণিজ্য হৈছে এক ইলেকট্ৰ'নিক পদ্ধতি যাৰ দ্বাৰা বিভিন্ন ধৰণৰ বাণিজ্যিক কাৰ্যকলাপ সমূহ ইন্টাৰনেটৰ মাধ্যমেৰে সম্পাদন কৰা হয় ৷ তাৰ উপৰিও উৎপাদন,মজুত পন্য ব্যৱস্থাপনা, সামগ্ৰি উন্নয়ন, হিচাপবিদ্যা, পুঁজি , মানৱ সম্পদ, ব্যৱস্থাপনা, ইন্টাৰনেট আদিৰ যোগেদি সামগ্ৰী কিনা-বেচা কৰা এই সকলোবোৰ ই-বাণিজ্যৰ অন্তৰ্গত ৷\n(v) হিচাবৰক্ষণ মানে কি ?\nউত্তৰঃ হিচাপৰক্ষণ হৈছে ব্যৱসায়ৰ এক পদ্ধতিগত প্ৰণালী, যাৰ দ্বাৰা এটা ব্যৱসায়ত এক নিৰ্দিষ্ট সময়ৰ ভিতৰত সংঘটিত হোৱা সকলোবোৰ বিত্তীয় লেন-দেন পদ্ধতিগতভাৱে লিপিবদ্ধ কৰা ৷ হিচাপৰক্ষণে ব্যৱসায়ত সংঘটিত হোৱা লেন-দেনসমূহ সঠিকভাৱে হিচাপৰ বহীত অন্তৰ্ভূক্ত কৰা প্ৰণালীটোক সূচায় ৷\n3. উত্তৰ লিখাঃ\n(a) হিচাৱবিদ্যাৰ (Accounting) বৈশিষ্ট্যসমূহ কি কি উল্লেখ কৰা।\nউত্তৰঃ (ক) হিচাপবিদ্যাই সেইবিলাক তথ্য বা ঘটনা লিপিবদ্ধ কৰে, যিবিলাক বিত্তীয় প্ৰকৃতিৰ হয় ৷\n(b) অনলাইন ধন পৰিশােধ সেৱাৰ তিনিটা পদ্ধতিৰ নাম লিখা।\nউত্তৰঃ ক) কেচ্ অন ডেলিভাৰিঃ\n(c) ই-ব্যৱসায় আৰু পৰম্পৰা ব্যৱসায়ৰ তিনিটা পার্থক্য লিখা।\n(d) ক্ষুদ্র খণ্ডৰ উদ্যোগৰ অন্তৰ্গত বিভিন্ন প্রকাৰৰ ব্যৱসায়সমূহ কি কি?\nউত্তৰঃ ক্ষুদ্ৰ খণ্ডৰ উদ্যোগৰ অন্তৰ্গত বিভিন্ন প্ৰকাৰৰ ব্যৱসায়সমূহ হ'লঃ\n(e) ব্যৱসায়ৰ তিনিটা বৈশিষ্ট্য লিখা।\nউত্তৰঃ ১) ব্যৱসায়ৰ অৰ্থনৈতিক কাৰ্যকলাপ ঃ ব্যৱসায়ে বিভিন্ন ধৰণৰ অৰ্থনৈতিক কাৰ্যকলাপ সামৰি লয় ৷\n২) সামগ্ৰি আৰু সেৱা বিনিময়ঃ এটা ব্যৱসায়ৰ বাবে সা-সামগ্ৰী আৰু সেৱাৰ আদান -প্ৰদান কৰাটো আৱশ্যক ৷\n৩) নিয়মীয়া লেনদেনঃ ৱ্যৱসায় হৈছে এক প্ৰকাৰ নিয়মীয়া লেনদেন অৰ্থাৎ এটা ব্যৱসায়ত কিনা বেচা কাৰ্যকলাপসমূহ দৈনন্দিন ৰূপত সংঘটিত হয় ৷\n4. মানুহৰ কার্যকলাপসমূহৰ শ্রেণী বিভাজন কৰা 5\nহিচাপৰক্ষণ আৰু হিচাপবিদ্যা (Accounting) ৰ মাজৰ পার্থক্যসমূহৰ উল্লেখ\nজীৱন নিৰ্বাহৰ উদ্দেশ্যে আৰু অৰ্থ উপাৰ্জনৰ কাৰণে মানুহে যিবিলাক কাৰ্য সম্পাদন কৰে, সেইবিলাক কাৰ্যক অৰ্থনৈতিক কাৰ্যকলাপ বোলে ৷ উদাহৰণঃ ব্যৱসায় কৰা, চাকৰি কৰা, সা-সামগ্ৰি বিক্ৰি কৰা ইত্যাদি ৷\n1. তােমালােকৰ অঞ্চলত চলি থকা এখন খুচুৰা ব্যৱসায় চিনাক্ত কৰি ব্যৱসায় প্রতিষ্ঠানখনে কিহৰ ব্যৱসায় কৰে, ব্যৱসায়ত লেন-দেন নগদ টকা লগতে অনলাইন পদ্ধতিৰ ব্যৱহাৰ কৰেনে আৰু হিচাবকৰণৰ বাবে হিচাব বহীৰ ব্যৱহাৰ কৰেনে আদিৰ তথ্য সংগ্রহ কৰি এখন প্রতিবেদন প্রস্তুত কৰা।\nউত্তৰঃ আমাৰ অঞ্চলত চলি থকা এখন খুচুৰা ব্যৱসায় চিনাক্ত কৰি ব্যৱসায় প্রতিষ্ঠানখনে কিহৰ ব্যৱসায় কৰে, ব্যৱসায়ত লেন-দেন নগদ টকা লগতে অনলাইন পদ্ধতিৰ ব্যৱহাৰ কৰেনে আৰু হিচাবকৰণৰ বাবে হিচাব বহীৰ ব্যৱহাৰ কৰেনে আদিৰ তথ্য সংগ্রহ কৰি এখন প্রতিবেদন তলত প্রস্তুত কৰা হ'ল -\n১/ খুচুৰা ব্যৱসায় কৰা প্ৰতিষ্ঠানখনৰ নাম হ'লঃ কৈলাশ ৰিটেইল চপ\n২/ ব্যৱসায় কাৰ সামগ্ৰীঃ কাপোৰ- কানি , চাউল, দাইল, আলু , নিমখ, মিঠাতেল , আটা , মইদা , চেনী , পিয়াঁজ , নহৰু ইত্যাদি ৷\n৩) লেনদেন কৰা পদ্ধতি ঃ নগদ আৰু অনলাইন পদ্ধতিৰে লেনদেন কৰে ৷\n৪) হিচাব বহীৰ ব্যৱহাৰঃ নগদ বহী , বাকী বহী , নগদ খুচুৰা বহী ৷\nTags # class ix # commerce # Unit Test\nTags: class ix, commerce, Unit Test


বিশ্ব স্বাস্থ্য সংস্থাত নিযুক্তি লাভ ভাৰতৰ স্বাস্থ্যমন্ত্ৰীৰ - The Cross Current\nগাঁৱত ঘৰ সাজিলেও ল’ব লাগিব অনুমতি , পঞ্চায়তক কিমান মাচুল দিব লাগিব ?\nপুষ্টিহীনতাত ভোগা ছোৱালীজনী কেনেকৈ ভাৰতীয় হকী দলৰ অধিনায়ক হ’ল ?\nটকিঅ’ অলিম্পিক : হকীত স্বৰ্ণজয়ৰ আশা নিৰ্বাপিত ভাৰতৰ\nভাষা এটাৰ কেনেকৈ মৃত্যু হয় ?\nঘানাৰ পৰা চন্দ্ৰপুৰলৈ : জাবৰৰ নামত বিশ্বত কিহৰ ৰাজনীতি চলিছে ?\nঅসহনীয় ক্ষুধাৰ পৰা মুক্তি কেতিয়া ?\nঅক্সিজেনৰ অভাৱত কিমান লোকৰ মৃত্যু হ’ল ?\nচৰকাৰে লুকুৱাইছে তথ্য : ভাৰতত ক’ৰোণাত ৪৯ লাখৰ মৃত্যু\nকোভিশিল্ড নে কোভাক্সিন – কোনটো বেছি ভাল ?\nচাকৰিৰ পৰা ভূমি পট্টালৈ : বুধবাৰৰ কেবিনেটত কি কি…\nফলাফলক লৈ অসন্তুষ্ট পৰীক্ষাৰ্থীৰ বাবে বিশেষ পৰীক্ষা : কেতিয়া…\nটকিঅ’ অলিম্পিক : মহিলা হকীৰ ছেমিফাইনেলত পৰাস্ত ভাৰত\nসীমা সংঘাত : বৃহস্পতিবাৰে অসম -মিজোৰামৰ মন্ত্ৰীৰ বৈঠক\nদাম নাই : অসমৰ চাহ উদ্যোগলৈ অভূতপূৰ্ব সংকট নামিছে কিয় ?\nউৎকোচ লৈ কোন মহিলা কৃষি বিষয়া হাতে লোটে ধৰা পৰিল ?\nলাভলীনাক পৰাজিত কৰা কোন এই বুছেনাজ ছুৰমেনেলী ?\nঅলিম্পিকত ভাৰতৰ আৰু এটা পদক নিশ্চিত : কোনে প্ৰৱেশ কৰিলে…\nবিশ্ব স্বাস্থ্য সংস্থাত নিযুক্তি লাভ ভাৰতৰ স্বাস্থ্যমন্ত্ৰীৰ\nBy দ্য ক্ৰছকাৰেণ্ট ষ্টাফ\t On May 20, 2020\nHeartiest congratulations to Union Health Minister Shri @drharshvardhan ji on being appointed as Executive Board Chairman of @WHO. Under PM Shri @narendramodi ji, you have set an example by leading the way towards tackling #COVID in India.\nMy best wishes for your new journey.\n— Sarbananda Sonowal (@sarbanandsonwal) May 20, 2020\nদেশৰ কেন্দ্ৰীয় স্বাস্থ্যমন্ত্ৰী ডাঃ হৰ্ষ বৰ্ধনে বিশ্ব স্বাস্থ্য সংস্থাৰ কাৰ্যবাহী সমিতিৰ সভাপতি হিচাপে নিযুক্তি লাভ কৰিছে। কিছু সময় আগতে ৰাজ্যৰ মুখ্যমন্ত্ৰী সৰ্বানন্দ সোনোৱালে টুইট যোগে অভিনন্দন জনালে ডাঃ হৰ্ষ বৰ্ধনক।\nৰে’লৰ চকাত কোনে কিয় লগালে তলা?\nৰাজ্যত ১৭০ লৈ বৃদ্ধি কৰোনাত আক্ৰান্তৰ\nচাকৰিৰ পৰা ভূমি পট্টালৈ : বুধবাৰৰ কেবিনেটত কি কি গুৰুত্বপূৰ্ণ সিদ্ধান্ত ?\nফলাফলক লৈ অসন্তুষ্ট পৰীক্ষাৰ্থীৰ বাবে বিশেষ পৰীক্ষা : কেতিয়া পূৰণ কৰিব প্ৰ- পত্ৰ ?


জয়াল গছ জোপা-জয়ন্ত বৰা\nআচলতে ভূত বা তেনে কোনো অশৰীৰী আত্মাৰ বিষয়ে মই ইমান নাজানো আৰু জানিবলৈও ইচ্ছা কৰা নাছিলোঁ । কাৰণ এইবোৰ মই বিশ্বাস কৰা নাছিলোঁ । কিন্তু মোৰ জীৱনত হোৱা এটা শিহৰণকাৰী ঘটনাই মোক ভাৱিবলৈ বাধ্য কৰালে যে তেনেকুৱা কিবা এটা এই পৃথিৱীত আছে ।\nআজিৰ পৰা প্ৰায় পাঁচ বছৰ মানৰ আগৰ কথা । মই নাটকৰ মানুহ গতিকে ৰাতি ৰাতি ঘৰত থকা নহয় । বেলেগৰ যেতিয়া ৰাতি হয় মোৰ তেতিয়া ৰাতিপুৱাই , বেলেগৰ যেতিয়া ৰাতিপুৱাই মোৰ তেতিয়া ৰাতি হয় । সেইবাবে ৰাতি ৰাতি একেৰাহে নিশাচৰৰ দৰে ঘূৰি ফুৰাই হয় । আজি অ'ত কাইলৈ ত'ত ।ৰাসৰ বতৰ । আমাৰ গাঁৱত ৰাস পাতিছে যদিও এইবাৰ মই লাগিবলৈয়ে পোৱা নাই ।কাৰণ আমাৰ পৰা প্ৰায় দহ কিলোমিটাৰ মান নিলগৰ গাঁওখনত তিনিদিনীয়াকৈ ৰাসোৎসৱ পালন কৰিছে । তাৰ কংসালয়ৰ সম্পূৰ্ণ দায়িত্ব মোৰ ওপৰতে ন্যস্ত । একেবাৰে ৰিহাৰচেলৰ পৰা আৰম্ভ কৰি বাদ্যযন্ত্ৰী শিল্পীলৈকে । তাতে সেইবাৰ দৈৱকীৰ ভাওৰ বাবে বৈজয়ন্তী মালা আহিব । গতিকে আৰু ভাল দৰে কামবোৰ কৰিব লগা হৈছে । সেইবাবেই ঘৰ গৈ পোৱালে ৰাতি ১ - ২ বাজে । কিন্তু মোৰ হ'লে ভয় অকনো নালাগে । আমাৰ গাঁৱৰ পৰা সেই গাঁওখনলৈ যাবলৈ পকী ৰাস্তাইদি দহমিনিট মান লাগে । আৰু পথাৰৰ মাজৰ এটা ৰাস্তা আছে সেইফালেদি বাইকেৰে গ'লে ৪ - ৫ মিনিট মান লাগে । কিন্তু গাঁৱৰ মানুহবোৰে সেই ৰাস্তাটোৱেদি অহা-যোৱা নকৰে । আগতে ককাহঁতে কোৱা শুনিছিলো তাত বোলে এজোপা জয়াল জুৰীয়া বটগছ আছে । আৰু ৰাতি ৰাতি তাত কিবা ওলায় ।সেইফালেদি মানুহ গ'লে হেনো আৰু উভতি আহিব নোৱাৰে ।সেই ভয়তেই গাঁৱৰ কোনো সেইফালেদি নাযায় । দিনত কেতিয়াবা যাব লগা হ'লেও কেইবাজনো একেলগ হৈ যায় । মই কিন্তু প্ৰায়ভাগ সেই ৰাস্তাটোৰে আহোঁ কাৰণ সেইফালেদি ঘৰলৈ আহিলে সোনকালে পাওঁহি । মোক ঘৰত সদায় মানা কৰে সেইফালেদি আহিবলৈ ।সেইফালেদি অহা শুনিলেই মায়ে সৰিয়হ ছটিয়াই জলকীয়াৰ গোন্ধ দিয়ে । আৰু যিমান ঠাণ্ডা হ'লেও গা নুধুৱাকৈ ঘৰৰ ভিতৰত সোমাবলৈ নিদিয়ে । মায়ে ভাবে মই সেই গছ জোপাৰ তলেৰে অহাৰ বাবে মোৰ গাত কিবা লাগি আহিছিল । মই তেতিয়া হাঁহো আজিৰ এই বিজ্ঞানৰ যুগটো এই পুৰণিকলীয়া নিয়মবোৰ বিশ্বাস কৰে ।\nসেইদিনা আছিল শনিবাৰ । ৰাসৰ আখৰা সেইদিনা দেৰিলৈকৈ চলিল কাৰণ সেইদিনা গোটেইখিনি কৰা হৈছিল । ভ-আখৰা হিচাপে সেইদিনাই আখৰা শেষ । আখৰা শেষ কৰি ভাত খাই মই ৪ মান বজাত ঘৰলৈ যাবলৈ ওলালো । দুজনমানে ৰাতিপুৱালৈকে থাকিবলৈ কৈছিল কিন্তু ৰাতিপুৱাই মই এফালে যাব লাগিব সেইবাবেই নৰ'লো । গুচি আহিলোঁ । আহি আধাবাট পাওঁতে দেখিলোঁ বতৰটো বেয়া কৰি আহিছে । বৰষুণ পৰো পৰো অৱস্থা । বিজুলী-ঢেৰেকনিও মাৰিছে । লাহে লাহে বৰষুণ পৰিবলৈ আৰম্ভ কৰিলে । মই বৰষুণৰ পৰা পৰিত্ৰাণ পাবলৈ একো আগ-পাছ নাভাবি সেই বট জোপাৰ তললৈ দৌৰ মাৰিলোঁ । বৰষুণ বাঢ়িবলৈহে ধৰিলে । বটজোপাৰ কাষলৈ যোৱাৰ পাছৰে পৰা মোৰ লগত বহুতো অলৌকিক ঘটনা ঘটিল । মোৰ সৰ্বস্ব শৰীৰ ঠাণ্ডা হৈ আহিল । এনে অনুভৱ হ'ল মোৰ শৰীৰটোত যেন কোনোবাই গাৰ জোৰেৰে হেঁচা প্ৰয়োগ কৰিছে , লাহে লাহে কাৰোবাৰ কান্দোন শুনিবলৈ পালোঁ । গছৰ ডাল-পাতবোৰো ক্ৰমান্বয়ে হাউলি আহিবলৈ ধৰিলে । কোনোবাই যেন মোক চিঞৰি চিঞৰি মাতিছে তেনেকুৱা লাগিল । মই একেবাৰে দুৰ্বল হৈ মাটিত ঢলি পৰিলোঁ ।\nতাৰপাছত কি হ'ল মোৰ আৰু মনত নাই ।আবেলি চকু মেলি দেখোঁ যে মই ঘৰৰ বিছনাত শুই আছোঁ । আচলতে মোৰ লগত কি হ'ল মই আজিও বুজি নাপালোঁ । মোক সঁচাকৈয়ে কিবা অলৌকিক শক্তিয়ে পাইছিল নে মোৰ সেয়া ভ্ৰম ? মই কিন্তু সঁচা বুলিয়ে ভাবি ল'লো । আৰু সেইদিনাৰ পৰা আজিলৈকে সেই ৰাস্তাটোৱেদি নোযোৱা হ'লো । এতিয়া কিন্তু সেই জয়াল গছ জোপা নাই চৰকাৰে সেই গছজোপা কাটি তাত এখন ধুনীয়া পাৰ্ক বনোৱাৰ কাম হাতত লৈছে । মোৰ মনত এতিয়া প্ৰশ্ন উত্থাপন হয় যদি তাত প্ৰকৃততে কিবা আছিলেই তেন্তে সেইবোৰ এতিয়া গ'ল ক'লৈ ?\n✍ শ্ৰী জয়ন্ত বৰা\nTags: গল্প জয়ন্ত বৰা


Class 12 Economics Chapter 21 পৰিবেশ আৰু বহনক্ষম উন্নয়ন » Dev Library\nClass 12 Economics Chapter 21 পৰিবেশ আৰু বহনক্ষম উন্নয়ন\nClass 12 Economics Chapter 21 পৰিবেশ আৰু বহনক্ষম উন্নয়ন The answer to each chapter is provided in the list so that you can easily browse throughout different chapters Economics class 12 AHSEC notes in Assamese, HS 2nd year Economics Question Answer, পৰিবেশ আৰু বহনক্ষম উন্নয়ন class 12 economic and select needs one.\nClass 12 Economics Chapter 21 পৰিবেশ আৰু বহনক্ষম উন্নয়ন can be of great value to excel in the examination. Assam Board Class 12 Economics Chapter 21 পৰিবেশ আৰু বহনক্ষম উন্নয়ন gives youabetter knowledge of all the chapters. You can get solutions to questions of both basic and advanced levels. One of the best ways to excel in your board exams is through practicing Class 12 Economics Chapter 21 পৰিবেশ আৰু বহনক্ষম উন্নয়ন\nপৰিবেশ আৰু বহনক্ষম উন্নয়ন\n১। ” পৰিবেশ মানে কি ?\nউত্তৰঃ সমগ্র ভূমণ্ডলীয় উত্তৰাধিকাৰ আৰু সম্পদৰ সামগ্ৰিকতাকে পৰিবেশ বুলি কোৱা হয় । পৰস্পৰক প্ৰভাৱিত কৰা আটাইবোৰ জৈৱিক আৰু অজৈৱিক উপাদানসমূহৰ মাজৰ সম্বন্ধৰ অধ্যয়ণকে পৰিবেশে সূচায় । চৰাই , জীৱ – জন্তু , গছ – গছনি , বননি , মীনক্ষেত্র ইত্যাদি জৈৱিক উপাদান আৰু বায়ু , পানী , মাটি আদি অজৈৱিক উপাদানৰ অন্তর্ভুক্ত ।\n২। দুটা পৰিবেশ সম্বন্ধীয় সমস্যা উল্লেখ কৰা ৷\nউত্তৰঃ দুটা পৰিবেশ সম্বন্ধীয় সমস্যা তলত উল্লেখ কৰা হ’ল-\n( ক ) প্ৰদূষণ । আৰু\n( খ ) সম্পদসমূহৰ ধ্বংস কৰণ ।\n৩ । বিভিন্ন প্ৰকাৰৰ প্ৰদূষণ সমূহ কি কি ?\nউত্তৰঃ বিভিন্ন প্ৰকাৰৰ প্ৰদূষণ সমূহ হ’ল-\n( ক ) বায়ু প্ৰদূষণ ।\n( খ ) জল প্রদূষণ । আৰু\n( গ ) শব্দ প্ৰদূষণ ।\n৪। জলপ্ৰদূষণৰ দ্বাৰা হ’ব পৰা বেমাৰ / অসুখবোৰ কি কি ?\nউত্তৰঃ জলপ্ৰদূষণৰ দ্বাৰা হ’ব পৰা বেমাৰ / অসুখবোৰ হ’ল-\n( ক ) জন্দিজ ( Jaundice ) ।\n( খ ) ডায়েৰিয়া । আৰু\n( গ ) হে’পাটাটিছ ।\n৫। বায়ু প্ৰদূষণৰ দ্বাৰা হ’ব পৰা বেমাৰবোৰ কি কি ?\nউত্তৰঃ বায়ু প্ৰদূষণৰ দ্বাৰা হ’ব পৰা বেমাৰবোৰ হ’ল-\n( ক ) অস্থামা / হাঁ – পানী । আৰু\n( খ ) শ্বাস – প্রশ্বাসৰ সমস্যা ।\n৬ । প্ৰদূষণ নিয়ন্ত্ৰণৰ বাবে চৰকাৰে গ্ৰহণ কৰা দুটা ব্যৱস্থাৰ উল্লেখ কৰা ৷\nউত্তৰঃ প্ৰদূষণ নিয়ন্ত্ৰণৰ বাবে চৰকাৰে গ্ৰহণ কৰা দুটা ব্যৱস্থা হ’ল-\n( ক ) জল নিয়ন্ত্ৰণ আৰু প্ৰদূষণ নিয়ন্ত্রণ আইন , ১৯৭৪ । আৰু\n( খ ) প্ৰদূষণ নিয়ন্ত্রণ আইন , ১৯৮৬ ।\n৭। সম্পদৰ বিলুপ্তিকৰণ ( degradation ) কি ?\nউত্তৰঃ ই হ’ল বনজ সম্পদ আৰু কৃষি ভূমি সকলৰ কাৰৰ পৰিমাণ কমি যোৱা অৱস্থা ।\n৮। বনাঞ্চল ধ্বংসকৰণ কি ?\nউত্তৰঃ বনাঞ্চল ধ্বংসকৰণ ( deforestation ) হ’ল বনাঞ্চল বা হাবি – জংঘলসমূহৰ ভৌগোলিক আকাৰৰ হ্ৰাসকৰণ প্ৰক্ৰিয়া ৷\n৯। নৱীকৰণ যোগ্য ( renewable ) সম্পদ কি ?\nউত্তৰঃ যিবোৰ সম্পদ একৰ ব্যৱহাৰ কৰাৰ পিছতো ইয়াক বাৰে বাৰে ব্যৱহাৰ কৰিব পৰা যায় , তাকে নৱীকৰণ যোগ্য সম্পদ বোলে । যেনে — জলজ সম্পদ , বনজ সম্পদ ইত্যাদি ।\n১০। নৱীকৰণ অযোগ্য ( non – renewable ) সম্পদ কি ?\nউত্তৰঃ যিবোৰ সম্পদ এবাৰ ব্যৱহাৰ কৰাৰ পিছত ইয়াক দ্বিতীয় বাৰলৈ ব্যৱহাৰ কৰিব নোৱাৰি , তেনেবোৰ সম্পদকে নৱীকৰণ অযোগ্য সম্পদ বোলে । যেনে— কয়লা , গেছ ইত্যাদি খনিজ সম্পদবোৰ ৷\n১১। সীমিত সম্পদসমূহৰ অত্যাধিক ব্যৱহাৰৰ বেয়া প্ৰভাৱ কি ?\nউত্তৰঃ সীমিত সম্পদসমূহৰ অত্যাধিক ব্যৱহাৰৰ বেয়া প্ৰভাৱসমূহ হ’ল-\n( ক ) সম্পদসমূহৰ দুষ্প্ৰ্যপ্তা । আৰু\n( খ ) পৰিবেশৰ ওপৰত হেঁচা ।\n১২। বহনক্ষম বা অবিৰত ( Sustainable ) উন্নয়ণ কি ?\nউত্তৰঃ যি উন্নয়ণে ভৱিষ্যৎ প্রজন্মৰ উন্নয়নত বাধাৰ সৃষ্টি নকৰি , বৰ্ত্তমান প্ৰজন্মৰ উন্নয়নত গুৰুত্ব আৰোপ কৰে , তেনে উন্নয়নকে বনক্ষম অবিৰত উন্নয় বোলে ।\n১৩৷ বহনক্ষম উন্নয়ণৰ ধাৰণাটো ক’ত আৰম্ভ হৈছিল ?\nউত্তৰঃ ১৯৮৭ চনত আমেৰিকাত অনুষ্ঠিত পৰিবেশ আৰু উন্নয়ন সম্বন্ধীয় বিশ্ব আয়োগত পোন প্ৰথম বাৰৰ বাবে এই ধাৰণাটো কৰা হৈছিল।\n১৪৷ অর্থনৈতিক উন্নয়ন কি ?\nউত্তৰঃ অৰ্থনৈতিক প্ৰগতি যেনে — জনমূৰি আয় বৃদ্ধি ইত্যাদি লগতে যদি এখন অৰ্থনীতিৰ সাংগঠনিক পৰিৱৰ্তন হয় , যেনে – সাংস্কৃতিক , স্বাস্থ্য , শিক্ষা ইত্যাদিৰ পৰিৱৰ্তন সম্ভৱ হয় , তেনে উন্নয়নকে অর্থনৈতিক উন্নয়ন বোলে ।\n১৫। বহনক্ষম উন্নয়ণৰ এটা বৈশিষ্ট্য লিখা ।\nউত্তৰঃ বৰ্ত্তমানৰ প্ৰজন্ম আৰু ভৱিষ্যত্ৰ প্ৰজন্মৰ মাজতে সমতা স্থাপন কৰা ।\n১৬। শব্দ প্ৰদূষণ সৃষ্টিৰ উৎসসমূহ কি কি ?\nউত্তৰঃ শব্দ প্ৰদূষণ সৃষ্টিৰ উৎসসমূহ হ’ল-\n( ক ) কল – কাৰখানা ।\n( খ ) গাড়ী মটৰৰ শব্দ । আৰু\n( গ ) বাদ্য যন্ত্ৰ ( উচ্চস্বৰৰ )।\n১৭। বহনক্ষম উন্নয়ণৰ ধাৰণাটো কোনে দিছিল ?\nউত্তৰঃ জি.এইচ. ব্রুন্দলেণ্ড ( G. H. Brundtland )\n১। পৰিবেশ কার্যাৱলী কি ?\nউত্তৰঃ পৰিবেশৰ কাৰ্যাৱলী হ’ল ক্ৰমে –\n( ক ) পৰিবেশে সম্পদৰ যোগান ধৰে । এই সম্পদসমূহৰ নবীকৰণযোগ্য আৰু অনবীকৰণযোগ্য সম্পদ অন্তর্ভুক্ত । নিঃশেষ বা অৱক্ষয় হোৱাৰ সম্ভাৱনাক নুই কৰি যিবোৰ সম্পদ ব্যৱহাৰ কৰিব পাৰি সেইবোৰ সমাদক নবীকৰণযোগ সম্পদ বোলে । আনহাতে যিবোৰ সম্পদ উদঘাটন আৰু ব্যৱহাৰৰ ফলত নিঃশেষ হয় সেইবোৰ হল অনবীকৰণযোগ্য সম্পদ ।\n( খ ) পৰিবেশে আৱৰ্জনা আত্মীকৰণ কৰে ।\n( গ ) পৰিবেশে আনুবংশিক আৰু জীৱ বৈচিত্ৰ্যৰ সৃষ্টি কৰি জীৱন ধাৰণৰ ধাৰাবাহিকতা অক্ষুণ্ণ ৰাখে । আৰু\n( ঘ ) পৰিবেশে নান্দনিক সেৱা আগবঢ়ায় ।\n২। ভাৰতবৰ্ষত ভূমিৰ অৱনমনৰ ছয়টা কাৰক চিনাক্ত কৰা ।\nউত্তৰঃ ভাৰতবৰ্ষত ভূমিৰ অৱনমনৰ ছয়টা কাৰক হ’ল –\n( ক ) নিৰ্বনানীকৰণৰ ফলত সৃষ্টি হোৱা উদ্ভিদৰ ক্ষতি সাধন ।\n( খ ) ঘৰচীয়া জীৱ – জন্তু আৰু ইন্ধনৰ বাবে ঘাঁহ , বন আৰু গছ – গছনিৰ অৱহমক্ষম উচ্ছেদকৰণ ৷\n( গ ) ঝুম খেতি ।\n( ঘ ) অৰণ্যৰ ভূমি বেদখল ।\n( ঙ ) বনজুই আৰু চৰণীয়া পথাৰৰ মাত্ৰাধিক ব্যৱহাৰ । আৰু\n( চ ) ভূমি সংৰক্ষণৰ যথোপযুক্ত ব্যৱস্থাৰ অভাৱ ।\n৩। পৰিবেশ ভাল প্রভাৱসমূহ কি কি ?\nউত্তৰঃ পৰিবেশ ভাল প্রভাৱসমূহ হ’ল-\n( ক ) মানৱ কল্যাণ বৃদ্ধি ।\n( খ ) উৎপাদনৰ পৰিমাণ বৃদ্ধি।\n( গ ) উচ্চ অর্থনৈতিক উন্নয়নৰ হাৰ । আৰু\n( ঘ ) ভৱিষ্যতৰ উন্নয়ণশীল পৰিসৰ ৷\n৪। পৰিবেশৰ উন্নয়নসমূহ কি কি ?\nউত্তৰঃ পৰিবেশৰ উন্নয়নসমূহ হ’ল-\n( ক ) স্বাস্থ্যৰ ওপৰত নেতিবাচক প্রভাৱ ।\n( খ ) দেশৰ জনসংখ্যাৰ ওপৰত কু – প্রভাৱ ৷ আৰু\n( গ ) দেশৰ প্ৰাকৃতিক সম্পদসমূহৰ ব্যৱহাৰৰ ওপৰত বেয়া প্ৰভাৱ ।\n৫। পৰিবেশ প্ৰদূষণৰ কাৰণবোৰ কি কি ?\nউত্তৰঃ পৰিবেশ প্ৰদূষণৰ কাৰণবোৰ হ’ল-\n( ক ) জনসংখ্যা দ্ৰুত বৃদ্ধি ।\n( খ ) অত্যাধিক নগৰীকৰণৰ প্ৰৱণতা ।\n( গ ) পৰিৱহণ ব্যৱস্থাৰ দ্ৰুত আৰু অপৰিলক্ষিত উন্নয় । আৰু\n( ঘ ) ব্যাপক আৰু গভীৰ দৰিদ্ৰতা ।\n৬। প্ৰদূষণ ৰোধ কৰাৰ কেইটামান ব্যৱস্থা বা পৰামৰ্শ দিয়া ।\nউত্তৰঃ প্ৰদূষণ ৰোধ কৰাৰ কেইটামান ব্যৱস্থা বা পৰামৰ্শ হ’ল-\n( ক ) অত্যাধিক গছ – পুলি ৰোপন ।\n( খ ) ৰাইজলৈ যোগান ধৰা বিভিন্ন পানীৰ উৎস সমূহ পৰিষ্কাৰ কৰা ।\n( গ ) প্ৰদূষণক উদ্‌গনি দিয়া কল – কাৰখানা , গাড়ী – মটৰ ইত্যাদিৰ বিৰুদ্ধে আইনগত ব্যৱস্থা লোৱা । আৰু\n( ঘ ) আৱৰ্জনা সমূহ পৰিষ্কাৰৰ বাবে উপযুক্ত পৰিচালনা ব্যৱস্থা গ্ৰহণ কৰা ।\n৭। বনাঞ্চল ধ্বংসৰ বাবে সৃষ্টি হোৱা সমস্যা কি কি ?\nউত্তৰঃ বনাঞ্চল ধ্বংসৰ বাবে সৃষ্টি হোৱা সমস্যাসমূহ হ’ল-\n( ক ) বৰষুণৰ পৰিমাণ কমি যোৱা ।\n( খ ) ভূমিঙ্খলন হোৱা ।\n( গ ) বনাঞ্চল সমূহৰ উৎপাদিকাৰ পৰিমাণ হ্রাস । আৰু\n( ঘ ) ভৈয়াম অঞ্চলত বানপানীৰ সৃষ্টি ।\n৮। বনাঞ্চল ধ্বংসৰ কাৰণ সমূহ কি কি ?\nউত্তৰঃ বনাঞ্চল ধ্বংসৰ কাৰণ সমূহ হ’ল –\n( ক ) দ্ৰুত নগৰীকৰণ প্ৰক্ৰিয়া ।\n( খ ) জনসংখ্যা বৃদ্ধি , চাহিদা বৃদ্ধি কৰিছে , বিশেষকৈ কাঠ , খৰি ইত্যাদিৰ বাবে । আৰু\n( গ ) চোৰাং চিকাৰীৰ বৰ্দ্ধিত কাৰ্য্যকলাপ ।\n৯। অর্থনৈতিক উন্নয়নৰ বৈশিষ্ট্য লিখা ।\nউত্তৰঃ অর্থনৈতিক উন্নয়নৰ বৈশিষ্ট্য হ’ল-\n( ক ) দীৰ্ঘম্যাদী প্রক্রিয়া ।\n( খ ) অবিৰত প্ৰক্ৰিয়া ।\n( গ ) প্রকৃত জনমূৰি আয়ৰ বৃদ্ধি । আৰু\n( ঘ ) অর্থনৈতিক কল্যাণৰ বৃদ্ধি ।\n১০। বহনক্ষম উন্নয়নৰ বৈশিষ্ট্য লিখা ।\nউত্তৰঃ বহনক্ষম উন্নয়নৰ বৈশিষ্ট্য হ’ল-\n( ক ) বৰ্ত্তমান আৰু ভৱিষ্যৎ প্রয়োজনীয়তাৰ মাজত সমতা স্থাপন ।\n( খ ) সম্পদ সমূহৰ কাম্য ব্যৱহাৰ ৷\n( গ ) প্ৰদূষণ সৃষ্টিত বাধা ।\n( ঘ ) উন্নয়নৰ কোনো নিৰ্দ্ধাৰিত সীমা নাই ।\n১১৷ পাৰিপাৰ্শ্বিক অৱনতি বুলিলে কি বুজা ? এই অৱনতি ৰোধৰ বাবে কেইটামান পৰামৰ্শ আগবঢ়োৱা ।\nউত্তৰঃ দেশসমূহে ঔদ্যোগিকৰণ আৰম্ভ কৰাৰ আগত পৰিবেশমূলক সম্পদ আৰু সেৱাসমূহৰ চাহিদা ইয়াৰ যোগানৰ তুলনাত কম আছিল । ফলত প্ৰদূষণৰ পৰিমাণসমূহৰ উদঘাটনৰ হাৰ ইয়াৰ পুনৰ সৃষ্টিৰ হাৰতকৈ কম আছিল । গতিকে পৰিৱেশ সম্পৰ্কীয় সমস্যাৰ উদ্ভৱ হোৱা নাছিল । কিন্তু জনসংখ্যা বিস্ফোৰণ আৰু বৰ্দ্ধিত জনসংখ্যাৰ আৱশ্যকতা পূৰণৰ বাবে ঔদ্যোগিক বিপ্লৱৰ সূচনাৰ পিছত সকলো সলনি হ’ল । পৰিৱেশৰ বিশেষণ ক্ষমতাৰ ওপৰত হেঁচা অত্যাধিক ভাৱে বৃদ্ধি পালে ৷ পৰিৱেশ মানৰ ক্ষেত্ৰত যোগান চাহিদা সমিলমিল ব্যাহত হ’ল । পৰিৱেশমূলক সম্পদ আৰু সেৱাৰ চাহিদা বৃদ্ধি হৈছে । কিন্তু মাত্ৰাধিক ব্যৱহাৰ আৰু অপব্যৱহাৰৰ বাবে ইয়াৰ যোগান সীমিত হৈছে।ফলত আৱৰ্জনা সৃষ্টি আৰু প্ৰদূষণৰ দৰে পৰিবেশ সম্পৰ্কীয় সমস্যা সমূহ সম্প্রতি অতি সংকটজনক অৱস্থাৰ উপনীত হৈছে ।\nএই অৱনতি ৰোধৰ বাবে আমাৰ প্ৰয়োজন হ’ল বহনক্ষম উন্নয়ন –\n( ক ) পৰিবেশৰ বহনক্ষমতাৰ ভিতৰত জনসংখ্যা সীমিতকৰণ । পৰিবেশৰ বহনক্ষমতা হৈছে জাহাজৰ অনুমোদিত বোজাৰ সীমা চিহ্নক সূচোৱা ইয়াৰ ধৰ্ম বহনক্ষমতা নিৰ্দেশক ৰেখাডালৰ লেখীয়া । অৰ্থনীতিৰ বাবে এই ৰেখাডালৰ অবিহনে জনসংখ্যা ৰেখাড়ালে পৃথিৱীৰ বহনক্ষমতাক চেৰাই যাব , যিয়ে বহনক্ষম উন্নয়নক বাধা প্রাপ্ত কৰিব ।\n( খ ) প্রযুক্তিমূলক প্রগতি নিয়োজিত আহিলা ব্যয়ী হোৱাৰ পৰিবৰ্তে নিয়োজিত আহিলা কুশলী হে হ’ব লাগিব ।\n( গ ) নবীকৰণযোগ্য সম্পদসমূহ বহনক্ষমতাৰ ভিত্তিত আহৰণ কৰা উচিত অৰ্থাৎ আহৰণৰ হাৰ পুনৰ হাৰতকৈ অধিক হ’ব নালাগে ।\n( ঘ ) অনবীকৰণযোগ্য সম্পদসমূহৰ অৱক্ষয়ৰ হাৰ নবীকৰণযোগ্য বিকাশ সৃষ্টিৰ হাৰতকৈ অধিক হ’ব নালাগে । আৰু\n( ঙ ) প্ৰদূষণৰ ফলত উদ্ভৱ হোৱা অদক্ষতাসমূহ শুধৰাব লাগিব ।


আগস্ট 06 – তেজৰ দ্বাৰা পবিত্ৰতা! – Elim Glorious Revival Church – Kodambakkam\nAppam - Assamese\nআগস্ট 06 – তেজৰ দ্বাৰা পবিত্ৰতা!\nBy elimchurchgospel | August 6, 2021 | Appam - Assamese | No Comments\n” এই কাৰণে যীচুৱেও, তেওঁৰ নিজৰ তেজৰ দ্বাৰাই লোক সকলক পবিত্ৰ কৰিবলৈ, নগৰৰ দুৱাৰৰ বাহিৰত মৃত্যুভোগ কৰিলে। ( ইব্ৰী ১৩:১২)।\n” নিজৰ তেজৰ দ্বাৰাই লোক সকলক পবিত্ৰ কৰিবলৈ,” শব্দৰ ওপৰত অলপ চিন্তা কৰক। পৰমেস্বৰ, যি আপোনাৰ পবিত্রতা গভীৰ আৰু ৰোমাঞ্চক ৰাখিব বিচাৰে, তেওঁ নিজৰ তেজ বুৱাই আপোনাক পবিত্র বনাব বিচাৰে। আপোনাৰ পবিত্রতাৰ বাবে নিজৰ একমাত্র পুত্ৰ অৰ্পন কৰা, প্ৰভুৰ বাবে মহান বলিদান হয়!\nহেজাৰ স্বৰ্গদুতৰ বলিদান কৰিবলৈ আগবাঢ়ি আহিব পাৰে। তেওঁ কৰুব আৰু চাৰিফিমক হোমবলি ৰূপে সমৰ্পিত কৰিব পাৰে। তেওঁ জগতৰ হেজাৰ জন্তু আৰু পক্ষীবোৰৰ বলিদান ৰূপে দিব পাৰে । কিন্তু, তেওঁ নিজৰ একমাত্র পুত্ৰক বলিদান ৰূপে দি দিলে। পবিত্র শাস্ত্ৰ কয়, “….তেওঁৰ পুত্ৰ, যীচুৰ তেজে সকলো পাপৰ পৰা আমাক শুচি কৰে। ( ১ যোহন ১:৭) ।\nপবিত্র জীবন জীয়াই থাকিবলৈ প্ৰতিদিনে কালবাৰীৰ ক্ৰুচৰ ফালে চাওক। বাৰে- বাৰে কওক, ” যীশুৰ তেজত জয় আছে। ” এয়া কয় প্ৰচাৰ কৰক, ” মই মেৰৰ তেজৰ দ্বাৰা উদ্ধাৰ পালো। ” সেই তেজেৰে শক্তি পায় আৰু সুখ, আনন্দৰ সৈতে আগবাঢ়ক।\nএবাৰ, চয়তানে মাৰ্টিন লুথাৰক এয়া কয় পৰীক্ষা কৰিলে, ” নিজকে নিজে পবিত্র নকবা। তুমি যি ডাঙৰ পাপ কৰিলা, সেয়া চোৱা। ” এয়া কয় সি এটি পাপৰ শুচি দেখুৱালে। আচলতে, সেয়া পাপ মাৰ্টিন লুথাৰৰ দ্বাৰা কৰা হৈছিল। সুচি দীঘল আছিল যত সৰু ডাঙৰ পাপ আছিল। মাৰ্টিন লুথাৰে চয়তানক সুধিলে এয়া অন্তিম সুচী নে আপোনাৰ ওচৰত আৰু সুচী আছে। চয়তান পাপৰ আৰু এটি সুচি লয় আহিল।\nমাৰ্টিন লুথাৰে নিজৰ মেজত থকা ৰঙা চিয়াঁহী বটল তুলি চয়তানৰ দ্বাৰা অনা সুচীত পেলাই দিলে। চয়তানৰ দ্বাৰা অনা সুচীত চিয়াঁহী তেজৰ দ্বাৰা বয় গল। লগতে মাৰ্টিন লুথাৰে বিজয়ী ৰূপে ঘোষনা কৰিলে, ” চয়তান মই অংগীকাৰ কৰো সুচীত দিয়া পাপ মই কৰিলো কিন্তু মোৰ বাবে কালবাৰীৰ ক্ৰুচত যীশুৱে তেজ বুৱালে, সেয়া মোৰ সকলো পাপ শুচি কৰি দিলে। তাৰ দ্বাৰা মোক উদ্ধাৰ প্ৰাপ্ত হল। ” এই দৰে, চয়তান লজ্জিত হয় পলাই গল।\nপৰমেস্বৰৰ মৰমিয়াল সন্তান, যেতিয়া পৰমেস্বৰে নিজৰ তেজ বুৱাই ধুলে আৰু শুচি কৰিলে, তেন্তে কোনে আপোনাক দোষী কৰি আপোনাৰ ন্যায় কৰিব পাৰে? আপোনাৰ বিবেক আপোনাক কেতিয়াও দোষী কৰিব নোৱাৰে ।\nমন কৰিবলগীয়া:” কিয়নো ঈশ্বৰৰ সেই প্ৰিয়জনত, তেওঁৰ তেজৰ দ্বাৰা আমি মুক্তি পালোঁ; তেওঁৰ উপচি পৰা অনুগ্রহৰ দ্বাৰা আমি পাপৰ ক্ষমা পালোঁ।( ইফিচিয়া ১:৭)।


সাধাৰণ পাঠকৰ দৃষ্টিৰে আধুনিক কবিতাৰ দুৰ্বোধ্যতা - সাহিত্য ডট অৰ্গ\nসাধাৰণ পাঠকৰ দৃষ্টিৰে আধুনিক কবিতাৰ দুৰ্বোধ্যতা\nলেখক- যশোৱন্ত নিপুণ\nআধুনিক কবিতা সঁচাকৈয়ে দুৰ্বোধ্য নেকি ? দুৰ্বোধ্যতা বা জটিলতা আধুনিক কবিতাৰ এটা এৰাব নোৱাৰা দিশ নেকি ? এইবোৰ প্ৰশ্ন আমাৰ দৰে পাঠকসকলৰ মনলৈ সদায়ে আহি থাকে যদিও সদুত্তৰ হয়তো নাপাওঁ৷ বহু মন–আন্দোলিত কৰি যোৱা উৎকৃষ্ট আধুনিক কবিতা বুজিবলৈ খুবেই সহজ ৷ কিছুমান কবিতাই মন চুই যায়, মনত কিবা এটা ভাবৰ সঞ্চাৰ কৰে, অথচ খুব ভালকৈ আমি বুজিব নোৱাৰোঁ ৷ কিছুমান কবিতা বহু কষ্ট কৰিও বুজিব নোৱাৰোঁ আৰু শেষত নমস্কাৰ জনাই সেই কবিতাবোৰৰ পৰা আমি আঁতৰি আহোঁ ৷ অৱশ্যে, দুৰ্বোধ্যতা কেৱল আধুনিক কবিতাৰেই বিশেষত্ব নহয় ৷ এখন উপন্যাস, এটা গল্প আৰু বহু সংগীতো বুজিবলৈ কঠিন হ’ব পাৰে ৷ বিশেষকৈ বিমূৰ্ত শিল্পকৰ্মবোৰৰ ৰস পান কৰিব পৰা পৰিপক্কতা আমাৰ বহুতৰেই নাথাকিবও পাৰে ৷ আমি বহুতেই পিকাছ’ৰ চিত্ৰ এখন বুজিবলৈ বা হৰিপ্ৰসাদ চৌৰাচিয়াই বজোৱা ৰাগ এটাৰ ৰস পান কৰিবলৈ সক্ষম নহ’ব পাৰোঁ, যদিও দুয়োবিধৰে শৈল্পিক মূল্য নিশ্চয়ে প্ৰশ্নাতীত ৷ অসমীয়া ভাষাতো বহুতো বিশ্বমানৰ কালজয়ী কবিতা আছে ৷ অসমীয়া আধুনিক কবিতাৰ কিছুমান দুৰ্বোধ্য, কিছুমান হয়তো বুজিবলৈ সহজ ৷ কিন্তু কবিতা যেনেকৈ সহজ হ’লেও ভাল কবিতা নহ’ব পাৰে, তেনেকৈ কবিতা জটিল হ’লেও ভাল নহ’ব পাৰে ৷ কিছুমান কবিতা ভাল, কিছুমান কবিতা অতি সুন্দৰ আৰু কিছুমান কবিতা বেয়া বা জাবৰ ৷ আৰু এই তিনিও ধৰণৰ কবিতাই জটিল বা সহজ হ’ব পাৰে ৷ সাধাৰণ পাঠকসকলে বহু ক্ষেত্ৰতেই ভাল কবিতা এটাৰ, বিশেষকৈ ভাল জটিল কবিতা এটাৰ ৰস পান কৰিবলৈ সক্ষম নহ’ব পাৰে আৰু বহু ক্ষেত্ৰত এটা বেয়া কবিতাকো ইয়াৰ ছদ্মবেশী কাঠিন্যৰ আভৰণৰ কাৰণে ভাল কবিতা বুলি ভুল কৰিব পাৰে কাৰণ আমাৰ সকলোৰে বোধ আৰু উপলব্ধি সাধাৰণতে সিমান উচ্চ স্তৰৰ নহয় ৷\nএইখিনিতে দুটা সৰু ঘটনাৰ কথা উল্লেখ কৰিব বিচাৰিছোঁ ৷\nজসুৱা বেল এজন পৃথিৱী বিখ্যাত বেহেলাবাদক ৷ এদিন ষ্টেচন এটাত সাধাৰণ টুপী এটা পিন্ধি লৈ তেওঁ কেইজনমান বিখ্যাত সংজ্ঞীতজ্ঞৰ ৰচনা বজাবলৈ আৰম্ভ কৰিছিল ৷ তেওঁ এনেদৰেই প্ৰায় পঞ্চলিশ মিনিট বিখ্যাত সুৰবোৰ বজাইছিল ৷ বহু লোক তেওঁৰ কাষেৰেই পাৰ হৈ গৈছিল আৰু তেওঁলৈ বা তেওঁ বজাই থকা সুৰবোৰলৈও অকণো মন দিয়া নাছিল ৷ তেওঁ বজাবলৈ আৰম্ভ কৰাৰ তিনি মিনিটমান পাছতহে এজনে বৃদ্ধই তেওঁৰ ফালে চাই অলপ সময় ৰৈছিল ৷ চাৰে তিনি মিনিটমানৰ পাছত এগৰাকী মহিলাই তেওঁলৈ এটা মূদ্ৰা দলিয়াই দি গুচি গৈছিল ৷ ছয় মিনিটমানৰ পাছতহে কোনোবা এজনে অলপ সময় ৰৈ তেওঁ বজোৱা সুৰবোৰ শুনিবলৈ চেষ্টা কৰিছিল ৷ সেই গোটেই সময়খিনিত মাত্ৰ সাতজন ব্যক্তিয়েহে এক মিনিটমান ৰৈ বেলৰ বেহেলাবাদন শুনিছিল ৷ তেওঁ প্ৰায় ৩২ ডলাৰ ঘটিছিল সেইখিনি সময়ত ৷ তাৰে ২০ ডলাৰ এজন ব্যক্তিৰ পৰা আহিছিল যিয়ে বেলক চিনিব পাৰিছিল আৰু আগ নিশাৰ এটা সংগীতানুষ্ঠানত তেওঁক বেহেলা বজোৱা দেখিছিল ৷ প্ৰায় ১,০৭০ জন মানুহ বেলৰ কাষেৰে পাৰ হৈ গৈছিল ৷\n২০১৬ চনৰ ঘটনা এয়া ৷ আমেৰিকাৰ চান ফ্ৰানসিস্ক’ৰ আৰ্ট গেলেৰী এটালৈ দুজন কিশোৰ গৈছিল ৷ যদিও প্ৰদৰ্শনীৰ প্ৰায় সকলোবোৰ শিল্পকৰ্মৰ দ্বাৰাই তেওঁলোক অভিভূত হৈছিল, তথাপিও তাৰে কিছুমানৰ শৈল্পিক গুণ সম্পৰ্কে তেওঁলোকৰ অলপ সন্দেহ হৈছিল ৷ তেওঁলোকৰ এজনে ইচ্ছা কৰিয়েই তেওঁৰ চশমাযোৰ খুলি এনে এঠাইত ৰাখিলে যাতে সেইযোৰকো দৰ্শকসকলে প্ৰদৰ্শনীৰ অংগ বুলি ধৰি লয় ৷ সঁচাকৈয়ে দৰ্শকসকলে আহি আহি চশমাযোৰ চাইছিল আৰু বহুতেই চশমাযোৰৰ ফটোও লৈছিল ৷ হয়তো বহুতেই চশমাযোৰকো কোনোবা বিখ্যাত শিল্পীৰ উচ্চ মানৰ শিল্প কৰ্ম বুলি ধৰি লৈছিল ৷ এই ঘটনা দুটাৰ পৰা ধাৰণা কৰিব পাৰি যে বিমূৰ্ত শিল্পকৰ্মৰ প্ৰকৃতাৰ্থত ৰসাস্বাদন কৰাটো সকলোৰে বাবে সম্ভৱ নহয় ৷ কঠিন আধুনিক কবিতাবোৰৰ ক্ষেত্ৰতো একে যুক্তিয়েই খাটে ৷ আমি ভাল সৃষ্টিকো অবজ্ঞা কৰিব পাৰোঁ আৰু জাবৰকো উচ্চ মানৰ শিল্পকৰ্ম বুলি ভুল কৰিব পাৰোঁ ৷ কিন্তু আধুনিক কবিতা কিয় ইমান জটিল হ’ব লাগে ?আৰু সেই জটিলতাই যদি সিংহভাগ পাঠককে আঁতৰাই পঠিয়ায় তেনেহ’লে সেই সৃষ্টিৰেই বা সাৰ্থকতা ক’ত ? কিন্তু, পুলিটজাৰ বঁটা বিজয়ী আমেৰিকান কবি জেমচ মেৰিলে কবিতাৰ জনপ্ৰিয়তা সম্পৰ্কীয় এনে ধৰণৰ প্ৰশ্ন এটাৰ উত্তৰত কৈছিল, “বহুত পঢ়ুৱৈৰে আমাৰ কি হ’ব ? তাতকৈ মই মাত্ৰ এজন গভীৰ পঢ়ুৱৈ পালেই সন্তুষ্ট হ’ম ৷ সেই এটা ৰূপালী মাছ ধৰিবৰ কাৰণে গোটেই পুখুৰীটোতে ডিনামাইটৰ বিষ্ফোৰণ ঘটোৱাৰ প্ৰয়োজনেই বা কি ?” কথাটো তেনেকুৱাও ৷ এজন সাৰ্থক কবিয়ে তেওঁৰ অনুভূতি সংক্ষেপে কিছু শব্দৰ মাজত ধৰি ৰাখিব বিচাৰে ৷ তেতিয়া কিছুমান কবিতা জটিল হৈ যায়, কিছুমান কবিতা সহজ হৈ যায় ৷ সাৰ্থক কবিসকলে নিশ্চয় অহেতুকভাৱে কবিতা এটা জটিল কৰিবলৈ নাযায় বা অহেতুকভাৱে সহজ কৰিবলৈও নাযায় ৷ কিন্তু, সকলো কবিয়েই সাৰ্থক কবি হ’ব নোৱৰাটো এটা স্বাভাৱিক কথা ৷ কবিতাত অনুভূতিবোৰ বৰ সংক্ষিপ্তভাৱে প্ৰকাশ কৰা হয় ৷ অতি কম, উপযুক্ত শব্দত কবিয়ে তেওঁৰ ভাববোৰ বন্দী কৰিব খোজে ৷ সেইকাৰণেও কবিতা বহু সময়ত জটিল হৈ পৰিব পাৰে ৷\nচিৰনমস্য কবি নীলমণি ফুকনদেৱে এবাৰ এটা কবিতা লিখোঁতে প্ৰথমতে কবিতাটি বত্ৰিশ নে তেত্ৰিশ শাৰীৰ হৈছিল ৷ কবিতাটো ভূতনাথ শ্মশানৰ আগেৰে এবাৰ যাওঁতে হোৱা তেখেতৰ অনুভৱৰ ওপৰত লিখিছিল ৷ তেখেতে শ্মশানত জলি থকা চিতাৰ জুই একুৰা দেখিছিল আৰু লগতে দেখিছিল চাৰিওফালৰ প্ৰকৃতিৰ শ্যামল সুন্দৰ অনন্য ৰূপ ৷ সেই অভিজ্ঞতাৰ ওপৰতেই বহুদিনৰ পাছত তেখেতে কবিতাটি লিখিছিল ৷ প্ৰথমৰ কবিতাটি পৰিমাৰ্জনা কৰি কাটি–কুটি তেখেতে তিনি শাৰীলৈ কমাইছিল আৰু শেহত মাত্ৰ দুই শাৰীহে ৰাখিছিলগৈ ৷ তাৰ পাছতো সেই দুই শাৰী তেখেতে প্ৰায় তিনিমাহমান ধৰি পৰীক্ষা কৰিছিল – সেয়া কবিতা হৈছে নে নাই, কিবা অৰ্থ বা ব্যঞ্জনা কঢ়িয়াইছে নাই ৷ কবিতাটিৰ শাৰী দুটা ইয়াতে দিয়া হ’লঃ\n“হৰিৎ প্ৰান্তৰত হঠাৎ বাজি উঠিল এটা ঘণ্টা\nজুই নুনুমুৱা চিতাৰ ওপৰত এতিয়া সন্ধ্যা ৷”\nমাত্ৰ দুশাৰীৰ এটা কবিতা, অথচ তাত জড়িত হৈ আছে এজন মহান কবিৰ কেইবামাহৰো শ্ৰম বা সাধনা ৷ আৰু আমাৰ দৰে সাধাৰণ পাঠকসকলৰ মনো কবিতাটিৰ অনুভৱ আৰু মায়াজালে খান্দি লৈ যায় ৷ কবিতাত চিত্ৰকল্প, প্ৰতীক, উপমা আদিৰ ব্যৱহাৰেও কবিতা এটা জটিল কৰি তুলিব পাৰে ৷ উদাহৰণ স্বৰূপে নীলমণি ফুকনদেৱৰ “সেই ৰহস্য নীল ধুতুঁৰা” বা “ওলমি থকা গোলাপী জামুৰ লগ্ন” কবিতা দুটি উল্লেখ কৰিব পাৰি ৷ যদিও কবিতা দুটা আদি আমি সাধাৰণ পাঠকসকলৰ কাৰণে জটিল হ’ব পাৰে, তথাপিও সকলোকে পাঠককে কিবা এটা অনিৰ্বচনীয় অনুভূতিৰে দুয়াটা কবিতাই জোকাৰি থৈ যায় ৷\nহীৰেন ভট্টাচাৰ্যৰ অনুপম কবিতাবোৰৰ প্ৰায়বোৰকেই জটিল বুলিব নোৱাৰি ৷ তেওঁৰ কবিতাবোৰে সংক্ষিপ্তভাৱে বহু কথা কৈ যায় আৰু বহু কথা নোকোৱাকৈয়ো কৈ যায় ৷ অপূৰ্ব, সহজ শব্দচয়নেৰে পাঠকৰ মন–প্ৰাণ বিয়াকুল কৰি থৈ যায় তেওঁৰ কবিতা সমূহে ৷ উদাহৰণ স্বৰূপে তেওঁৰ ৰৌদ্ৰ–কামনা কবিতাটি —\nফুল–আলসুৱা তোমাৰ মুখৰ\nভাৰতীয় আন ভাষাৰ কবিতাতো একে ধৰণৰেই ধাৰা এটা দেখা যায় ৷ কিছুমান উচ্চমানৰ কবিতা জটিল আৰু কিছুমান উচ্চমানৰ কবিতা আপেক্ষিকভাৱে সৰল ৷ উদাহৰণ স্বৰূপে হিন্দী কবি হৰিবংশ ৰায় বচ্চন, মহাদেৱী বৰ্মা, কুঁৱৰ নাৰায়ণ আদিৰ নাম উল্লেখ কৰিব পাৰি ৷ ইয়াতে কোঁৱৰ নাৰায়ণৰ ‘দুৱাৰবোৰ’ কবিতাটিৰ ভাবানুবাদ দিয়া হ’ল:\n“এতিয়া মই এটা সৰু ঘৰ\nআৰু বৰ বিশাল এখন পৃথিৱীত থাকোঁ\nকেতিয়াবা মই এটা বৰ ডাঙৰ ঘৰ\nআৰু সৰু এখন পৃথিৱীত আছিলোঁ\nকম সংখ্যক দুৱাৰৰ পৰা\nবহুত কিবাকিবি সলনি হয়\nদুৱাৰবোৰ যদি নাথাকে\nতেতিয়া পৃথিৱীতকৈও বিশাল হৈ যায় ঘৰ।”\nকবিতাটি সহজ, অথচ ভাবগধুৰ ৷ তেওঁৰ বিখ্যাত কবিতা ‘নিমৰ ফুল’, ‘অন্তিম উচ্চতা’ আদিত জটিলতা একেবাৰেই নাই ৷ ইয়াৰ পৰা বুজিব পাৰি যে এটা সাৰ্থক আধুনিক কবিতা জটিল হ’বই লাগিব বুলি কোনো কথা নাই ৷ বিদেশী কবিতাতো আমাৰ সাধাৰণ পাঠকসকলৰ বাবে সহজে বোধগম্য হোৱা আৰু জটিল, এই দুয়ো ধৰণৰ কবিতাই দেখিবলৈ পাওঁ ৷ পুলিটজাৰ বিজয়ী আমেৰিকান কবি মেৰী অ’লিভাৰৰ ‘উপহাৰ’ কবিতাটিৰ ভাবানুবাদ তলত দিয়া হ’লঃ\n“শান্ত হোৱা, মোৰ হৃদয়, আৰু দৃঢ় হোৱা ৷\nপৃথিৱী আৰু সৰগ দুয়োৱেই এতিয়াও চাই আছে\nযদিও সময় ঘড়ীটোৰ পৰা টোপা–টোপে সৰি পৰিছে\nআৰু তোমাৰ খোজবোৰ যি দৃঢ়তাপূৰ্ণ আৰু তেজাল আছিল ,\nএতিয়া মন্থৰ হ’ল ৷\nগতিকে, মন্থৰ হোৱা যদি সেয়া হ’বই লাগে,\nকিন্তু বুকুখনক তাৰ সঁচা কামবোৰ কৰিবলৈ দিয়া ৷\nআৰু ভালপোৱা যেনেকৈ তুমি এসময়ত ভাল পাইছিলা, গভীৰভাৱে\nআৰু অকণো হিচাপ নকৰাকৈ ৷ ঈশ্বৰ আৰু জগতক\nজানিবলৈ দিয়া যে তুমি কৃতজ্ঞ, আৰু উপহাৰটো প্ৰদান কৰা হ’ল ৷”\n‘উপহাৰ’ কবিতাটিত কোনো জটিলতা নাই ৷ কিন্তু কবিতাটোৱে আমাৰ মন গভীৰভাৱে চুই যায় ৷ অৱশ্যে, আমাৰ দৰে সাধাৰণ পাঠকসকলৰ কাৰণে বহুতো জটিল কবিতাও তেওঁ লিখি থৈ গৈছে ৷ বহু সময়ত কবিতা এটাৰ ৰসাস্বাদনৰ বাবে কবিতাটোৰ পটভূমি, প্ৰসংগ–সংগতি আদিৰো জ্ঞানৰ দৰকাৰ, যাৰ অবিহনে কবিতা এটি কেতিয়াবা আৰু বেছি কঠিন যেন অনুভৱ হ’ব পাৰে ৷ উদাহৰণ স্বৰূপে নোবেল বঁটা বিজয়ী কবি যোশেফ ব্ৰদস্কিৰ কবিতা ‘সপ্ত স্তৱক (Seven Strophes)’-ৰ উল্লেখ কৰিব পাৰি ৷ কবিতাটিত ব্ৰদস্কিৰ এসময়ৰ প্ৰেমিকা মাৰিয়া বাসমানোভা নামৰ চিত্ৰশিল্পীৰ প্ৰতি তেওঁৰ পাহৰি যাব নোৱৰা ভালপোৱাৰ কথা কোৱা হৈছিল আৰু কেনেকৈ মাৰিণাই ব্ৰদস্কিক অকলশৰে এৰি থৈ গৈছিল এদিন, কেনেদৰে ব্ৰদস্কি প্ৰথমে তুচ্ছ, অস্তিত্ববিহীন ধূলিকণাৰ দৰে আছিল আৰু কেনেদৰে মাৰিণাই প্ৰথমে তেওঁক ভালকৈ চিনিবই পৰা নাছিল কিন্তু পাছলৈ লাহে লাহে কেনেকৈ ওচৰ চাপি অহাত স্পষ্ট হৈছিল তেওঁৰ সত্তা আৰু তাইৰ স্পৰ্শ, কণ্ঠ আৰু উত্তপ্ত নিশ্বাসেৰে তেওঁ এখন পৃথিৱী হৈ পৰিছিল ৷ তেওঁ দস্তুৰমত অন্ধ আছিল আৰু তাই তেওঁৰ চকুলৈ পোহৰ লৈ আহিছিল ৷ আৰু এই সৃষ্টিৰ পাছত হঠাতে এদিন সেই পৃথিৱীখনক মহাশূন্যৰ চাকনৈয়াত এৰি থৈ যোৱা হ’ল অকলশৰে আৱৰ্তন কৰিবলৈ সেই পৃথিৱীখন পৰিধিবিহীন কিন্তু শূন্যতাৰ আছিল ৷ কিন্তু, এইখিনি কথা নজনাকৈ কবিতাটিৰ সম্পূৰ্ণ ৰসাস্বাদন কৰাটো কিছু কঠিন ৷\nতলত কবিতাটিৰ ভাবানুবাদ দিয়া হ’লঃ\n“মই আছিলোঁ এক অস্তিত্ব মাত্ৰ যাক তুমি\nতোমাৰ হাতৰ তলুৱাৰে স্পৰ্শ কৰিছিলা, যালৈ তোমাৰ\nহেলনীয়া ভ্ৰু কুঞ্চিত হৈছিল\nসন্ধিয়াৰ ঘন শ্যামল নিস্তব্ধতাত ৷\nমই আছিলোঁ এক অস্তিত্ব মাত্ৰ যাক তোমাৰ দৃষ্টিয়ে\nচিনিব পাৰিছিল সেই এন্ধাৰৰ গভীৰত:\nপ্ৰথমতে এক অস্পষ্ট অৱয়ব,\nআৰু ক্ৰমশঃ — অংগ–প্ৰত্যংগ, এখন মুখ ৷\nসেয়া তুমিয়েই আছিলা, মোৰ সোঁফালে,\nমোৰ বাওঁফালে, তোমাৰ উত্তপ্ত\nনিশ্বাসেৰে , মোৰ কাষত অনুচ্চ কণ্ঠেৰে সুহুৰিয়াই\nযিয়ে নিৰ্মাণ কৰিছিল মোৰ শ্ৰৱণ ৷\nসেয়া তুমিয়েই আছিলা শ্যামল\nখিৰিকীৰ পৰ্দাৰ কম্পিত সুদৃশ্য ফুলৰ সান্নিধ্যত,\nযিয়ে মোৰ চেতনাহীন গহ্বৰত স্থাপন কৰিছিল\nতোমাক আকুলতাৰে আহ্বান কৰা এক কণ্ঠ ৷\nমই প্ৰকৃততেই অন্ধ আছিলোঁ ৷\nতুমি দৃশ্যমান, আৰু অদৃশ্য হৈ,\nমোৰ চকুলৈ আনিছিলা এক জ্যোতি আৰু\nতীব্ৰতৰ কৰিছিলা তাক ৷ এনেকৈয়ে কিছুমানে এৰি থৈ যায়,\nএটি তৰংগ ৷ এনৈকৈ সিহঁতে নিৰ্মাণ কৰে পৃথিৱীৰ ৷\nআৰু, তাৰ পাছত, সূচনাবিহীনভাৱে\nবেহিচাপেৰে ত্যাগ কৰে\nসিহঁতৰ সৃষ্টি সেই প্ৰলয়ৰ গৰ্ভত ৷\nআৰু এনেকৈয়ে, পোহৰ,\nউত্তাপ, শীতলতা বা অন্ধকাৰৰ তীব্ৰ গতিৰ চিকাৰ,\nমহাশূন্যত এক পৰিধিবিহীন গোলক\nঘূৰ্ণীয়মান আৰু ঘূৰ্ণীয়মান ৷”\nশেহত এইখিনিয়েই ক’ব খোজোঁ যে এজন কবিয়ে তেওঁৰ অনুভৱ, চিন্তাৰ এটি তৰংগ বা অভিজ্ঞতা সংক্ষেপে আৰু পৰিষ্কাৰকৈ প্ৰকাশ কৰিবলৈ বিচাৰে যদিও কেতিয়াবা সেই প্ৰকাশ সাধাৰণ পাঠকসকলৰ বাবে জটিল হৈ যায় ৷ কিন্তু, কোনো কবিয়ে যদি ইচ্ছা কৰিয়েই জটিলতাৰ প্ৰলেপ তেওঁৰ কবিতাত জোৰকৈ জাপি দিব খোজে, তেনেহ’লে তেওঁৰ কবিতা জাবৰ ৰূপে পৰিগণিত হ’বলৈ বেছি দিন নালাগিব ৷”


একেটা সম্প্ৰদায়ে কেনেকৈ দুটা মৰ্য্যাদা (ভৈয়াম আৰু পাৰ্বত্য জনজাতি) পাব? : ছিমন ৰংফাৰ\nবড়োসকলক পাৰ্বত্য জনজাতিৰ মৰ্য্যাদা দিয়াক লৈ কাৰ্বি আংলং আৰু ডিমা হাছাওত বিৰোধিতা আৰম্ভ\nJanuary 27, 2020 6:55 pm\nনতুন বড়ো চুক্তিখনে অসমৰ পাহাৰীয়া জিলাকেইখনত থকা বড়োসকললৈ জনজাতি (পাৰ্বত্য) মৰ্য্যাদা দিবলৈ ওলোৱাক লৈ ক্ৰুব্ধ হৈ পৰিছে কাৰ্বি ছাত্ৰ সংস্থা (KSA) আৰু ডিমাছা ছাত্ৰ সন্থা (DSU)।\nকাৰ্বি আৰু ডিমাছাসকলে লাভ কৰি থকা অধিকাৰ ক্ষতিগ্ৰস্ত কৰিব বুলি জানিবলৈ দি এই সিদ্ধান্তটোৰ বিৰোধিতা কৰাৰ কথা জনাইছে সংগঠন দুটাই।\n“আমি বড়োসকলক জনজাতি (পাৰ্বত্য)ৰ মৰ্য্যাদা দিয়াৰ বিৰোধিতা কৰিছো। তেওঁলোক ভৈয়ামৰ পৰা আহিছে আৰু তেওঁলোকে জনজাতিৰ মৰ্য্যাদা পাই আহিছে। যদিহে কাৰ্বি আংলং আৰু ডিমা হাছাওৰ বড়োসকলক জনজাতি (পাৰ্বত্য)ৰ মৰ্য্যাদা দিয়া হয়, তেতিয়া হ’লে ই অসমৰ কাৰ্বি আৰু ডিমাছা জনজাতিয়ে পাই থকা অধিকাৰবোৰ উলংঘা কৰিব” ডিমাছা ছাত্ৰ সন্থাৰ সাধাৰণ সম্পাদক প্ৰমিথ ছেংগ্যাঙগে নৰ্থ-ইষ্ট নাওক কয়।\nতেওঁ ইয়াৰ দ্বাৰা বড়োসকলৰ বিৰোধী স্থিতি লোৱা নাই বুলি জানিবলৈ দি নেতাজনে কয়, “আমি বড়োসকলৰ বিৰোধী নহয়। আমি বড়ো চুক্তি স্বাক্ষৰক প্ৰশংসা কৰিছো। কিন্তু একে সময়তে চৰকাৰে এইটো মন কৰিবই লাগিব যে এটা সম্প্ৰদায়ক উপকাৰ কৰিবলৈ গৈ আনৰ ক্ষতি নকৰে”।\nআনহাতে কাৰ্বি ছাত্ৰ সংস্থাৰ সভাপতি ছিমন ৰংফাৰেও এই পদক্ষেপটোৰ বিৰোধিতা কৰিছে।\n“আমি ৰাজ্য আৰু কেন্দ্ৰীয় চৰকাৰক পূৰ্বে বহুকেইখন স্মাৰকপত্ৰ প্ৰদান কৰিছো। চৰকাৰ দুখনে কেনেকৈ পাহাৰৰ বড়োসকলক এই সুবিধা দিছে? বড়োসকলে ইতিপূৰ্বে ভৈয়াম জনজাতিৰ মৰ্য্যাদা পাইছেই। এটা সম্প্ৰদায়ে কেনেকৈ দুটা মৰ্য্যাদা পাব?”, ৰংফাৰে কয়।\nতেওঁ বড়োসকল কাৰ্বি আংলঙত খিলঞ্জীয়া নহয় বুলিও কয়। বেছিসংখ্যক বড়ো ১৯৪০ চনৰ পিছতহে কাৰ্বি আংলঙলৈ আহিছে বুলি ৰংফাৰৰ মন্তব্য। কাৰ্বি আংলং স্বায়ত্ত পৰিষদৰ মুখ্য কাৰ্য্যবাহীক এই বিষয়টোত আপত্তিহীনতাৰ প্ৰমাণপত্ৰ নিদিবলৈ আহ্বান জনোৱা বুলি কয়।


পেঞ্চিলডালৰ কাহিনী – তৰংগ\nপ্ৰচ্ছদ অনুবাদ\tপেঞ্চিলডালৰ কাহিনী\n(মূল: Paulo Coelhoৰ অণুগল্প The story of the pencil)\nল’ৰাটোৱে আইতাকক চিঠিখন লিখি থকা চাই আছিল, কোনোবা এটা মূহুৰ্তত সি সুধিলে,\n“আমাৰ বিষয়ে তুমি লিখি আছা নেকি বাৰু? তুমি মোৰ কথাই লিখি থকা নাইটো?\nআইতাক জনীয়ে লিখা বন্ধ কৰি নাতিটোক ক’বলৈ ধৰিলে,\nম‍ই তোৰ বিষয়েই লিখিছোঁ, কিন্তু ম‍ই লিখি থকা শব্দবোৰতকৈ ম‍ই ব্যৱহাৰ কৰি থকা পেঞ্চিলডালহে বেছি গুৰুত্বপূৰ্ণ, ম‍ই আশা কৰো ত‍ই ডাঙৰ হ’লে এই পেঞ্চিলডালৰ দৰেই হ’বি।\nল’ৰাটোৱে আচৰিত হৈ পেঞ্চিলডালৰ ফালে চালে, সি সেইডালত বিশেষ হ’ব পৰাকৈ একো দেখা নাপালে, নাই এইডাল কোনোফালেই বিশেষ হ’ব নোৱাৰে, সি ক’লে,\n“কিন্তু এইডাল দেখোন ম‍ই সদায় দেখি থকা আনবোৰ পেঞ্চিলৰ দৰেই, ম‍ইটো একো বেলেগ দেখা নাই!”\n“সেইয়া নিৰ্ভৰ কৰে ত‍ই কোনো এটা বস্তু কেনেকৈ চাৱ তাৰ ওপৰত, পাঁচতা কথা যদি ত‍ই মনত ৰাখিব পাৰ, তেতিয়াহ’লে ত‍ই পৃথিৱীৰ সকলোতকৈ সুখী মানুহজন হ’ব পাৰিবি।”\n“প্ৰথম: ত‍ই সকলো ডাঙৰ কাম কৰিব পাৰ, কিন্তু ত‍ই এইটো কেতিয়াও নাপাহৰিবি তাত এখন হাত আছে যি তোক তোৰ খোজবোৰ দিওঁতে সদায় বাত দেখুৱাই দিয়ে। সেইয়া হয়তু নেদেখাজনৰ হাত, তেওঁ তোক সদায় তেওঁৰ ইচ্ছামতে পথ দেখুৱাই যাব।”\n“দ্বিতীয়: যিকোনো মূহুৰ্ত্ততে ম‍ই লিখা বাদ দি পেঞ্চিল কটা যন্ত্ৰটো ব্যৱহাৰ কৰিব লগা হ’ব পাৰে, ই পেঞ্চিলডালক পীড়া দিব, কিন্তু তাৰ পাছতেই এইডাল আগতকৈ বহুত ধৰাল হৈ পৰিব। ত‍ইয়ো কষ্ট সহ্য কৰিবলৈ শিকিব লাগিব, দুখৰ মাজত নিজক স্থিৰ কৰি ৰাখিবলৈ শিকিব লাগিব, কিয়নো ই তোক এজন আৰু অধিক ভাল মানুহ কৰি তুলিব।”\n“তৃতীয়: পেঞ্চিল ডালে আমাক সদায় এডাল ৰবৰ ব্যৱহাৰ কৰাৰ সুবিধা দিয়ে যাতে আমি ভুলবোৰ শুধৰাব পাৰো, কিবা এটা শুধৰোৱাটোৱে এইটো কেতিয়াও নুবুজায় যে সেইয়া বেয়া কাম আছিল, কিন্তু শুধৰণিয়ে আমাক ভাল আৰু ন্যায়ৰ পথত বৰ্তি থকাত সহায় কৰে।”\n“চতুৰ্থ: পেঞ্চিল এডালৰ ক্ষেত্ৰত গুৰুত্বপূৰ্ণ কথা তাৰ বাহিৰৰ কাঠৰ খোলাটো নহয়, বৰঞ্চ গুৰুত্বপূৰ্ণ ভিতৰৰ গ্ৰেফাইটখিনি হে, সেয়ে তোৰ ভিতৰত কি চলিছে তাক গুৰুত্ব দিবি।”\n“পেঞ্চিল ডালৰ পঞ্চম গুণ: ই সদায় কিছুমান চিন এৰি থৈ যায়, একেদৰে তইয়ো জনা উচিত জীৱনত ত‍ই কৰা প্ৰতিটো কামেই কিবা নহয় কিবা এটা চিন এৰি যাব ক’ৰবাত, সেয়ে প্ৰতিটো কাম কৰোঁতে এই কথাটো মনত ৰাখিবি।”\nআনবোৰ মন্তব্যৰ সৈতে ফেচবুকত পঢ়িবলৈ ইয়াত ক্লিক কৰক\n15 টা মন্তব্য\nBidyut Jyoti Tamuli February 19, 2014 - 12:09 am\nMeenalakshmi Das February 19, 2014 - 12:10 am\nTushar Konch February 19, 2014 - 12:11 am\nlike the flowing river…..thoughts and reflection…. amazing book\ni got most of his creation….my favrt writter….Mr. coelho\nBanajit Pathak February 19, 2014 - 12:12 am\nআৰু ট্ৰাই কৰিবাছোন।\nদীপাংকৰ February 19, 2014 - 12:12 am\nচেহ, মোৰ বানানৰ উদগতি নহ’ব আৰু অহা দেওবাৰে আৰু কেইটামান কৰিম পাৰিলে\nMridul Kumar Sharmah February 19, 2014 - 12:13 am\nPankaj Jyoti Mahanta February 19, 2014 - 12:14 am\nবঢ়িয়া…………………………..। কল্পবিজ্ঞানৰ গল্পখিনি চাইছানে? কেনেকুৱা লাগিছে……\nBipul Kumar Das February 19, 2014 - 12:15 am\nদীপাংকৰ February 19, 2014 - 12:15 am\nচাইছিলোঁ, কেইটামান বাচি ৰাখিছোঁ কৰিম Pankaj দা\nযাদবেন্দ্ৰ বৰা February 19, 2014 - 12:16 am\nসুন্দৰ….. চৰ্চা চলাই যোৱা\nDiganta Pathak February 19, 2014 - 12:16 am\nNabanita Neog February 19, 2014 - 12:17 am\nমিতালী ডেকা February 19, 2014 - 12:18 am\nArundhati Borah March 1, 2015 - 4:41 pm


মকবুল ফিদা হুছেইন (ইংৰাজী: Maqbool Fida Husain , জন্ম: ১৭ ছেপ্টেম্বৰ, ১৯১৫, মৃত্যু: ৯ জুন, ২০১১) ভাৰতৰ এজন অতি জনপ্ৰিয় চিত্ৰশিল্পী।\nলণ্ডনৰ ৰয়েল ব্ৰম্পটন হাস্পতাল\nভাৰতীয়, কাটাৰৰ নাগৰিক (২০১০-২০১১)\nPainting, Drawing, Writer, Film Maker\n(ইংৰাজী: Sir J. J. School of Art)\nপদ্ম বিভূষণ (১৯৯১)\n2 হুছেইনৰ চিত্ৰশিল্প\n4 হুছেইন আৰু বিতৰ্ক\nহুছেইনৰ কৰ্মৰাজিসম্পাদনা কৰক\nমুম্বাইৰ ছাৰ জে জে স্কুল অৱ আৰ্টছত চিত্ৰশিল্পৰ আনুষ্ঠানিক প্ৰশিক্ষণ লোৱা হুছেইনে হিন্দী চিনেমা জগতত চিনেমাৰ পোষ্টাৰ আঁকি শিল্পী জীৱন আৰম্ভ কৰিছিল৷ স্বাধীনতাৰ পিছত বিগত শতিকাৰ ৪০ৰ দশকৰ শেষৰ ফালে তেওঁ বোম্বে প্ৰগতিবাদী শিল্পী গোটত যোগদান কৰে৷ ইউৰোপৰ বিভিন্ন দেশ, নিউয়ৰ্ক, টকিঅ' আদিৰ বিখ্যাত আৰ্ট গেলাৰীত এম এফ হুছেইনৰ চিত্ৰই হাজাৰ হাজাৰ কলামোদীক ৰসৰ সাগৰত বুৰ যোৱাত সহায় কৰিছিল৷ অংকনৰ জগতৰ লগতে তেওঁ কেমেৰাৰে ছবি অঁকাৰ বাবে চেষ্টা কৰিছিল৷ ১৯৬৭ চনত নিৰ্মান কৰা তেওঁৰ প্ৰথমখন চিনেমা থ্ৰু দ্য মাইণ্ডঅৱ এ পেইণ্টাৰ-এ বাৰ্লিন চলচিত্ৰ মহোত্সৱত 'গ'ল্ডেন বিয়েৰ বঁটা' লাভ কৰিছিল৷ পৰৱৰ্তী কালত তেওঁ টাবুক নায়িকাৰূপে লৈ মীনাক্ষী : এ টেল অৱ থ্ৰী চিটিজ আৰু মাধুৰীক নায়িকাৰূপে লৈ গজগামিনী নিৰ্মাণ কৰিছিল৷\nহুছেইনৰ চিত্ৰশিল্পসম্পাদনা কৰক\nকলাৰ জগতলৈ আগবঢ়োৱা অৱদানৰ স্বীকৃতিৰূপে হুছেইনক ১৯৫৫ চনত পদ্মশ্ৰী, ১৯৭৩ চনত পদ্মভূষণ আৰু ১৯৯১ চনত পদ্মবিভূষণ সন্মানেৰে বিভূষিত কৰা হয়৷\nহুছেইন আৰু বিতৰ্কসম্পাদনা কৰক\n১৯৮৬ চনত তেওঁক ৰাজ্যসভালৈ মনোনীত কৰা হয়৷ বিগত শতিকাৰ ৯০ৰ দশকত হিন্দু দেৱীক নগ্ন ৰূপত অংকন কৰাৰ বাবে হুছেইন বিতৰ্কৰ মাজত সোমাই পৰে৷ তাৰ পিছতে হিন্দু উগ্ৰবাদীৰ পৰা জীৱনৰ বাবে ভাবুকি অহাৰ কাৰণে হুছেইনে দেশ ত্যাগ কৰাৰ সিদ্ধান্ত লয়৷ তেওঁ ২০০৬ চনৰ পিছৰে পৰা ডুবাই আৰু লণ্ডনত থাকিবলৈ লয়৷ ২০১০ চনত তেওঁ কাটাৰৰ নাগৰিকত্বৰ বাবে আবেদন কৰে আৰু দেশখনে নাগৰিকত্ব প্ৰদান কৰে৷\n↑ "M F Husain given Qatar nationality". CNN-IBN. Archived from the original on 27 February 2010. http://web.archive.org/20100227052237/timesofindia.indiatimes.com/india/M-F-Husain-given-Qatar-nationality/articleshow/5614470.cms?। আহৰণ কৰা হৈছে: 25 February 2010. [সংযোগবিহীন উৎস]\nName Husain, Maqbool Fida\nAlternative names Husain, M.F.\nDate of birth 17 September 1915\nPlace of birth Pandharpur, Maharashtra, India\nDate of death9June 2011\n"https://as.wikipedia.org/w/index.php?title=মকবুল_ফিদা_হুছেইন&oldid=181696"ৰ পৰা সংকলিত\nLast edited on 17 August 2018, at 11:12\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=4271।


স্মৃতি ইৰাণীয়ে McDonald's ত চাকৰি কৰা দিনৰ PF চাৰ্টিফিকেট হ’ব নিলাম! |smriti-iranis-pf-certificate-from-mcdonalds-job-to-be-auctioned-proceeds-to-help-women-artisans– News18 Assam\nস্মৃতি ইৰাণীয়ে McDonald's ত চাকৰি কৰা দিনৰ PF চাৰ্টিফিকেট হ’ব নিলাম!\nচাকৰি কৰা দিনত কেন্দ্ৰীয় মন্ত্ৰী স্মৃতি ইৰাণীৰ দৰমহাৰ পৰা কৰ্তন কৰা ভৱিষ্য নিধিৰ চাৰ্টিফিকেট নিলাম হ’ব।\nUpdated:June 4, 2019, 8:36 PM IST\nUpdated: June 4, 2019, 8:36 PM IST\nকংগ্ৰেছ অধ্যক্ষ ৰাহুল গান্ধীক লোকসভা নিৰ্বাচনত কংগ্ৰেছৰ গান্ধী পৰিয়ালৰ দূৰ্গ আমেঠিত পৰাস্ত কৰা কেন্দ্ৰীয় মন্ত্ৰী স্মৃতি ইৰাণীক লৈ চৰ্চাৰ অন্ত নাই। নিৰ্বাচনত আটাইতকৈ ডাঙৰ ‘অঘটন’ সম্ভৱ কৰি তোলা স্মৃতি ইৰাণীয়ে কেন্দ্ৰীয় মন্ত্ৰীৰূপ শপত গ্ৰহণ কৰাৰ পিছতে তেওঁৰ চাৰিওফালে জয়জয় ময়ময় প্ৰচাৰ। কিন্তু এইগৰাকী স্মৃতি ইৰাণীয়ে এটা সময়ত মুম্বাইৰ বান্দ্ৰাত ফাষ্ট ফুড চেইন মেকডনাল্ডত চাকৰি কৰিছিল। হিন্দুস্তান টাইমছৰ এক প্ৰতিবেদন অনুসৰি স্মৃতি ইৰাণীয়ে ৯০ৰ দশকত মুম্বাইৰ মেকডনাল্ডত চাকৰি কৰিছিল। অৱশ্যে নিউজ18ৰ তৰফৰ পৰা এই খবৰৰ পুষ্টি কৰিব পৰা হোৱা নাই।\nপ্ৰতিবেদন অনুসৰি স্মৃতি ইৰাণীয়ে সেই সময়ত চাকৰি কৰাৰ বাবদ ভৱিষ্য নিধিৰ যি ধন জমা কৰিছিল, সেই চাৰ্টিফিকেট নিলাম কৰা হ’ব। এই নিলামৰ পৰা সংগ্ৰহ কৰা ধন মহিলা কাৰিকৰৰ গোটক প্ৰদান কৰা হ’ব। মেকডনাল্ডত চাকৰি কৰাৰ পিছতে স্মৃতি ইৰাণীয়ে টেলিভিজিনৰ জগতত ভৰি থোৱাৰ খবৰ প্ৰকাশ পাইছে।\n‘কিউঁকি চাচ ভি কভী বহু থী’ চিৰিয়েলৰ তুলসী বিৰানীৰ চৰিত্ৰ ৰূপায়ন কৰি জৰিয়তে দেশজুৰি অতি জনপ্ৰিয় হৈ পৰা স্মৃতি ইৰাণীয়ে বাৰ্গাৰ পইণ্টটোত কাম কৰাৰ বিনিময়ত লাভ কৰা পি এফৰ ধন কেতিয়াও ঘুৰাই লোৱা নাছিল। তেওঁৰ ভৱিষ্যনিধিৰ টকা এতিয়াও তেওঁৰ একাউণ্টত জমা হৈ আছে।\nপ্ৰায় তিনিদশকৰ পিছত মুম্বাইৰ কটন টেক্সটাইল এক্সপৰ্ট প্ৰমশ্যন কাউন্সিলৰ এজন সদস্যই সেই চাৰ্টিফিকেটৰ সন্ধান কৰিছে। এই নিলামৰ আয়োজনো কাউন্সিলে কৰিছে।


"বান্দৰ আৰু টুপি : এটি পুৰণি সাধু" (দিগন্ত কুমাৰ ভট্টাচার্য) - সাহিত্য ডট অৰ্গ\n“বান্দৰ আৰু টুপি : এটি পুৰণি সাধু”\nদিগন্ত কুমাৰ ভট্টাচার্য\nমহাবালেশ্বৰৰ ওচৰৰ পাহাৰ এখনৰ দাঁতিৰ সৰু গাঁৱত ৰামলাল টুপিৱালা(টোপিৱালা)ৰ ঘৰ। চামৰাৰ টুপি তৈয়াৰ কৰি জীৱন নিৰ্বাহ কৰে তেওঁ। ওচৰৰ পাহাৰখনৰ বান্দৰৰ জাকটোৰ বৰ উপদ্ৰৱ! ঘৰত একো বস্তু ভালকৈ ৰাখিব নোৱাৰি।\nএদিন পুৱা শুই উঠি ৰামলালে দেখে চোতালত মেলি দিয়া এটি টুপিও নাই। দেখিলে ওচৰৰ ওখ গছ এডালত এগাল বান্দৰ, প্ৰত্যেকৰে মূৰত তেওঁৰ টুপিকেইটা। বুধিয়ক ৰামলালে শুনিছিল সন্মুখৰ মানুহজনে যি কৰে, বান্দৰেও তাক নকল কৰিবলৈ চেষ্টা কৰে। ৰামলালে নিজৰ পিন্ধি থকা টুপিটো খুলি গছডালৰ তলত দিলে দলিয়াই। আটাইকেইটা বান্দৰে পিন্ধি থকা টুপিবোৰ গছৰ তলত দলিয়ালে। মহাসুখে টুপিকেইটা বুটলি উভতিল ৰামলাল। ভাবিলে ‘ভাল টুপি পিন্ধালো মূৰ্খকেইটাক’।\nসকলোৱে জনা সাধু! সাধু ইমানতে শেষ? নহয়!!\nতাৰ প্ৰায় চল্লিশ বছৰ মানৰ পিছৰ কথা। এতিয়া সেই একে ঠাইতে ৰামলালৰ নাতিয়েক যাদৱ টুপিৱালাই টুপিৰ কাৰবাৰ চোৱাচিতা কৰে। এদিন ৰাতিপুৱা যাদৱে দেখিলে বান্দৰ এজাকে ঘৰৰপৰা টুপিবোৰ লৈ গছ এডালৰ ওপৰত বহি আছে। সকলোৰে মূৰত এটাকৈ টুপি। যাদৱৰ মনত পৰিল ককাদেউতাকে জীয়াই থাকোতে তাক কৈ যোৱা সেই বান্দৰ আৰু টুপিৰ পুৰণি অভিজ্ঞতা। যাদৱে তাৰ পিন্ধি থকা টুপিটো গছডালৰ তললৈ দলিয়াই দিলে। কিন্তু, বান্দৰবোৰৰ দেখো লৰচৰ নাই। কথাটো কি?\nঅলপ পিছত গুৰু-গম্ভীৰ খোজেৰে বান্দৰ এটা নামি আহি প্ৰথমতে যাদৱে পেলাই দিয়া টুপিটো বুটলি ল’লে। তাৰ পিছত যাদৱৰ ওচৰলৈ আহি তাক সোধালে দুটি কাণতলীয়া চৰ। খেক-খেকাই হাঁহি ক’লে বান্দৰটোৱে, ‘চাল্লা বুৰ্বক, তই কি ভাবিছিলি অতীতৰ ষ্ট’ৰী কবলৈ অকল তোৰ হে ককাদেউতা আছিল? আমাৰ কি ককাদেউতা নাছিল??’\n← এটি কৌতুক (প্রভাস নাথ)\nআছামিজ ইউনিক’ড সৰসৰাইটিছ (assamese unicode horhoraitis, horhorai -সৰসৰাই) (প্রদ্যুত জ্যোতি শইকীয়া) →\nসপোন : এখন ব্যক্তিগত ৰচনা (দেৱব্ৰত বৰা)